**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Νοεμβρίου 2023, ημέρα Πέμπτη και ώρα 13.40΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής».

Στη συνεδρίαση παρέστησαν ο Υπουργός Εθνικής Οικονομίας και Οικονομικών, Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Κωνσταντοπούλου Ζωή, Καραγεωργοπούλου Ελένη, Τσακαλώτος Ευκλείδης και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών, με τίτλο «Μέτρα για τον περιορισμό της φοροδιαφυγής».

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών κύριος Χάρης Θεοχάρης και η Γενική Γραμματέας του Υπουργείου Εθνικής Οικονομίας και Οικονομικών, κυρία Μαίρη Ψύλλα.

Ως προς τον προγραμματισμό των επόμενων συνεδριάσεων, προτείνω η επεξεργασία του σχεδίου νόμου να συνεχιστεί με δύο συνεδριάσεις τη Δευτέρα 4 Δεκεμβρίου, ώρα 13.00΄ για την ακρόαση των εξωκοινοβουλευτικών προσώπων και ώρα 16.00΄ για την κατ’ άρθρο συζήτηση και ακολούθως, με μία συνεδρίαση την Τρίτη 5 Δεκεμβρίου και ώρα 13.00΄, που θα διατεθεί για τη β΄ ανάγνωση. Και οι τρεις συνεδριάσεις θα διεξαχθούν στην αίθουσα της Γερουσίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επί της προτάσεώς σας, κύριε Πρόεδρε, παρακαλώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ναι, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ. Το εισαγόμενο νομοσχέδιο έχει προκαλέσει τεράστια αναστάτωση σε όλους τους ελεύθερους επαγγελματίες αυτοαπασχολούμενους, οι οποίοι αντίθετα με την επικοινωνιακή παρουσίαση της Κυβέρνησης, δεν είναι ούτε κλέφτες ούτε φοροφυγάδες. Είναι άνθρωποι του μόχθου, οι οποίοι είναι σε πάρα πολύ δύσκολη θέση, εξαιτίας των αποτυχιών της οικονομικής πολιτικής. Διότι, η οικονομική πολιτική είναι στρεβλά χαραγμένη όλα αυτά τα χρόνια, ο παρών Υπουργός Οικονομικών έχει διατελέσει Υπουργός σε καίριες θέσεις, ήδη, από εποχής της κυβέρνησης Καραμανλή, δηλαδή, ήδη, από τη δεκαετία του 2000 και φέρει και ο ίδιος πάρα πολύ σοβαρή ευθύνη για την κατάσταση στην οποία είμαστε. Το νομοσχέδιο αυτό κατατέθηκε τα μεσάνυχτα της Τρίτης, για την ακρίβεια στις δώδεκα παρά τρία λεπτά τα μεσάνυχτα. Αυτό είναι μια συνεχιζόμενη καταχρηστική πρακτική της Κυβέρνησης, καταχρηστικότατη πρακτική, την οποία προφανώς η αντιπολίτευση της προηγούμενης περιόδου την άφησε να εξελίσσεται. Εμείς, όσο είμαστε εδώ, δεν θα το αφήσουμε να εξελίσσεται. Ο Κανονισμός της Βουλής λέει ρητά, ότι πρέπει ένα νομοσχέδιο να προσδιορίζεται για πρώτη συνεδρίαση στην Επιτροπή δύο μέρες τουλάχιστον από την κατάθεσή του. Εφαρμόζεται ακόμη η καταχρηστική πρακτική των μνημονίων, τα οποία τα ξέρουν καλά και ο παρών Υπουργός και ο παρών Υφυπουργός, δηλαδή, κατεπείγουσες διαδικασίες χωρίς να προλαβαίνει να πάρει ανάσα, ούτε η κοινωνία, ούτε φυσικά η αντιπολίτευση, η οποία είναι εδώ για να υπερασπιστεί την κοινωνία. Εμείς τουλάχιστον αυτό κάνουμε και αυτό θα κάνουμε.

Άρα, εμείς, πρώτον, αντιλέγουμε στο ότι εισήχθη το νομοσχέδιο ακύρως όχι δύο μέρες το λιγότερο, αλλά λίγο παραπάνω από 36 ώρες μετά την κατάθεσή του. Δεύτερον, δεν μπορεί να κατατίθενται τα νομοσχέδια νύχτα. Κύριε Υπουργέ, αυτή η κατάσταση δεν καταλαβαίνετε ότι πρώτα απ’ όλα εκθέτει την Κυβέρνησή σας, να καταθέτετε μεσάνυχτα τα νομοσχέδια; Τι Κυβέρνηση είστε εσείς; Δεν μπορείτε να τα καταθέσετε στο φως του ήλιου; Δώδεκα παρά τρία λεπτά τα μεσάνυχτα; Και την άλλη φορά παίζατε τη γάτα με το ποντίκι, καταθέσατε στις δώδεκα και επτά λεπτά και κάνατε ότι πάλι ήταν πριν τις δώδεκα; Και έχετε και τους υπαλλήλους να ξεροσταλιάζουν, να περιμένουν αν θα καταθέσετε, τι θα καταθέσετε και να προσδιορίσουν και να στέλνουν τα μεσάνυχτα ειδοποιήσεις; Τι πρακτική είναι αυτή; Θεωρείτε ότι αποτελεί χρηστή διοίκηση, αποτελεί αριστεία, αποτελεί επιτελικό κράτος; Τι ακριβώς πρακτική είναι αυτή των νομοσχεδίων της νύχτας, σαν τους κλέφτες;

Δεύτερον, κύριε Πρόεδρε, ήμουν στη Διάσκεψη των Προέδρων, όπως σας είπα. Ο κύριος Τασούλας έχει σκοπό να προσδιοριστεί και να συζητηθεί το νομοσχέδιο κι εμείς αντιλέξαμε σφοδρά, να προσδιοριστεί και να συζητηθεί στις 6 και 7 Δεκεμβρίου. Δηλαδή, ανήμερα της επετείου της δολοφονίας του Αλέξανδρου Γρηγορόπουλου να συζητιέται αυτό το νομοσχέδιο, ενώ ξέρετε ότι θα υπάρχουν κινητοποιήσεις και δίκες, διότι η αστυνομική βία όχι απλώς δεν έχει εξαλειφθεί, αλλά παροξύνεται και επαναλαμβάνεται και δεύτερον, θα υπάρχουν κινητοποιήσεις για το νομοσχέδιο. Είναι ανάστατος όλος ο επαγγελματικός κόσμος, τον οποίο τον λοιδορεί και ο κύριος Χατζηδάκης, ο οποίος δεν ξέρω αν πήγε ή δεν πήγε, χθες, στον Δικηγορικό Σύλλογο που τον καλεί, διότι έχει απλήρωτες τις εισφορές του στο Σύλλογο, όπως καταγγέλλει ο ίδιος ο Σύλλογος.

Λοιδορείται ο κόσμος αυτός, ακούμε τον Υφυπουργό Εργασίας να λέει «να πάει να δουλέψει ντελιβεράς ο νεαρός δικηγόρος, γιατί θα έχει καλύτερη καριέρα». Μέσα σε αυτές τις συνθήκες λοιδορίας κι επίθεσης να προσδιοριστεί με κατεπείγουσα διαδικασία, εμείς αντιλέγουμε. Θεωρούμε ότι είναι κι αυτό άλλη μια τεχνική αντιδημοκρατικής λειτουργίας και επιβολής. Δεν έχει καμία σχέση με τις εξαγγελίες περί πάταξης της φοροδιαφυγής.

Άλλωστε, αν είχε σκοπό η Κυβέρνηση να πατάξει τη φοροδιαφυγή, θα έπαιρνε άλλα μέτρα και εναντίον του εαυτού της. Δε μπορεί να έρχεται εδώ να υποστηρίξει το νομοσχέδιο ο κ. Θεοχάρης που είναι υπόλογος κι εμπλεκόμενος στην υπόθεση της λίστας Λαγκάρντ. Δε μπορεί να είναι Υπουργός της Κυβέρνησης ο κ. Παπασταύρου, ο οποίος ήταν μέσα στη λίστα Λαγκάρντ. Δε μπορεί, την ώρα που υπάρχουν τόσο σοβαρές ανοιχτές καταστάσεις που αφορούν και σε πρόσωπα που έρχονται εδώ ως κήνσορες, να λέτε στους ελεύθερους επαγγελματίες, στους αγρότες, στους εμπόρους, στους κουρείς, στους απλούς ανθρώπους, στους αυτοαπασχολούμενους ότι «αυτοί είναι οι κλέφτες και οι φοροφυγάδες».

Επιπλέον, κ. Πρόεδρε, επειδή παρακολούθησα την αμέσως προηγουμένως διενέργεια της ψήφισης του νομοσχεδίου που αφορά στα δάνεια και στις τράπεζες, όπου και εκεί το Κυβερνητικό Κόμμα είναι εκτεθειμένο κι όταν δεν παίρνει μέτρα κατά των τραπεζών και υπέρ των πολιτών, έχει να απαντήσει, εάν σε αυτές τις πολιτικές βάρυνε το γεγονός ότι είναι χρεωμένος το Κυβερνητικό Κόμμα και κυβερνητικά πρόσωπα εκτεθειμένα σε υψηλότατο δανεισμό που τα καθιστά καθόλου ανεξάρτητα σε σχέση με τις τράπεζες. Όμως παρακολούθησα την ψήφιση του νομοσχεδίου.

Κύριε Πρόεδρε, δεν έχει ψηφιστεί το νομοσχέδιο. Η κατ’ άρθρο ψηφοφορία δεν είναι «το άρθρο 1 έως το άρθρο 30 εγκρίνονται κατά πλειοψηφία». Η κατ’ άρθρο ψηφοφορία θα πει ότι για κάθε άρθρο γίνεται ψηφοφορία. Άρα, το νομοσχέδιο αυτό δε μπορεί καν να εισαχθεί αύριο στην Ολομέλεια, διότι δεν έχει γίνει κατ’ άρθρο ψηφοφορία και επειδή και εκείνο είναι νομοσχέδιο του Υπουργείου Οικονομικών και αυτό είναι νομοσχέδιο του Υπουργείου Οικονομικών, κ. Χατζηδάκη, έτσι θέλετε να προχωρήσετε; Με άκυρες διαδικασίες και άκυρες ψηφοφορίες «στο γόνατο», σε βάρος της κοινωνίας και όποιος αντέξει; Θεωρείτε ότι επειδή πήρατε μια πλειοψηφία με τεράστια αποχή - πήρατε ένα 40% κόμμα κάτι επί του 50% που ψήφισε, δηλαδή ένα 20% - μπορείτε να κυβερνάτε με το «έτσι θέλω»;

Εμείς, κ. Πρόεδρε, συνεπώς, αντιλέγουμε στην πρότασή σας για τις επόμενες συνεδριάσεις. Θεωρούμε ότι πρέπει να δοθεί ικανός χρόνος στους φορείς. Είναι πάρα πολλοί οι φορείς. Εμείς, έχουμε να προτείνουμε 15 φορείς, οι οποίοι είναι όλοι κινητοποιημένοι κατά του νομοσχεδίου. Πρέπει να δοθεί χρόνος στην Επιτροπή, να ακούσει τους φορείς και να αξιολογήσει αυτά που θα πουν. Αν, όπως μας είπατε, στη 1 η ώρα ακούσουμε τους φορείς και στις 16:00` ψηφίσουμε επί της αρχής και γίνει η διαδικασία κατ’ άρθρον τη Δευτέρα, αυτό σημαίνει: Πρώτον, ότι δε θα έχει δοθεί στους φορείς επαρκής χρόνος για να προετοιμαστούν και να έρθουν να τοποθετηθούν. Δεύτερον ότι δε θα δοθεί στους βουλευτές ο χρόνος να ακούσουν τους φορείς, να συνεκτιμήσουν και να τοποθετηθούν.

Επίσης, σημαίνει ότι ο Υπουργός αδιαφορεί, εντελώς, για το τι θα πουν οι φορείς και θα κάνει αυτά που θέλει. Επίσης η β΄ ανάγνωση, δηλαδή η τέταρτη συνεδρίαση που ο Κανονισμός λέει ότι «πρέπει να απέχει, τουλάχιστον, 7 ημέρες από την πρώτη ανάγνωση και κατ’ εξαίρεση μόνο, τουλάχιστον, 2 μέρες», εσείς, μας προτείνετε και δεν είναι προσωπική σας επιλογή, βέβαια, είναι κυβερνητική επιλογή, το κάνουν όλοι οι πρόεδροι επιτροπών, το κάνει ο κ. Τασούλας, το κάνουν όλοι οι Υπουργοί και το δέχονται, δυστυχώς, οι βουλευτές σας και αυτοί που είναι παρόντες και αυτοί που είναι με μαύρα κουτιά στο Webex - και δε νομίζω ότι είναι παρόντες. Η πρακτική, δηλαδή, αυτή είναι να τελειώσει η πρώτη ανάγνωση το βράδυ της Δευτέρας στις 20:00΄ το νωρίτερο, αν ξεκινήσει στις 16:00΄ ένα τέτοιο νομοσχέδιο και την άλλη μέρα στη 13:00, δηλαδή μετά από μόλις 19 ώρες, άρα, με σύντμηση μη επιτρεπόμενη, γιατί ο Κανονισμός της Βουλής λέει «7 ημέρες ή κατ’ εξαίρεση, τουλάχιστον, 2 μέρες», να γίνει η δεύτερη ανάγνωση.

Αυτό, κατά την άποψή μας, είναι αντισυνταγματικό, είναι αντιδημοκρατικό και επειδή έχετε και δικηγόρους απέναντι σε αυτή τη διαδικασία ελπίζω και πιστεύω ότι μας ακούνε και θα το αξιοποιήσουν και αυτό. Εγώ ενημέρωσα χθες και την Ολομέλεια των Προέδρων των Δικηγορικών Συλλόγων της χώρας που μαθαίνω ότι είναι όλοι εναντίον της Κυβέρνησης από όπου κι αν προέρχονται πολιτικά. Είναι όλοι απέναντι σε αυτό το νομοσχέδιο, όχι μόνο για τους εαυτούς τους αλλά για όλες τις κοινωνικές κατηγορίες που πλήττονται.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Τον λόγο έχει ο κύριος Γαβρήλος.

**ΓΕΩΡΓΙΟΣ ΓΑΒΡΗΛΟΣ(Εισηγητής της Μειοψηφίας):** Ευχαριστώ πολύ κύριε Πρόεδρε. Δεν θα μπω εγώ στην ουσία με την παρέμβασή μου αυτή που είναι καθαρά για τα θέματα διαδικασίας. Ασφαλώς δεν μπορούμε παρά να καυτηριάσουμε την πρακτική νομοθέτησης της Κυβέρνησης γιατί είναι επαναλαμβανόμενη και βέβαια δείχνει και την αλαζονεία της μετά από τα πρόσφατα εκλογικά αποτελέσματα αλλά και το προσχηματικό της προσέγγισης της στα θέματα διαβούλευσης και διαλόγου. Βλέπω τα 2833 σχόλια διαβούλευσης, πότε πρόλαβε η Κυβέρνηση να επεξεργαστεί και να έρθει ενώπιον μας για να κάνουμε αυτή τη συζήτηση, όταν όλοι οι φορείς για τους οποίους ενδιαφέρεται και αφορά το συγκεκριμένο νομοσχέδιο είναι στους δρόμους; Δεν υπάρχει αμφιβολία ότι θα πρέπει να δείτε το χρόνο της συζήτησης στις επόμενες συνεδριάσεις να είναι τέτοιος που να ικανοποιεί και τις κοινοβουλευτικές ομάδες για να γίνει ένας διάλογος επαρκής αλλά πολύ περισσότερο και τους φορείς, επειδή πράγματι είναι πολλοί οι φορείς που θα θέλαμε να προσέλθουν ενώπιον της Επιτροπής μας για να γίνει μια ουσιαστική συζήτηση και να δούμε προβλήματα και ζητήματα που θίγει αυτό το νομοσχέδιο που ασφαλώς έχουν ξεσηκώσει την κοινωνία και μόνο με επικοινωνία κύριε Υπουργέ και με τη λειτουργία του κοινωνικού αυτοματισμού δεν νομίζω ότι πρέπει να πορεύεται αυτή η Κυβέρνηση μόλις 4, 6 μήνες από την ώρα που πήρε μια νωπή εντολή και φαίνεται να φέρνει πολλά ζητήματα που ουσιαστικά δεν είχαν αναδειχθεί στον προγραμματικό σας λόγο την προεκλογική περίοδο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Υφυπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ(Υφυπουργός Εθνικής Οικονομίας και Οικονομικών):** Κοιτάξτε επί προσωπικού τώρα, διότι υπάρχει και ένα όριο. Κυρία Κωνσταντοπούλου, ξέραμε ότι απεχθάνεστε τη δημοκρατία και αλλάζετε τους υποψηφίους σαν τα «πουκάμισα».

**ΖΩΗ ΚΩΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Ότι απεχθάνομαι τη δημοκρατία………

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ(Υφυπουργός Εθνικής Οικονομίας και Οικονομικών):** Δεν σας διέκοψα και θα με ακούσετε όπως άκουσα τις συκοφαντίες σας.

**ΖΩΗ ΚΩΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Συκοφαντίες δεν είναι η αλήθεια με την οποία είστε αντιμέτωπος. Μην κουνάτε το δάχτυλο από θέση εξουσίας.  
 **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θα τις ακούσετε και από εμένα, όπως σας άκουσα και εγώ στωικά.

**ΖΩΗ ΚΩΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ– ΖΩΗ ΚΩΝΣΤΑΝΤΟΠΟΥΛΟΥ»):** Μην κάνετε τον αυτοκράτορα κύριε Θεοχάρη, διορισμένος Υπουργός είστε. Μην κάνετε τον αυτοκράτορα. εγώ θα πω, εγώ θα κουνήσω το χέρι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ο σεβασμός σας για έναν εκλεγμένο συνάδελφό σας βουλευτή που τον χαρακτηρίζετε έτσι….

**ΖΩΗ ΚΩΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Είστε στη θέση του βουλευτή τώρα κύριε ή είστε διορισμένος Υπουργός;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δείχνει την απέχθεια σας για την δημοκρατία….

**ΖΩΗ ΚΩΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Είστε στην θέση του διορισμένου Υπουργού, δεν είστε στην θέση του βουλευτή.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν χρειάζεται να λέω εγώ τίποτα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Παρακαλώ πολύ να αφήσετε να ολοκληρώσει ο κύριος Υφυπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν υπάρχει λόγος για τόση ένταση. Πρώτον, λοιπόν, είναι γνωστή η απέχθεια σας αυτή. Δεύτερον, είναι γνωστή και η επαφή σας με την πραγματικότητα και τις ανεδαφικές προτάσεις που κάνετε στο πολιτικό επίπεδο αλλά αυτό δεν θα το κρίνω εγώ, θα το κρίνει ο ελληνικός λαός. Είναι δυνατόν όμως να έρχεστε και να μιλάτε για τη λίστα Λαγκάρντ και να υπονοείται ότι εγώ έχω κάποια, ως δικηγόρος σας μιλάω, δικαστική ή άλλη εμπλοκή στη λίστα Λαγκάρντ και είμαι υπόλογος ή υπόδικος ή οτιδήποτε άλλο; Είναι δυνατόν να μη δέχεστε την ετυμηγορία, η οποία απάλλαξε τον κύριο Παπασταύρου από κάθε υπόνοια; Και εσείς έχετε ακόμα την κάρτα του δικηγόρου και πληρώνετε και τις εισφορές σας. Ντροπή!

**ΖΩΗ ΚΩΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ– ΖΩΗ ΚΩΝΣΤΑΝΤΟΠΟΥΛΟΥ »):** Ζητώ το λόγο κύριε Πρόεδρε επί προσωπικού.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρία Πρόεδρε για ένα λεπτό γιατί πρέπει να μπούμε και στην συζήτηση του νομοσχεδίου.

Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Εγώ χαίρομαι πάρα πολύ που δείχνετε το πρόσωπό σας. Το έχουμε δει το πρόσωπό σας και όταν ήσασταν Γενικός Γραμματέας της κυβέρνησης και το δεξί και το αριστερό χέρι του κυρίου Παπακωνσταντίνου, ο οποίος δεν απαλλάχθηκε, σας θυμίζω, αλλά καταδικάστηκε, έστω και με αυτή τη συμβολική ποινή. Το έχουμε δει το πρόσωπό σας όταν καταθέτατε για τη Λίστα Lagarde και τι λέγατε και τι δικαιολογίες δίνατε και βεβαίως έχετε εμπλοκή και το γνωρίζετε, γι’ αυτό και κληθήκατε στην Επιτροπή κατ’ επανάληψη και σας εξέτασα κατ’ επανάληψη και αν τα λέτε αυτά συκοφαντίες, καταθέστε τα πρακτικά της εξεταστικής επιτροπής και τα βίντεο να δούμε τι λέγατε και αν έχετε ή όχι εμπλοκή.

Δεύτερον, εσείς λέτε ότι ο κύριος Παπασταύρου, δηλαδή, που ήταν μέσα στη Λίστα Lagarde και αυτά τα οποία είπε σημαίνουν μηδενική εμπλοκή και όλες οι υπόλοιπες συνέπειες. Το ότι φτάνουν όλοι αυτοί να απαλλάσσονται χαρακτηρίζει ακριβώς και τη διαφθορά στη χώρα και τη διαπλοκή στη χώρα και τα πολύ σοβαρά προβλήματα. Μην ξεχνάμε εξάλλου -μισό λεπτό θα χρειαστώ, κύριε Πρόεδρε- ότι έχετε κάνει Πρόεδρο της Δημοκρατίας τη δικαστή, η οποία ψήφισε να αθωωθεί ο κύριος Παπακωνσταντίνου.

Κατά τα άλλα, κύριε Θεοχάρη, ήσασταν Γενικός Γραμματέας του Υπουργείου Οικονομικών και δεξί χέρι του Παπακωνσταντίνου, ήσασταν στη συνέχεια Βουλευτής του Ποταμιού και τώρα είστε στη Νέα Δημοκρατία. Η δική σας αντίληψη περί δημοκρατίας και του ποια είναι η σχέση με την εξουσία, νομίζω ότι είναι κατάδηλη. Σε εμένα που η δική μου διαδρομή είναι άσπιλη, σας απαγορεύω να κάνετε τέτοιου είδους προσβολές χυδαίες, όπως δυστυχώς αποδεικνύονται από τον τρόπο σας, από το ύφος σας και από τις επιλογές σας.

Όσο για την κάρτα μου κύριε Θεοχάρη, μιας και κάνατε μια αναφορά, εγώ είμαι μαχόμενη δικηγόρος, τα έσοδα και τα εισοδήματα μου σε όλη μου τη ζωή, είναι από τη δουλειά μου και τον μόχθο μου και από πάρα πολλή εργασία αφιλοκερδώς, που σας πειράζει διότι έχετε άλλη σχέση η Κυβέρνηση σας και οι τάξεις που εκπροσωπείτε και με το χρήμα και με την εξουσία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Θεοχάρη, έχετε το λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Για 10 δευτερόλεπτα, κύριε Πρόεδρε.

Όσο και να προσπαθείτε να ενδυθείτε ένα μανδύα αφέλειας, δεν θα μας πείσετε. Δεν είστε αφελής. Προηγουμένως, όταν μιλήσατε, υπονοήσατε ότι έχω δικαστικές εμπλοκές και όχι ότι έχω κληθεί μάρτυρας σε κάποια…

**ΖΩΗ ΚΩΝΣΤΑΝΤΟΠΟΥΛΟΥ(Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Είπα ευθέως ότι είστε εμπλεκόμενος, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας παρακαλώ, κυρία Κωνσταντοπούλου. Έλεος, έλεος… Όποιος πιστεύει στα επιχειρήματά του δεν χρειάζεται να διακόπτει τον άλλον.

Υπονοήσατε λοιπόν αυτό και αυτό ήταν. Αυτό το οποίο ανασκευάζετε…

**ΖΩΗ ΚΩΝΣΤΑΝΤΟΠΟΥΛΟΥ(Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»)::** Είστε εμπλεκόμενος. Δεν ανασκευάζω τίποτα. Το ίδιο που είπα, το ίδιο λέω και άρα, ως εμπλεκόμενος σε μια πολύ μεγάλη υπόθεση φοροδιαφυγής, δεν δικαιούστε να δείχνετε τους δικηγόρους, τους αγρότες, τους κουρείς, τους ανθρώπους των λαϊκών αγορών, τους επαγγελματίες και τους βιοτέχνες και να τους ονομάζετε φοροφυγάδες και κλέφτες. Αυτό ακριβώς σας είπα και επ’ αυτού δεν έχετε καμία αντίκρουση, μόνο ύβρεις.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εντάξει, εντάξει. Το μόνο που μάθαμε από αυτή τη συζήτηση είναι ότι υπάρχει και κάτι που περιφρονείτε περισσότερο από τη δημοκρατία και αυτό είναι η δικαιοσύνη. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υφυπουργέ.

Ως προς την πρόταση τώρα του Προεδρείου για τον προγραμματισμό των συνεδριάσεων. Για τη Δευτέρα 4 Δεκεμβρίου ώρα 13.00΄, η τρίτη συνεδρίαση στις 16.00΄ και η τελευταία συνεδρίαση Τρίτη 5 Δεκεμβρίου και ώρα 13:00΄, επειδή στη Διάσκεψη των Προέδρων…

**ΖΩΗ ΚΩΝΣΤΑΝΤΟΠΟΥΛΟΥ(Προέδρος της Κ.Ο «ΠΛΕΥΣΗ ΕΛΕΥΘΕΡΙΑ – ΖΩΗ ΚΩΝΣΤΑΝΤΟΠΟΥΛΟΥ»):** Το άλλαξαν εν τω μεταξύ, η κυρία της γραμματείας ενημέρωσε τον Προεδρεύοντα, αφού δέχθηκε κάποια άλλη ενημέρωση, προφανώς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Επειδή η Διάσκεψη των Προέδρων προγραμμάτισε την συζήτηση του νομοσχεδίου στην Ολομέλεια την Τετάρτη 6 Δεκεμβρίου και επειδή αύριο στην Ολομέλεια έχει νομοσχέδιο του Υπουργείου Εθνικής Οικονομίας και Οικονομικών, δεν υπάρχουν άλλες μέρες για να ολοκληρωθεί η συζήτηση του νομοσχεδίου. Είναι σήμερα, τη Δευτέρα και την Τρίτη και έχουν οι φορείς πολύ χρόνο από την ημέρα που θα καλεστούν. Από σήμερα μέχρι και τη Δευτέρα είναι 4 μέρες. Ήταν στη διαβούλευση το νομοσχέδιο 15 μέρες, άρα, είναι επαρκής ο χρόνος, δεν υπάρχει άλλος χρόνος να προσδιοριστεί. Προχωράμε με αυτή την πρόταση του Προεδρείου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο ΠΛΕΥΣΗ ΕΛΕΥΘΕΡΙΑΣ**– ΖΩΗ ΚΩΝΣΤΑΝΤΟΠΟΥΛΟΥ»)**:** **Κύριε Πρόεδρε, θα ήθελα να είναι σαφές, γιατί μας βλέπουν οι πολίτες και μπορεί να διαμορφώνουν άλλη αίσθηση, και κάποιοι βουλευτές μπορεί να είναι καινούργιοι ή λόγω του κορονοϊού να μην τα έχουνε όλα υπόψιν, αν και θα έπρεπε.**

**Η Διάσκεψη δεν έχει καμία αρμοδιότητα και εξουσία να προσδιορίζει συζήτηση νομοσχέδιου που δεν έχει περάσει από την Επιτροπή, διότι προϋπόθεση για να προσδιοριστεί το νομοσχέδιο είναι να έχει ψηφιστεί στην Επιτροπή. Επομένως, καμία εγκυρότητα δεν έχει ο προσδιορισμός που έκανε η Διάσκεψη με αυτό τον τρόπο και καμία δεσμευτικότητα δεν έχει για την Επιτροπή μας, αυτός ο προσδιορισμός. Είναι άκυρος παντελώς. Και επειδή βλέπω τον κύριο Χατζηδάκη να μην μιλάει, μπήκε ο κύριος Θεοχάρης μπροστά, να μας πει ο κ. Χατζηδάκης. Έτσι θέλετε κύριε Υπουργέ, να γίνει η συζήτηση αυτού του νομοσχεδίου; Στραγγαλίζοντας τον χρόνο και προσδιορίζοντας σε συγκεκριμένες μέρες και συντέμνοντας το νομοσχέδιο; Γιατί δεν υπάρχει χρόνος; Να πάει μετά από 7 μέρες η δεύτερη ανάγνωση, να γίνει η ακρόαση των φορέων την επόμενη Τρίτη και να γίνουν όλα κανονικά. Τι τρόπος είναι αυτός να γίνονται με το έτσι θέλω και κατά παραβίαση του Κανονισμού.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Επειδή ο προγραμματισμός της επόμενης εβδομάδος από τη Διάσκεψη των Προέδρων και στην οποία συμμετέχετε και εσείς, κυρία Πρόεδρε, έχει προγραμματιστεί για την επόμενη Τετάρτη 6/12 τη συζήτηση του νομοσχεδίου και ο χρόνος όπως σας είπα προηγουμένως είναι αυτός, προχωράμε προς την πρόταση αυτή.**

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** **Τα κόμματα τα υπόλοιπα συμφωνούν, δεν θα τα ρωτήσετε να ακούσουμε την φωνή τους, τι λένε;**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο Εισηγητής της Πλειοψηφίας κ. Μπαραλιάκος.**

**ΞΕΝΟΦΩΝ ΦΩΝΤΑΣ ΜΠΑΡΑΛΙΑΚΟΣ( Εισηγητής της Πλειοψηφίας ): Συμφωνώ με την πρόταση του Προεδρείου.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** **Τον λόγο έχει ο Εισηγητής της Μειοψηφίας κ. Γαβρήλος.**

**ΓΕΩΡΓΙΟΣ ΓΑΒΡΗΛΟΣ(Εισηγητής της Μειοψηφίας): Ζητήσαμε κύριε Πρόεδρε, στα μέτρα του δυνατού να δοθεί περισσότερος χρόνος και στις Κοινοβουλευτικές Ομάδες και στους φορείς. Για αυτό λοιπόν συντάσσομαι με την άποψη ότι θα πρέπει να δοθεί αυτός ο χρόνος. Η Επιτροπή σας μόνον να αλλάξει από τις 10 που αρχικά πρότεινε να το κάνει 13 νομίζω ότι δεν επαρκεί και δεν εξυπηρετεί τη συζήτηση, που πρέπει να είναι αναλυτική.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο Ειδικός Αγορητής του «ΠΑΣΟΚ- ΚΙΝΗΜΑ ΑΛΛΑΓΗΣ» κ. Κουκουλόπουλος.**

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ** **(Ειδικός Αγορητής του «ΠΑΣΟΚ- ΚΙΝΗΜΑ ΑΛΛΑΓΗΣ») Είναι προφανές ότι πρέπει να φύγουμε από την πρακτική έκτακτης νομοθέτησης διότι δεν υπάρχει κάποια έκτακτη ανάγκη και τείνει να γίνει θεσμός αυτός ο τρόπος.**

**Λοιπόν, τα περί κανονικότητας κάθε μέρα αποδεικνύεται ότι δεν ισχύουν στη Βουλή. Ποια είναι λοιπόν η κανονικότητα; Νομίζω ότι στην Βουλή πρέπει να δίνεται στους φορείς ο χρόνος που πρέπει. Να πάω στην προηγούμενη συνεδρίαση και με αυτό τελειώνω. Καταθέσαμε από τη μεριά μας στο προηγούμενο νομοσχέδιο εννέα προτάσεις συγκεκριμένες και τέσσερις τροπολογίες. Κάτι αντίστοιχο προτιθέμεθα να κάνουμε και γι’ αυτό το νομοσχέδιο. Δεν υπάρχει ο χρόνος, ούτε καν να εμπεδωθούν ούτε καν να εξεταστούν από την ίδια την κυβέρνηση κύριε Πρόεδρε και από όλους τους συναδέλφους πρώτα από όλα. Προφανώς και ζητάμε να υπάρξει άνεση χρόνου και να αλλάξει το χρονοδιάγραμμα.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Επειδή είναι δεδομένη η πλειοψηφία της πρότασης προτείνω να ξεκινήσουμε να προτείνουμε.**

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο ΠΛΕΥΣΗ ΕΛΕΥΘΕΡΙΑΣ -** **ΖΩΗ ΚΩΝΣΤΑΝΤΟΠΟΥΛΟΥ»):** **Να ακούσουμε και τα άλλα κόμματα κύριε Πρόεδρε.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Να ζητήσουν οι ίδιοι αν θέλουν να τοποθετηθούν οι Ειδικοί Αγορητές. Τον λόγο έχει από το «ΚΚΕ» ο κ. Καραθανασόπουλος.**

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Είναι 15 χρόνια αυτή η διαδικασία που ακολουθείται και έχει γίνει πλέον καθεστώς. Εμείς πάντοτε ζητάμε χρόνο για να μπορέσουν να συζητηθούν τα νομοσχέδια. Το βασικό όμως είναι η συζήτηση επί της ουσίας και όχι επί της διαδικασίας.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):Τον λόγο έχει ο Χαλκιάς .**

**ΑΘΑΝΑΣΙΟΣ ΧΑΛΚΙΑΣ: Κύριε Πρόεδρε, εγώ διαφωνώ με την όλη διαδικασία. Θεωρώ ότι το θέμα είναι πραγματικά να νομοθετούμε και να έχουμε δει τι γίνεται, να αφουγκραζόμαστε την κοινωνία και να βλέπουμε σε ταχείς ρυθμούς. Εκτός αν δεν ενδιαφέρει πραγματικά την Κυβέρνηση και τη Νέα Δημοκρατία να νομοθετούμε και επειδή έχουν την πλειοψηφία να περνάει .**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ο Ειδικός Αγορητής της Ελληνικής Λύσης ο κ. Βιλιάρδος δεν είναι εδώ.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Βορύλλας.**

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Κύριε Πρόεδρε, σίγουρα χρειάζεται περισσότερος χρόνος για να τοποθετηθούμε και να τοποθετηθούν και οι φορείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Συντάσσομαι με την Πρόεδρο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Άρα, κατά πλειοψηφία περνάει η πρόταση. Συνεχίζουμε τη συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ο κύριος Υπουργός δεν έχει κάτι να πει για όλα αυτά; Θα μείνει βουβός; Με συγχωρείτε, δεν θα μιλήσει;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Επειδή ο χρόνος έχει περάσει, να καταθέσετε τους φορείς στο Προεδρείο στη συνέχεια.

Τον λόγο έχει ο κ. Μπαραλιάκος.

**ΞΕΝΟΦΩΝ ΜΠΑΡΑΛΙΑΚΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, ο καταστατικός χάρτης της Ελλάδας μας ορίζει ότι οι Έλληνες πολίτες συνεισφέρουν χωρίς διακρίσεις στα δημόσια βάρη αναλόγως των δυνάμεων τους. Το Σύνταγμα, λοιπόν, της Ελλάδος θεμελιώνει στην παράγραφο 5 του άρθρου 4 την έννοια της φορολογικής ισότητας. Μια έννοια πολυκεντρική και πολυσήμαντη που τοποθετείται στον πυρήνα του κράτους δικαίου και της φιλελεύθερης κοσμοαντίληψης.

Σε τι συνίσταται όμως η έννοια της φορολογικής ισότητας, η οποία σε πολλές περιστάσεις και χρονικές συγκυρίες, όπως ακριβώς και σήμερα, εργαλειοποιήθηκε και εργαλειοποιείται και μετατρέπεται σε όχημα ενός ακραίου οικονομικού λαϊκισμού από τις δυνάμεις της μείζονος και της ελάσσονος αντιπολίτευσης. Η αρχή αυτή της φορολογικής ισότητας δηλαδή, επιβάλλει στον νομοθέτη την ίση μεταχείριση και ειδικότερα τη δίκαιη κατανομή των φορολογικών βαρών. Δεν επιτρέπεται αυθαίρετη διάκριση, ευνοϊκή ή δυσμενή για ορισμένους φορολογούμενους ή κατηγορίες αυτών. Η αρχή αυτή της φορολογικής ισότητας πρέπει να υπηρετεί την ιδέα της φορολογικής δικαιοσύνης, ειδικότερη έκφανση της οποίας είναι η φοροδοτική ικανότητα των πολιτών. Δηλαδή, το φορολογικό βάρος να κατανέμεται στους πολίτες ανάλογα με τις οικονομικές τους δυνατότητες. Με άλλα λόγια πρέπει να διασφαλίσουμε πως δεν πρέπει να επιβραβεύεται αυτός που αποκρύπτει εισοδήματα και επιδιώκει να βρίσκεται στην κατώτερη βαθμίδα της φορολογικής βάσης, ενώ ο συνεπής φορολογούμενος να επιβαρύνεται άμεσα και έμμεσα.

Κυρίες και κύριοι συνάδελφοι, η κατάθεση του νομοσχεδίου, που σήμερα εισάγεται προς επεξεργασία στην Επιτροπή, αφού πρώτα ετέθη σε μια παραγωγική δημόσια διαβούλευση συγκεντρώνοντας πάνω από 2.800 σχόλια και παρατηρήσεις, θέτει ως προμετωπίδα του την καταπολέμηση της φοροδιαφυγής, δηλαδή την κατά το δυνατόν πραγμάτωση με ρεαλιστικούς όρους της φορολογικής ισότητας και δικαιοσύνης. Το φορολογικό νομοσχέδιο απαντά σε ένα κομβικό ερώτημα, του οποίου οι αλαλάζουσες κραυγές αντιπολίτευσης προσπαθούν επιμελώς να αποσιωπήσουν. Ποια δικαιοσύνη υπηρετείτε εξαιτίας της αποκρυπτέας φορολογικής ύλης από συμπολίτες μας που απολαμβάνουν προνόμια που δεν τους αναλογούν, ενώ θα έπρεπε να διοχετεύονται προς άλλους αποδέκτες αληθινά ευάλωτους προς άλλους σκοπούς πραγματικά υψηλής σημασίας. Στόχος μας είναι να ενισχύσουμε τη φορολογική δικαιοσύνη, ώστε σημαντικοί πόροι άνω των 100 εκατομμυρίων ευρώ που κατευθύνονταν σε επιδόματα για πολίτες που δεν τα δικαιούνταν, τώρα να κατευθυνθούν σε εκείνους τους ευάλωτους συμπολίτες μας που πραγματικά έχουν ανάγκη.

Κυρίες και κύριοι συνάδελφοι, έχουμε αποδείξει κατά τη διακυβέρνησή μας ότι η κοινωνική δικαιοσύνη δεν αποτελεί για μας ευχολόγιο, αλλά βασική συνιστώσα της πολιτικής και ιδεολογικής μας ταυτότητας και δεν την χαρίζουμε σε κανέναν. Ταυτόχρονα, όμως, για να ασκήσουμε πιο έντονη και πιο αποτελεσματική κοινωνική πολιτική, δεν θα υποθηκεύσουμε το μέλλον των επόμενων γενιών επαναλαμβάνοντας λάθη του παρελθόντος. Με όλες αυτές τις νομοθετικές πρωτοβουλίες, του υπό επεξεργασία νομοσχεδίου, θα μπορέσουμε να περιορίσουμε τη φοροδιαφυγή, να καλλιεργήσουμε φορολογική συνείδηση και να στηρίξουμε ανάλογα την κοινωνική μας πολιτική ξεκινώντας από την υγεία και την παιδεία, όπως φαίνεται άλλωστε στον Προϋπολογισμό του 2024.

Κυρίες και κύριοι συνάδελφοι, η καταπολέμηση της φοροδιαφυγής και η υψηλότερη φορολογική συμμόρφωση αποτέλεσε ένα από τα βασικά προτάγματα του οικονομικού μας προγράμματος και σήμερα ερχόμαστε να υλοποιήσουμε με συνέπεια αυτή τη δέσμευση. Σαφώς και δεν ευαγγελιζόμαστε ότι θα εκμηδενίσουμε το φαινόμενο της φοροδιαφυγής. Αυτό άλλωστε δεν έχει συμβεί ποτέ στα παγκόσμια χρονικά και σε καμία ιστορική συγκυρία. Επιδίωξή μας όμως είναι αταλάντευτα και δυναμικά, να περιορίσουμε το μέγεθός της και να αποτρέψουμε τις αρνητικές επιπτώσεις της. Διότι πρωτίστως και κυρίως, η φοροδιαφυγή ως ένα εξόχως αντικοινωνικό φαινόμενο πλήττει τους ευάλωτους και τους αδύναμους συμπολίτες μας πριν από οποιονδήποτε άλλον.

Η φοροδιαφυγή οδηγεί σε απώλεια κρατικών εσόδων, απαραίτητων για την χρηματοδότηση των δημοσίων υπηρεσιών και υποδομών, οδηγεί σε μείωση των δημοσίων επενδύσεων, υποβαθμίζει την ποιότητα των δημοσίων υπηρεσιών, πλήττοντας έτσι δυσανάλογα τους πολίτες με τα χαμηλότερα εισοδήματα, που εκ των πραγμάτων τις έχουν περισσότερο ανάγκη. Φυσικά, πρώτοι εμείς και ιδίως η ηγεσία του Υπουργείου Οικονομικών, ο Υπουργός και οι αρμόδιοι Υφυπουργοί, διεμήνυσαν ότι δεν αποτελεί πρόθεσή μας ο δογματισμός και οι αγκυλώσεις σε στεγανά. Οι φορείς και οι πολίτες εμπλούτισαν το δημόσιο διάλογο, μέσα από τη διαβούλευση και σήμερα είμαστε εδώ να συζητήσουμε, μετά τις σημειακές αλλαγές που βελτιώνουν ουσιωδώς το νομοσχέδιο.

Ακτινογραφώντας λοιπόν το υπό επεξεργασία νομοσχέδιο, οι κεντρικές παρεμβάσεις που υλοποιούνται επιγραμματικά περιλαμβάνουν την υποχρεωτική ανάρτηση εσόδων και δαπανών στον my data εντός του 2024. Την απαγόρευση της χρήσης μετρητών στις αγοραπωλησίες ακινήτων. Το δίκαιο σύστημα φορολόγησης των ελεύθερων επαγγελματιών. Την αύξηση του προστίμου που επιβάλλεται σε επιτηδευματίες και επιχειρήσεις για χρήση μετρητών σε συναλλαγές άνω των 500 ευρώ, σε ποσό διπλάσιο μάλιστα της συναλλαγής. Τη ρύθμιση της αγοράς των βραχυχρόνιων μισθώσεων. Τη διακοπή συνεργασίας των εταιρειών εμπορίου καυσίμων με παραβάτες λαθρεμπορίας, ενώ ταυτόχρονα φέρνουμε αλλαγές, οι οποίες καθιστούν το νομοσχέδιο ακόμα πιο βιώσιμο, ακόμη πιο δίκαιο κι ακόμη πιο απλό, τις επιμέρους ρυθμίσεις του οποίου θα έχουμε την ευκαιρία να αναλύσουμε στην κατ’ άρθρον επεξεργασία και συζήτηση.

Μειώνουμε λοιπόν κατά 50% το τέλος επιτηδεύματος για όλους τους ελεύθερους επαγγελματίες, ασχέτως του αν δηλώνουν εισοδήματα υψηλότερα από το ελάχιστο τεκμαρτό εισόδημα, με την προοπτική της οριστικής κατάργησης του στα επόμενα δύο χρόνια. Άλλωστε, η βασική φιλοσοφία του νομοσχεδίου είναι ότι η προσωπική συνεισφορά κάθε ελεύθερου επαγγελματία στην ατομική του επιχείρηση, δεν μπορεί να αποτιμάται σε επίπεδο χαμηλότερο από το εισόδημα του μισθωτού που πληρώνεται με τον κατώτατο μισθό. Εισάγεται μάλιστα στο σχέδιο νόμου προς άρση αμφισβητήσεων ρητή πρόβλεψη, ότι ο ελεύθερος επαγγελματίας μπορεί να αμφισβητήσει το ποσό που προκύπτει από την εφαρμογή του τεκμηρίου της ελάχιστης αμοιβής, πέραν από τους λόγους που ισχύουν ήδη και που καθιστούν το τεκμήριο μαχητό, όπως είναι η ασθένεια, η ανωτέρα βία, οι φυσικές καταστροφές και άλλα. Απαραίτητη προϋπόθεση είναι να ζητήσει τη διενέργεια ελέγχου από τις φορολογικές αρχές, προκειμένου να αποδειχτεί η ακρίβεια της δήλωσης του για εισόδημα μικρότερο του τεκμαρτού.

Προσθέτουμε στη λίστα των επαγγελματιών που εντάσσονται στο μειωμένο κατά 50% τεκμήριο της ελάχιστης αμοιβής, όσους παρουσιάζουν αναπηρία ίση ή μεγαλύτερη του 67%, γονείς μονογονεϊκής οικογένειας με ενήλικα τέκνα, γονείς με εξαρτώμενα τέκνα με ποσοστό νοητικής και σωματικής αναπηρίας τουλάχιστον 67%, γονείς πολύτεκνων οικογενειών και όσοι ασκούν δραστηριότητα και έχουν την κύρια κατοικία σε οικισμούς με πληθυσμό έως 500 κατοίκους και σε νησιά με πληθυσμό έως και 3.100 κατοίκους.

Απαλλάσσονται επίσης πλήρως από το τεκμήριο όλοι οι αγρότες, όσοι επαγγελματίες έχουν ποσοστό αναπηρίας 80% και πάνω και όσοι αμείβονται με μπλοκάκι και με έως τρεις εργοδότες. Εδώ πρέπει να τονιστεί, ότι οι ελεύθεροι επαγγελματίες με νεοσύστατη επιχειρηματική δραστηριότητα θα έχουν τις ακόλουθες μειώσεις της ελάχιστης αμοιβής, 100% για τα τρία πρώτα χρόνια, 67% για τον τέταρτο χρόνο και 33% για τον πέμπτο χρόνο.

Ταυτόχρονα τροποποιούμε μεταξύ άλλων τον τρόπο υπολογισμού της ελάχιστης αμοιβής των ελευθέρων επαγγελματιών με την προσαύξηση λόγω τζίρου ΚΑΔ στο 5% επί του ποσού κατά το οποίο ο κύκλος εργασιών του υπόχρεου υπερβαίνει τον μέσο ετήσιο κύκλο εργασιών του κωδικού αριθμού δραστηριότητας, του ΚΑΔ δηλαδή, στον οποίο ο υπόχρεος πραγματοποιεί τα υψηλότερα έσοδα.

Ειδική μέριμνα θα υπάρχει για εκείνες τις επιχειρηματικές δραστηριότητες όπου εκ του νόμου μπαίνουν χρονικοί περιορισμοί λειτουργίας εντός του φορολογικού έτους, όπως για παράδειγμα για τα σχολικά κυλικεία το τεκμαρτό εισόδημα θα εφαρμοστεί στα 8/12 του έτους. Οι επαγγελματίες που θα φορολογηθούν για τα φετινά εισοδήματα του 2023, δηλαδή με το τεκμήριο, θα πληρώσουν το 2024 μειωμένη κατά 50% προκαταβολή φόρου υπολογιζόμενη πάνω στη διαφορά τεκμαρτού και δηλωθέντος κέρδους.

Αυστηροποιούνται οι κυρώσεις για νοθεία, λαθρεμπόριο καυσίμων ή παρεμπόδιση του ελέγχου. Προβλέπεται δηλαδή, σφράγιση της εγκατάστασης για δύο χρόνια ενώ ορίζεται ότι τα φυσικά ή νομικά πρόσωπα, των οποίων η εγκατάσταση σφραγίστηκε δεν μπορούν να δραστηριοποιηθούν στη διακίνηση ενεργειακών προϊόντων επίσης για δύο χρόνια από τη διαπίστωση της παράβασης.

Εισάγονται ρυθμίσεις για τη διασφάλιση ισότιμου ανταγωνισμού στην τουριστική αγορά, στη διασταύρωση των εισοδημάτων και την ενίσχυση του κλάδου της βραχυχρόνιας μίσθωσης. Συγκεκριμένα, προβλέπεται ότι φυσικά πρόσωπα που διαθέτουν τρία ή περισσότερα ακίνητα σε βραχυχρόνια μίσθωση υποχρεούνται να κάνουν έναρξη επιχειρηματικής δραστηριότητας. Το εισόδημα που αποκτάται από νομικά πρόσωπα από τη βραχυχρόνια μίσθωση ακινήτου θεωρείται εισόδημα από επιχειρηματική δραστηριότητα και υπόκειται σε ΦΠΑ.

Αυξάνονται τα πρόστιμα για τη μη εγγραφή στο μητρώο ακινήτων βραχυχρόνιας διαμονής στο 50% των ακαθαρίστων εσόδων του τελευταίου φορολογικού έτους και κατ’ ελάχιστον 5.000 ευρώ. Εισάγεται, επίσης, σειρά νέων ρυθμίσεων που περιλαμβάνουν μεταξύ άλλων μεγαλύτερη μείωση φόρου για δαπάνες αναβάθμισης κτιρίων. Οι δαπάνες για την αγορά προϊόντων και τη λήψη υπηρεσιών που σχετίζονται με την ενεργειακή, λειτουργική και αισθητική αναβάθμιση κτιρίων, τα οποία δεν έχουν ήδη ενταχθεί ή δεν θα ενταχθούν στο πρόγραμμα αναβάθμισης κτιρίων, μειώνουν ισόποσα κατανεμημένες σε περίοδο πέντε ετών το φόρο εισοδήματος των φυσικών προσώπων μέχρι το αναλογούντος για κάθε έτος φόρο με ανώτατο συνολικό όριο δαπάνης τις 16.000 ευρώ. Επιπρόσθετα, όπως έχει γίνει ήδη γνωστό, οι φόροι συγκέντρωσης κεφαλαίου μειώνονται από 0,5% σε 0,2% και των χρηματιστηριακών συναλλαγών κατά 50%, στο 1‰.

Κυρίες και κύριοι συνάδελφοι, το υπό επεξεργασία νομοσχέδιο επιχειρεί μια σπουδαία και φιλόδοξη μεταρρύθμιση, την εξάλειψη χρόνιων στρεβλώσεων και φορολογικών αδικιών στη χώρα μας. Η διεύρυνση των ηλεκτρονικών συναλλαγών, ο περιορισμός της χρήσης των μετρητών, τα αυστηρά μέτρα για την καταπολέμηση του λαθρεμπορίου, ο εκσυγχρονισμός του πλαισίου για τις βραχυχρόνιες μισθώσεις, καθώς και ο δικαιότερος τρόπος φορολόγησης των ελευθέρων επαγγελματιών αποτελούν γενναίες παρεμβάσεις που αποβλέπουν στην καταπολέμηση της φοροδιαφυγής και την εμπέδωση της φορολογικής δικαιοσύνης. Το φορολογικό σύστημα που εγκλωβίζει τον ειλικρινή και τον συνεπή, ενώ επιβραβεύει τον συστηματικά και έντεχνα απόντα από τη συνεισφορά στα δημόσια βάρη, αποτελεί το πριόνισμα του κλαδιού πάνω στο οποίο κάθεται το κοινωνικό σύνολο. Η διαιώνιση αυτής της αδικίας και ανισότητας οδηγεί στη διάσπαση της κοινωνικής συνοχής και στη διάρρηξη του κοινωνικού συμβολαίου μεταξύ πολιτών και κράτους. Η φορολογική συνείδηση είναι συνεκτικός αρμός της κοινωνίας μας και θεμέλιο του κράτους δικαίου. Οι ρυθμίσεις του υπό επεξεργασία νομοσχεδίου είναι ένα εφαλτήριο για ένα πιο σύγχρονο, πιο δίκαιο και πιο ευέλικτο φορολογικό σύστημα.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, με συγχωρείται το θέμα των φορέων θα το συζητήσουμε τώρα ή στο τέλος;

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής) :**Να δώσετε να δώσετε εδώ τους φορείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο ΠΛΕΥΣΗ ΕΛΕΥΘΕΡΙΑΣ– ΖΩΗ ΚΩΝΣΤΑΝΤΟΠΟΥΛΟΥ»):** Όχι να δώσουμε θα τους πούμε να ακουστούν και όχι να μην ακούγονται οι φορείς με διακίνηση εγγράφων. Και η Νέα Δημοκρατία να ξέρουμε εάν προτείνει κανέναν φορέα ή δεν θέλει να ακουστούν και ποιους και όλοι να προτείνουμε για να δούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μπαραλιάκος να αναγνώσει τους φορείς και μετά κύριε Γαβρίλο να κάνετε την τοποθέτησής σας.

**ΜΠΑΡΑΛΙΑΚΟΣΞΕΝΟΦΩΝΤΑΣ (Εισηγητής της Πλειοψηφίας):** Η Πανελλήνια Ομοσπονδία Ταξί και Αγοραίων (ΠΟΙΤΑ), η ΠΟΜΙΔΑ, το Οικονομικό Επιμελητήριο Ελλάδος, ο Πρόεδρος της Ολομέλειας Δικηγορικών Συλλόγων Ελλάδος, ο Πρόεδρος ΤΕΕ και η Ομοσπονδία Συλλόγων Παραγωγών Λαϊκών Αγορών Κεντρικής, Δυτικής Μακεδονίας, Θεσσαλίας και Θράκης, η ΕΣΕΕ, η ΕΣΑμεΑ, ο ΟΣΕΠΕ, η Ομοσπονδία Βενζινοπωλών Ελλάδος, ο ΙΟΒΕ, ο ΣΕΠΕ, ο ΣΕΤΕ, και ο εκπρόσωπος των παρόχων υπηρεσίες πληρωμών των POS και των μηχανημάτων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Να προτείνετε τους φορείς και μετά να κάνετε την τοποθέτηση.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Εμείς τους φορείς την Γενική Συνομοσπονδία Επαγγελματιών Βιοτεχνών Εμπόρων Ελλάδος τον Πρόεδρο του Δικηγορικού Συλλόγου Αθηνών και τον Προεδρεύοντα της Ολομέλειας των Δικηγορικών Συλλόγων Ελλάδας, η Ελληνική Συνομοσπονδία Εμπορίου και Επιχειρηματικότητας, το Γενικό Επιμελητήριο Ελλάδας, το Επαγγελματικό Επιμελητήριο Αθηνών, το Βιοτεχνικό Επιμελητήριο Αθηνών, την Ελληνική Οδοντιατρική Ομοσπονδία, την Συντονιστική Επιτροπή Συμβολαιογραφικών Συλλόγων Ελλάδος, τον Πανελλήνιο Κτηνιατρικό Σύλλογο, τον Πανελλήνιο Σύλλογο Φυσικοθεραπευτών, την Ένωση Διαιτολόγων-Διατροφολόγων, το Οικονομικό Επιμελητήριο Ελλάδας, την Ομοσπονδία Εφοριακών (ΠΟΕΔΟΥ), και την Ομοσπονδία Τελωνειακών (ΟΤΙΕΝ).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Κύριε Γαβρήλο, να δώσουμε και τον λόγο στους υπόλοιπους ειδικούς αγιορείτες, να προτείνουν τους φορείς για να προλάβει η γραμματεία να τους καλέσει για την ερχόμενη Δευτέρα. Άρα, τον λόγο ο κ. Παρασκευάς Κουκουλόπουλος, Ειδικός Αγορητής του ΠΑΣΟΚ-Κίνημα Αλλαγής.

**ΠΑΡΑΣΚΕΥΑΣ (Πάρις) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ»):** Πρώτον και το υπογραμμίζω, ζητούμε να έρθει ενώπιον της επιτροπής η ΑΑΔΕ. Υπάρχουν κρίσιμα ερωτήματα, στα οποία μόνο η ΑΑΔΕ μπορεί να απαντήσει. Συνεχίζουμε την ΠΟΕΔΟΥ και την Ομοσπονδία Τελωνειακών ήδη προτάθηκαν. Πάμε στην ΓΣΕΒΕΕ, στο Επιμελητήριο το Επαγγελματικό των Αθηνών και στην ΕΣΕΕΕ έχουν προταθεί και οι τρείς και γραπτά. Από εκεί και πέρα πάμε στο Οικονομικό Επιμελητήριο το ΓΕΩΤΕ και το Τεχνικό Επιμελητήριο, τον Ιατρικό Σύλλογο και τον Δικηγορικό Σύλλογο Αθηνών, καθώς επίσης και τους συμβολαιογράφους. Εμείς έχουμε εδώ Συμβολαιογραφικό Σύλλογο, Εφετείων Αθηνών-Πειραιώς, Αιγαίου και Δωδεκανήσων. Δεν έχουμε καμία αντίρρηση, να έρθει κάποιος από το συντονιστικό όπως άκουσα νωρίτερα. Τέλος πάντων από των χώρο των Συμβολαιογράφων νομίζω ότι πρέπει κάποιος να είναι και τον Ιατρικό Σύλλογο ξέχασα να πω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής ):** Ευχαριστούμε, τον κ. Κουκουλόπουλο. Τον λόγο έχει ο κ. Χρήστος Τσοκάνης για να προτείνει τους φορείς.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. ΚΚΕ):** Λοιπόν εμείς κύριε Πρόεδρε, προτείνουμε την Ομοσπονδία Βιοτεχνικών Σωματείων Αττικής και την επιτροπή Αγώνα Μισθωτών και Αυτοαπασχολούμενων. Αυτούς τους δύο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Σας ευχαριστώ. Το λόγο έχει ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»)**: Της ΕΥΔΑΠ, το Πανελλήνιο Σύλλογο Φυσιάτρων, το Σωματείο Επαγγελματιών Πωλητών Λαϊκών Αγορών και την Πανελλήνια Ομοσπονδία Μισθωτών Περιπτέρων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, τον λόγο έχει ο κ. Βασίλειος Βιλιάρδος. Ο κ. Βιλιάρδος λείπει. Τον λόγο έχει ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ :** Έχουμε καταθέσει τους προτεινόμενους φορείς. Το Επαγγελματικό Επιμελητήριο Αθήνας, την Ένωση Φοροτεχνικών Ελευθέρων Επαγγελματιών Αττικής, την Πανελλήνια Ομοσπονδία Φοροτεχνικών Ελευθέρων Επαγγελματιών, τη Γενική Συνομοσπονδία Επαγγελματιών Βιοτεχνών Εμπόρων Ελλάδος, το Δικηγορικό Σύλλογο Αθηνών και το Δικηγορικό Σύλλογο Πειραιώς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής ):** Το λόγο έχει ο κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΡΤΙΩΤΙΚΟ ΚΙΝΗΜΑ «ΝΙΚΗ»»):** ΑΕΔΕ, Ομοσπονδία Βενζινοπωλών, Οικονομικό Επιμελητήριο, ΕΒΕΑ, Δικηγορικοί Σύλλογοι, Πανελλήνια Ένωση Ομοσπονδίας Φοροτεχνικών, Σώμα Ορκωτών-Ελεγκτών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, και το λόγο έχει η Ειδική Αγορήτρια της «Πλεύσης-Ελευθερίας» κυρία Ελένη Καραγεωργόπουλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ. Προτείνουμε τη Γενική Συνομοσπονδία Επαγγελματιών Βιοτεχνών-Εμπόρων, την Ολομέλεια Προέδρων των Δικηγορικών Συλλόγων Ελλάδας δια του Προέδρου της Δημητρίου Βερβεσού, την Ελληνική Συνομοσπονδία Εμπορίου και Επιχειρηματικότητας, το Γεωτεχνικό Επιμελητήριο Ελλάδας, το Επαγγελματικό Επιμελητήριο Αθηνών, το Βιοτεχνικό Επιμελητήριο Αθηνών, την Ελληνική Οδοντιατρική Ομοσπονδία, τον Συμβολαιογραφικό Σύλλογο Εφετείου Αθηνών-Πειραιώς, Αιγαίου και Δωδεκανήσου, την Ομοσπονδία Δικαστικών-Επιμελητών Ελλάδας, τον Πανελλήνιο Κτηνιατρικό Σύλλογο Επιμελητών Ελλάδας, τον Πανελλήνιο Σύλλογο Φυσικοθεραπευτών, την Ένωση Διαιτολόγων-Διατροφολόγων, το Εργατικό Κέντρο Πειραιά, τον Δικηγορικό Σύλλογο Πειραιά και τον Δικηγορικό Σύλλογο Αθηνών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής ):** Σας ευχαριστούμε, παρακαλώ οι προτάσεις να κατατεθούν και γραπτώς στη γραμματεία της επιτροπής, για την κατάρτιση του ενιαίου καταλόγου των φορέων, των οποίων θα σας ανακοινώσω στη συνέχεια.

Το λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, αν μου επιτρέπετε, εκ μέρους της Πλεύσης Ελευθερίας, ζητάμε να εφαρμοστεί το άρθρο του Κανονισμού της Βουλής που επιτρέπει στον Πρόεδρο της Βουλής να προσκαλεί και πέραν του ανώτατου αριθμού φορέων. Είναι ένα τέτοιο νομοσχέδιο που επιβάλει όλοι οι εμπλεκόμενοι φορείς να προσκληθούν. Εγώ, ως Πρόεδρος της Βουλής το εφάρμοσα σε όλα τα νομοσχέδια και βεβαίως δεν θα βλάψει, αλλά, αντίθετα θα ωφελήσει όσο και αν ενοχλήσει τους κυρίους Υπουργούς το να ακουστούν οι φορείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Περνάμε στον κύκλο των τοποθετήσεων των Εισηγητών και των Ειδικών Αγορητών, με τον Εισηγητή της Μειοψηφίας τον κ. Γαβρήλο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ πολύ κύριε Πρόεδρε. Κυρίες και κύριοι, πέντε μήνες η νέα θητεία της Κυβέρνησης της Νέας Δημοκρατίας και ασφαλώς νομίζω, ότι από την πρακτική νομοθέτησης που ακολουθεί αυτούς τους μήνες δικαιώνει την όποια κριτική, αλλά και τις κατηγορίες που της αποδίδονται για αλαζονεία στο ύφος της διακυβέρνησης που έχει εγκαινιαστεί σε αυτήν την δεύτερη κυβερνητική της θητεία. Και το λέω αυτό, επιχειρηματολογώντας και λέγοντας, ότι, δεν είναι πολύ μακριά η μέρα των εκλογών και είναι βέβαιο ότι είναι νωπή στη μνήμη όλου του ελληνικού λαού και το τι έλεγε η Νέα Δημοκρατία και ποιος ήταν ο προγραμματικός της λόγος και οι πολιτικές της θέσεις.

Για αυτό μιλάω για αλαζονεία. Ενώ, μόλις πριν πέντε μήνες άλλα επαγγέλλονταν στον ελληνικό λαό, σήμερα παρουσιάζεται ενώπιον του και νομοθετεί με μια κρυφή ατζέντα και στο εργασιακό. Ασφαλώς, δεν είχε προϊδεάσει τον κόσμο της μισθωτής εργασίας αλλάζοντας άρδην το τοπίο των εργασιακών σχέσεων και με τις διατάξεις που έφερε το Υπουργείο Εσωτερικών όσον αφορά την κατάληψη θέσης ευθύνης από τα καλοπληρωμένα όπως φαίνεται golden boy που επιθυμεί να καταλάβουν αυτές τις θέσεις και χωρίς καμία αξιολόγηση από το Ανώτατο Συμβούλιο Επιλογής Προσωπικού, γυρίζοντας μας πίσω στα χρόνια της σκληρής δεξιάς που έχει ζήσει αυτός ο τόπος, αλλά και με το φορολογικό νομοσχέδιο σήμερα που ασφαλώς βγάζει την ελληνική κοινωνία έξω στους δρόμους.

Μας προϊδέασε επίσης και ο Υφυπουργός Εργασίας, για την αλλαγή των όποιων ορίων ηλικίας συνταξιοδότησης μετά από τρία χρόνια, αλλά και ο Υπουργός Εργασίας για την ενοποίηση των κανόνων και των παροχών στους συνταξιοδοτούμενους και αυτή την ενοποίηση τη βλέπει να γίνεται προς τα κάτω σε σχέση με τα κατοχυρωμένα ασφαλιστικά συνταξιοδοτικά δικαιώματα. Για αυτό λέω, ότι, βρισκόμαστε μπροστά σε μία διακυβέρνηση της Νέας Δημοκρατίας, η οποία νομοθετεί βάσει μιας κρυφής ατζέντας και επειδή είμαστε μυημένοι στο ποιοι είναι οι καθοδηγητές και οι συμβουλάτορες αυτής της Κυβέρνησης, θα κινείται πάνω στις ράγες της Έκθεσης Πισσαρίδη, των προταγμάτων και των πολιτικών που ο ΣΕΒ έχει βάλει στην ατζέντα εδώ και μία δεκαετία, τα τελευταία 15 χρόνια και ασφαλώς στερεί από τον κόσμο της μισθωτής εργασίας και μειώνει δικαιώματα.

Αλλά σήμερα με αυτό το νομοσχέδιο φαίνεται ότι υπάρχει και μια υποκρισία από την πλευρά της Νέας Δημοκρατίας σε σχέση με τη μεσαία τάξη, να πληγεί αυτός ο μεγάλος χώρος που κάποτε τον λέγαμε μικρομεσαία επιχείρηση και όλοι λέγαμε ότι είναι η ραχοκοκαλιά της οικονομίας. Και βέβαια εδώ, εμείς έχουμε τις ενστάσεις μας σαν ΣΥΡΙΖΑ- ΠΡΟΔΕΥΤΙΚΗ ΣΥΜΜΑΧΙΑ σε σχέση και με το ποιο μοντέλο ανάπτυξης θέλουμε τα επόμενα χρόνια.

Δικηγόροι, λοιπόν, ελεύθεροι επαγγελματίες, βιοτέχνες, έμποροι, γιατροί, συμβολαιογράφοι όλοι έχουν χαρακτηρίσει τις ρυθμίσεις της Νέας δημοκρατίας άδικες και καταστροφικές. Ενώ εκφράζουν φωνές αγωνίας γι’ αυτό το νομοσχέδιο οδηγώντας πλήθος επιστημόνων αυτοαπασχολουμένων περίπου σε 473.000, δηλαδή, γύρω στο 64% του συνόλου του κλάδο, ενδεχομένως και σε «λουκέτα» και σε κλείσιμο των δραστηριοτήτων τους.

Και αντί η Νέα Δημοκρατία να ακούσει αυτή την αγωνία, να δει τις προτάσεις που κάνουν αυτοί οι φορείς, έρχεται με όσα επικοινωνιακά εργαλεία διαθέτει και είναι πολλά και ισχυρά αυτά, να επαναφέρει έναν κοινωνικό αυτοματισμό που τον ζήσαμε και τα προηγούμενα χρόνια βάζοντας απέναντι στους δημοσίους υπαλλήλους και τους συνταξιούχους αυτές τις ομάδες των ελεύθερων επαγγελματιών και των αυτοαπασχολούμενων. Σήμερα το Υπουργείο προσπαθεί να «ερεθίσει» κυρίως τον κόσμο της μισθωτής εργασίας και να τον βάλει απέναντι σε όλους αυτούς που βλέπουν να έρχεται ενώπιον του ελληνικού Κοινοβουλίου ένα άδικο και εξοντωτικό φορολογικό νομοσχέδιο.

Μέρες τώρα παρατηρούμε το επικοινωνιακό προσωπείο της Κυβέρνησης που προεκλογικά υποσχόταν αυξήσεις σε μισθούς και συντάξεις, στήριξη της μικρομεσαίας επιχειρηματικότητας, επενδύσεις και καλύτερες μέρες για την κοινωνία να αλλάζει με το πιο σκληρό, αντικοινωνικό και φορομπηχτικό τρόπο. Τι έχουμε δει από εσάς μέχρι τώρα, κύριοι υπουργοί της Κυβέρνησης. Τσουνάμι αλλαγών, όπως προείπα, στα εργασιακά με επιβολή νόμων εργασιακής ζούγκλας, όπως 13ωρη εργασία, νομιμοποίηση του ελαστικού εργαζόμενου και καθιέρωση της εξαήμερης εργασίας. Υποβάθμιση του ΣΕΠΕ, αύξηση των ατομικών συμβάσεων εις βάρος των συλλογικών συμβάσεων και ασφαλώς των συλλογικών διαπραγματεύσεων, που τουλάχιστον, εμείς σαν ΣΥΡΙΖΑ- ΠΡΟΔΕΥΤΙΚΗ ΣΥΜΜΑΧΙΑ επιθυμούμε να έρθει για το δικαιϊκό μας σύστημα και για το νομικό μας πολιτικό στο χώρο της εργασίας, το συντομότερο δυνατό και να εφαρμοστούν από τους κοινωνικούς εταίρους, ώστε και το ύψος των μισθών να οριστεί και σύμφωνα με αυτό που λέτε εσείς με το πόσο αντέχει η αγορά. Γιατί δεν το κάνετε αυτό; Αλλά επιμένετε στο να δίνετε «ψίχουλα» και να ορίζετε με νομοθετικές διατάξεις, την όποια μικρή αύξηση των μισθών που είναι κατώτερη και από τον πληθωρισμό αλλά σε σχέση και με τα πλούτη που συσσωρεύονται και τα κέρδη μεταξύ κεφαλαίου και εργασίας τα τελευταία χρόνια, όπως προκύπτουν και από έρευνες και του Ευρωπαϊκού Συνδικάτου και άλλων φορέων.

Εξαγγέλλεται αυξήσεις τάχα μισθών με το ξεπάγωμα των τριετιών. Δεν υπάρχει μεγαλύτερη κοροϊδία με τον τρόπο που φέρατε αυτό το νομοσχέδιο στη Βουλή και ψηφίστηκε και έγινε νόμος του κράτους εξαπατώντας τάχα και δημιουργώντας προσδοκίες στον ελληνικό λαό ότι θα έχει αυξήσεις με τον τρόπο που θεσμοθέτησε το ξεπάγωμα των τριετιών.

Έχουμε, επίσης, έναν προϋπολογισμό προς ψήφιση, ο οποίος φέρνει νέες αδικίες και στο φορολογικό που σήμερα συζητάμε, νέους φόρους, αυξάνει τις ασφαλιστικές εισφορές για τους αυτοαπασχολούμενους και τους ελεύθερους επαγγελματίες, δίνει αυξήσεις ψίχουλα στους δημοσίους υπαλλήλους, κρατάει καθηλωμένους στις συντάξεις, υπόσχεται αναιμική ανάπτυξη και προβλέπει σταθερό διψήφιο ποσοστό ακόμη για την ανεργία. Όλα αυτά την ώρα που ο κόσμος δεινοπαθεί από τις καθημερινές αυξήσεις στα βασικά είδη διατροφής και στην ενέργεια και το εισόδημα του νοικοκυριού τελειώνει τις πρώτες κιόλας μέρες του μήνα.

Η χώρα μας είναι πρώτη στην ακρίβεια τροφίμων στην Ευρωπαϊκή Ένωση. Είναι στις τελευταίες θέσεις της Ευρώπης σε θέματα κοινωνικής προστασίας. Οι παροχές για την οικογένεια και το παιδί είναι περίπου οι μισές σε σχέση με το μέσο όρο της Ευρωπαϊκής Ένωσης -1,4% του ΑΕΠ έναντι 2,4 του ευρωπαϊκού μέσου όρου.

Έχουμε, περίπου τις μισές και παραπάνω δαπάνες για τα ΑμεΑ, σε σχέση με το μέσο όρο της Ευρώπης. Παρ όλα αυτά η Κυβέρνηση, μειώνει κατά 10% τις δαπάνες του ΟΠΕΚΑ. Βρισκόμαστε, στη δέκατη έκτη θέση της Ευρώπης, σε ύψος ελάχιστου εγγυημένου εισοδήματος.

Περικόπτει, τα προνοιακά επιδόματα, με την ετήσια μείωση των Προνοιακών Παροχών των Ασφαλιστικών Ταμείων, κατά 655 εκατ. ευρώ.

Παραμένει, στις ελάχιστες χώρες της Ευρωπαϊκής Ένωσης, που δεν διαθέτουν κοινωνικές κατοικίες. Τελευταία, σε ποσοστό επενδύσεων προς ΑΕΠ 13,7. Ετήσιο επενδυτικό κενό 18 δισεκατομμύρια ευρώ, 24η στους 27 στην αγοραστική δύναμη.

Επίσης, έχει αρνητική απόκλιση από την Ευρωπαϊκή Ένωση.

Δαπάνες για την υγεία, χρειαζόμαστε 3 ακόμη δις για να έχουμε μια πραγματική ουσιαστική σύγκλιση.

Δαπάνες για την παιδεία, χρειαζόμαστε 1,25 δις για μια σύγκλιση με τους υπόλοιπους εταίρους μας.

Δαπάνες για αναπηρία, χρειαζόμαστε 2,7 δις για σύγκλιση σε μια καθημαγμένη από την αισχροκέρδεια και την ακρίβεια κοινωνία. Εσείς, επαναφέρετε μνημονιακές πολιτικές και σκληρή λιτότητα ενώ, έχουμε βγει έξι χρόνια τώρα με τις θυσίες του Ελληνικού λαού και τις πολιτικές του ΣΥΡΙΖΑ- ΠΡΟΔΕΥΤΙΚΗ ΣΥΜΜΑΧΙΑ, από τη μέγγενη των μνημονίων.

Μία ακρίβεια, που δεν έχετε διάθεση και πρόθεση να αντιμετωπίσετε. Τον Οκτώβριο μόλις, έχουμε μια αύξηση του πληθωρισμού 3,4% και 9,9% στα τρόφιμα, από τις μεγαλύτερες στην Ευρώπη. Αυτό κύριε Υπουργέ, δεν είναι, ένας πληθωρισμός που έρχεται από το εξωτερικό. Είναι, ένας πληθωρισμός απληστίας, όπως τον ονομάζουμε, που οφείλεται στην αισχροκέρδεια των καρτέλ, που αφήσατε και δημιουργήθηκαν τα τελευταία χρόνια με δική σας ευθύνη. Καρτέλ, στην ενέργεια καρτέλ, στα τρόφιμα, αδυναμία ή και πρόθεση να αντιμετωπίσετε τα προβλήματα στο λαθρεμπόριο πετρελαίου, να φορολογήσετέ τα διυλιστήρια ενώ, το κάνατε δεν έχετε εισπράξει ούτε ένα ευρώ. Τα υπερκέρδη των τραπεζών, όλα αυτά που σήμερα απασχολούν την κοινωνία τα συζητάει και εσείς έρχεστε με ένα φορολογικό νομοσχέδιο τάχα, να αντιμετωπίσετε τη φοροδιαφυγή.

Ποια φοροδιαφυγή, να αντιμετωπίσετε όταν αναζητάτε γύρω στα 600 με 800 εκατομμύρια ακόμη και εσείς δεν έχετε καταλήξει. Όταν, κατά τον Διοικητή της Τράπεζας της Ελλάδος, η φοροδιαφυγή είναι γύρω στα 10 δισεκατομμύρια ευρώ. Αυτή τη φοροδιαφυγή, δεν έχετε την πρόθεση να την αντιμετωπίσετε. Είναι τα μεγάλα ψάρια που φοροδιαφεύγουν και εσείς καμία μέριμνα και καμία πολιτική δεν έχετε ξεδιπλώσει προκειμένου να αντιμετωπίσετε αυτά τα μεγάλα προβλήματα και αυτήν την φοροδιαφυγή που πρέπει.

Κυρίες και κύριοι συνάδελφοι, μας είπατε ότι ο στόχος σας γι’ αυτό το νομοσχέδιο ήταν η πάταξη της φοροδιαφυγής. Δυστυχώς, δεν έχετε πείσει κανέναν. Πάταξη της φοροδιαφυγής με οριζόντιο τρόπο έτσι δηλαδή, όπως περιγράφεται στο νομοσχέδιο σημαίνει ότι η Κυβέρνηση, έχει αποτύχει σε όλα τα επίπεδα και επιλέγει, να βάλει τυφλά χαράτσια σε όλους τους μικρομεσαίους.

Γιατί, δεν χρησιμοποιείται αυτά τα εργαλεία που τάχα καμαρώνετε ότι διαθέτετε πλέον από την πρώτη κυβερνητική σας θητεία. Τα ψηφιακά εργαλεία. Ψηφιακά εργαλεία ελέγχου, γιατί δεν το κάνετε;

Γιατί, δεν κάνετε τις διασταυρώσεις των στοιχείων έτσι ώστε, να πιάσετε τους πραγματικούς φοροφυγάδες. Ακόμη και αυτούς, ανάμεσα στους 470.000 που επικαλείστε. Γιατί, δεν αξιοποιείται το my DATA, τις Ταμειακές Μηχανές, τη σύνδεση των Pos, με το Υπουργείο Οικονομικών.

Τι έχει γίνει αυτά τα χρόνια, πάνω σε αυτόν τον τομέα, για να αντιμετωπίσετε ακόμη και αν πράγματι, να δεχτώ εγώ ότι, μέσα στους 473.000 υπάρχουν, κάποιες χιλιάδες, να φοροδιαφεύγουν. Τι νομίζετε, ότι θα την αντιμετωπίσετε τη φοροδιαφυγή αυτός που φοροδιαφεύγει και ανήκει σε αυτές τις 473.000 δεν έχει κανένα πρόβλημα, να σας αποδώσει τα 1.400 ευρώ το χρόνο.

Το πρόβλημα είναι, με αυτούς που μπορεί να είναι παραπάνω και από το 2,3% από αυτές τις 473.000 που δεν έχει αυτά τα εισοδήματα, δεν έχει τις 10.900 ευρώ τεκμαρτό που του ορίζεται ότι πρέπει, να αποδώσει φόρο γιατί φοροδιαφεύγει ένα τέτοιο εισόδημα, είτε είναι νέοι δικηγόροι.

Είμαι, επαγγελματίας του χώρου, ξέρω ότι είναι τυχερό, το όποιο νέο παιδί μπορεί να βρει μια δουλειά σε ένα μεγάλο δικηγορικό γραφείο με 600 και 800 ευρώ, δεν έχει αυτά τα εισοδήματα.

Οι ελεύθεροι επαγγελματίες, οι αυτοαπασχολούμενοι, που περιμένουν μερικά χρόνια να πάρουν τη σύνταξή τους, δεν βρίσκουν απασχόληση και αναγκάζονται οι άνθρωποι να κρατήσουν μια δραστηριότητα πληρώνοντας και ασφαλιστικές εισφορές, για να πάρουν τη σύνταξή τους και έρχεστε και τους λέτε ότι μαζί με τα ξερά θα καούν και τα χλωρά, συλλήβδην όλοι είναι φοροφυγάδες.

Η εισαγωγή, λοιπόν, του τεκμαρτού φορολογητέου εισοδήματος σημαίνει ότι οι επαγγελματίες, που δεν έχουν έσοδα από το επάγγελμά τους και είναι η πλειονότητα αυτών των ελευθέρων επαγγελματιών, θα κληθούν να καταβάλουν φόρους για έσοδα που δεν έχουν αποκτήσει και μάλιστα που θα ξεκινούν από 1.450 ευρώ για όλους. Σημαίνει επίσης, ότι από τη στιγμή, που το ένα τρίτο των δικηγόρων πανελλαδικά βρίσκεται σε καθεστώς τυπικών ρυθμίσεων, σε εφορία, σε ασφαλιστικά ταμεία οι νέοι δικηγόροι εδώ στην Αθήνα, Θεσσαλονίκη, Πειραιά, 14.000 δηλώνουν τα σπίτια τους ως γραφεία, θα πρέπει να αποδώσουν ένα φόρο για εισόδημα που δεν το έχουν. Τους λέτε με κυνικότητα μεγάλη, αφήστε το επάγγελμα σας αυτό, τα όνειρά σας και πηγαίνετε να γίνετε ντιλιβεράδες.

Αυτή είναι η προσέγγιση και Υπουργών της Κυβέρνησης, δυστυχώς, αλλά οφείλει να δει αυτά τα ζητήματα και η Κοινοβουλευτική Ομάδα της Κυβερνώσας παράταξης, γιατί αύριο θα πάτε και στις περιφέρειές σας. Τι έχετε να πείτε σε αυτόν των κόσμο που ξέρετε τι αντιμετωπίζει στην ύπαιθρο, στην περιφέρεια και ότι τα 10.920 ευρώ, είναι ένα εισόδημα που πραγματικά δεν το αποκτούν.

Πολλοί από τους επαγγελματίες, οι οποίοι έχουν να πληρώσουν ένα ακριβό ρεύμα, έχουν να πληρώσουν κόστη άλλα, που αυτά τα τέσσερα χρόνια με τη δικιά σας διακυβέρνηση έχουν αυξηθεί κατά πολύ. Και τι τους λέτε; Αν πραγματικά δεν θέλετε να πληρώσετε τα 1.400 ευρώ, επιτρέψτε στις αρμόδιες αρχές να σας κάνουν ελέγχους. Μα είμαστε σοβαροί; Είναι αυτή τη στιγμή έτοιμη η Ελληνική Πολιτεία, να διαθέσει και τους Ελεγκτικούς Μηχανισμούς και να κάνει αυτούς τους ελέγχους; Σε ποιον το λέτε αυτό;

Μπορεί να μπει ο νέος επαγγελματίας σε μια τέτοια επίσης γραφειοκρατία, που θα του λέτε στο τέλος όταν θα βγάζει την απόφαση, περί δικαίων και αδίκων, ο ελεγκτής για ένα χαράτσι, να πάει στα δικαστήρια ο νέος δικηγόρος, ακόμη και αν μπορεί ο ίδιος να αυτό προστατευτεί ή ο νέος επαγγελματίας, ο αυτοαπασχολούμενος, να τρέχει στα δικαστήρια να αποδείξει αν πρέπει να καταβάλει τα 1.400 ευρώ ή όχι;

Ασφαλώς, όλοι θα αποδεχτούν τη μοίρα τους ή θα καταβάλουν αυτό το ποσό ή θα βάλουν λουκέτο στην επιχείρησή τους. Τι λέτε στον κόσμο δηλαδή; Ότι σας επιτρέπουμε όπως το είπε ο κ. Βορίδης, να υπάρξει έλεγχος και αν θέλετε κάντε χρήση αυτού του δικαιώματος σας; Ας δούμε την πραγματικότητα, λοιπόν και ας μην κοροϊδεύουμε αυτόν τον κόσμο. Αγαπητοί Βουλευτές της Νέας Δημοκρατίας, ξέρω οι περισσότεροι άλλωστε προερχόμαστε από την επαρχία, θα πάμε στα χωριά μας, στο καφενείο, στο μπακάλικο, στο φούρνο της γειτονιάς και πρέπει να αντιμετωπίσουμε και τον κόσμο και να του πούμε την αλήθεια. Όλους αυτούς τους αντιμετωπίζουμε α πριόρι ως φοροφυγάδες;

Πείτε το στον Ελληνικό λαό, τι θα πάμε να πούμε σε αυτόν τον κόσμο; Το νομοσχέδιο αυτό είναι ένα νομοσχέδιο ουσιαστικά κυνήγι της μεσαίας τάξης, με αλυσιδωτές θεωρούμε παρενέργειες δυσάρεστες και για την οικονομία και για την κοινωνία. Αν και το έχει βάλει και η ΓΣΕΒΕΕ, αν μια επιχείρηση οποιουδήποτε ΚΑΔ βγάλει ένα ευρώ παραπάνω από το μέσο κύκλου εργασιών του κλάδου της θα επιβαρυνθεί με προσαυξήσεις 35 %. Αυτό σημαίνει ότι δεν θα αντέξει για πολύ καιρό είτε να δηλώνουν τα πραγματικά τους εισοδήματα είτε να μένει ανοιχτή. Είναι μεγάλος ο κίνδυνος από ένα τσουνάμι κλεισίματος και των βιβλίων και των δραστηριοτήτων, να γιγαντωθεί και η παραοικονομία. Δείτε τα αυτά στο Οικονομικό Επιτελείο κι εμείς προσεγγίζουμε με υποκριτικό τρόπο, βλέπω στην αιτιολογική έκθεση ότι θα αντιμετωπίσετε τη φοροδιαφυγή και την παραοικονομία.

Δυστυχώς, φοβούμαστε ότι θα μεγαλώσει περισσότερο αυτή η παραοικονομία και η φοροδιαφυγή.

Και ολοκληρώνω, κύριε Πρόεδρε. Μιλάμε για ένα νομοσχέδιο, που δημιουργεί και αντικίνητρα φορολογικής, συνεπώς, συμμόρφωσης, απώλεια στο φόρο εισοδήματος και στο ΦΠΑ. Κι ενώ δεν έχετε απαντήσει στα μεγάλα επίδικα, που αφορούν, ασφαλώς, στη φοροδιαφυγή και στο πώς θα αντιμετωπίσετε και με ποια εργαλεία σαν οικονομικό επιτελείο, αυτή τη φοροδιαφυγή των 10 δισεκατομμυρίων ευρώ, έρχεστε χρυσώνοντας, αν θέλετε, το χάπι, ουσιαστικά, να βάλετε λουκέτο. Και το λέω, για μια ακόμη φορά, γιατί πιστεύουμε ότι είναι επιλογή σας, στις μικρομεσαίες επιχειρήσεις. Τι τους λέτε τώρα. Θα σας μειώσω το τέλος επιτηδεύματος κατά 50%. Γιατί, δεν υπάρχει χώρος να πραγματοποιήσετε τον προγραμματικό σας λόγο και τις πολιτικές σας, όπως απευθυνθήκατε απέναντι στον ελληνικό λαό, για κατάργηση του τέλους επιτηδεύματος; Γιατί δεν το κάνετε τώρα;

Εμείς σαν ΣΥΡΙΖΑ λέμε, τώρα υπάρχει και ο δημοσιονομικός χώρος να καταργηθεί εντελώς 100% το τέλος επιτηδεύματος και να πάει και το αφορολόγητο, γιατί υπάρχει αυτός ο δημοσιονομικός χώρος στα 10.000 ευρώ. Κάντε το. Τολμήστε τώρα και φέρτε και τη μία και την άλλη διάταξη. Δεν το θέλετε αυτό, γιατί, πράγματι, πολιτική σας είναι η εξόντωση της μικρομεσαίας επιχείρησης και της μεσαίας τάξης. Την ίδια στιγμή που και οι μισθοί παραμένουν, όπως είπα, καθηλωμένοι και τα έσοδα των μεγάλων επιχειρήσεων, φαίνεται να έχουμε μια εκτίναξη, σύμφωνα και με την έκθεση των ευρωπαίων συνδικάτων, στο 5,9 τον τελευταίο χρόνο, σε σχέση με την μισθωτή εργασία, που είναι στο 0,2, οι όποιες αυξήσεις μισθών. Βλέπουμε και από τον προϋπολογισμό, ενώ έχουμε μια μικρή μεγέθυνση, αυτό που θα επωφεληθεί ο κόσμος της μισθωτής εργασίας, είναι πολύ μικρή αυτή η ωφέλεια, σε σχέση με τις αυξήσεις που κάνατε και στους δημοσίους υπαλλήλους και στους μισθωτούς.

Κλείνω, κύριε Πρόεδρε. Μετά από αυτό το φορολογικό νομοσχέδιο, προφανώς και δεν έχει νόημα να ρωτάμε, τελικά, ποιους εκπροσωπείτε. Μπορεί προεκλογικά να στρέφατε τα βέλη σας κατά του ΣΥΡΙΖΑ και να λέτε ότι ο ΣΥΡΙΖΑ είναι αυτός που είναι απέναντι στη μεσαία τάξη, φαίνεται με τον πιο ξεκάθαρο τρόπο, ότι η πολιτική σας και η διακυβέρνησή σας, τόσο στην προηγούμενη θητεία σας, στην πρώτη κυβερνητική θητεία, όσο και τώρα, είναι ασφαλώς απέναντι στη μεσαία τάξη, με πρόγραμμα, με σχέδιο και με πολιτικές που εκπορεύονται από νεοφιλελεύθερα, κυρίως, προτάγματα και έναν ιδεολογικό προσανατολισμό, που εξυπηρετεί αυτά τα μεγάλα συμφέροντα. Είστε εσείς που βάζετε ταφόπλακα στη μεσαία τάξη και σπρώχνετε τους ελεύθερους επαγγελματίες στο όριο της φτωχοποίησης.

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΤΣΙΑΡΑΣ(Προεδρεύων της Επιτροπής):** Το λόγο έχει ο Ειδικός Αγορητής του ΠΑΣΟΚ-Κίνημα Αλλαγής, ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ(Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Ευχαριστώ, κύριε Πρόεδρε. Κυρίες και κύριοι συνάδελφοι, το συζητούμενο νομοσχέδιο ως φορολογικό, ανήκει στην κατηγορία εκείνη των νομοσχεδίων, που οφείλουμε όλοι, τόσο η κυβέρνηση όσο και οι βουλευτές, να προσεγγίζουν με ιδιαίτερη προσοχή και ευαισθησία, δεδομένου ότι παντού, σε όλο τον κόσμο, η φορολογική πολιτική είναι ένα κλασικό εργαλείο ανάπτυξης και αναδιανομής και κατανομής βαρών, βέβαια. Κατά συνέπεια, είναι κορυφαία, αν θέλετε, η σημασία του, για οποιαδήποτε ευνομούμενη πολιτεία, ιδιαίτερα στις μέρες μας.

Θέλω να κάνω δύο επισημάνσεις, κύριε Πρόεδρε. Υπάρχει ένα γενικότερο ζήτημα και ένα ειδικότερο για τη χώρα. Το γενικότερο ζήτημα είναι ότι ζούμε σε μια εποχή -δεν αφορά την Ελλάδα αυτό μόνο- όπου έχουμε έκρηξη ανισοτήτων από τη μια και από την άλλη, έχουμε τους περιβόητους φορολογικούς παραδείσους, που μαχητικές, ανεξάρτητες ομάδες δημοσιογράφων φέρνουν στο φως της δημοσιότητας, τα τελευταία χρόνια. Όλο αυτό, δημιουργεί μια εύλογη απαίτηση, σε όλες τις κοινωνίες, για φορολογική δικαιοσύνη. Στη συντεταγμένη πολιτεία, όπου αυτή υπάρχει -και στην Ελλάδα υπάρχει- δημιουργεί σε όλους μας μία υποχρέωση, να απαντήσουμε όσο γίνεται πιο πειστικά, σε αυτή την απαίτηση των κοινωνιών. Διότι, διαφορετικά, στην καλύτερη των περιπτώσεων, μας περιμένει αποχή είτε η ενίσχυση των άκρων. Δεν ζούμε κάτι διαφορετικό και στη χώρα μας.

Άρα, λοιπόν, χρειάζεται ιδιαίτερη προσοχή και ευαισθησία.

Το δεύτερο, είναι κάτι το οποίο δεν θα πάψουμε να επαναλαμβάνουμε σε κανένα νομοσχέδιο που έχει οικονομικό χαρακτήρα άμεσα ή έμμεσα. Το ορόσημο του 2032. Το 2032 είναι ο χρόνος, όπου λήγει η χαμηλή εξυπηρέτηση χρέους, αλλάζουν τα δημοσιονομικά δεδομένα και κατά συνέπεια, μέχρι τότε, ένας από τους στόχους που πρέπει να πετύχουμε, είναι να εξασφαλίζουμε καλύτερα έσοδα σε υγιή βάση. Έχει τεράστια σημασία για τη χώρα μας, αν θέλουμε, πραγματικά, μαζί με άλλους ρυθμούς ανάπτυξης, που είναι η μεγάλη προϋπόθεση, να αντιμετωπίζουμε με αισιοδοξία και όχι με προβληματισμό, το ορόσημο του 2032.

Ολοκληρώνοντας την εισαγωγή μου, κ. Πρόεδρε, σπεύδω να διευκρινίσω, ότι στη σημερινή μου τοποθέτηση θα μιλήσω για το Κεφάλαιο 1 του νομοσχεδίου, αυτό που απασχολεί την κοινή γνώμη και έχει οδηγήσει σε κινητοποίηση δεκάδες κλάδους εκατοντάδων χιλιάδων επαγγελματιών στη χώρα και αναφέρομαι, βέβαια, στην εισαγωγή τεκμηρίου για όλους τους ελεύθερους επαγγελματίες.

Δεν θα αδικήσουμε το νομοσχέδιο σε άλλες πλευρές του, μερικές από τις οποίες θα τις στηρίξουμε, μάλιστα. Για παράδειγμα, ό,τι προωθεί τις ηλεκτρονικές συναλλαγές και βάζει φρένο στην ανεξέλεγκτη πορεία των Airbnb – λέω δύο παραδείγματα, δεν είναι τα μοναδικά - θα έχουν τη στήριξή μας. Πλην, όμως, έχουμε κάθετη αντίθεση με το νομοσχέδιο στο σύνολό του, ακριβώς, γιατί ο πυρήνας του είναι και κατά την επιθυμία της Κυβέρνησης, η επιβολή ενός οριζόντιου φόρου στους επαγγελματίες.

Το χαρακτηρίσαμε από την αρχή, όπως ξέρετε, άδικο, γιατί είναι οριζόντιο, αναχρονιστικό, γιατί στην ψηφιακή εποχή μας γυρίζει 3 - 4 δεκαετίες πίσω, επαναφέροντας τεκμήρια και βέβαια, αναποτελεσματικό, δεδομένου ότι η φοροδιαφυγή έχει ονοματιστεί στα 10 δις. Εδώ στοχεύουμε στο 5% αυτού, δηλαδή, στα 500.000.000 – τελικά τα 660.000.000 έγιναν 500.000.000, με τις τελευταίες αλλαγές - και έχουμε έντονες επιφυλάξεις- θα μιλήσω και θα εξηγήσω παρακάτω - εάν μπορεί να πιάσουμε αυτούς τους στόχους, όχι τόσο για το 2024, όσο πολύ περισσότερο για τα επόμενα χρόνια.

Η δε τελική του μορφή, κυρίες και κύριοι συνάδελφοι και αναφέρομαι στις ήσσονος σημασίας - όπως είπε ο Εισηγητής της Πλειοψηφίας - αλλαγές, δημιουργούν μια εξέλιξη, όπου όλο το νομοθέτημα και όλη αυτή η απόπειρα της Κυβέρνησης να φορολογήσει, με κάτι σαν κεφαλικό φόρο, τους ελεύθερους επαγγελματίες, θα οδηγήσει σε μια κατάσταση που θυμίζει, πραγματικά, τραγέλαφο.

Στο νομοσχέδιο που έχουμε μπροστά μας, η Κυβέρνηση νομοθετεί υποχρεωτικό έλεγχο για όσους δηλώσουν εισόδημα μικρότερο από αυτό που η ίδια ορίζει. Θυμίζω, ότι ο έλεγχος - χρησιμοποιώ τη λέξη που λέει ο σχετικός νόμος - είναι απόλυτη εξουσία - έτσι ακριβώς λέει το σχετικό άρθρο - των φορολογικών αρχών και πολύ απλά, εφαρμόζεται πολύ περιορισμένα. Κακώς, κάκιστα, χείριστα.

Η Κυβέρνηση, τώρα, αποφασίζει να εφαρμόσει το νόμο, μόνο για όσους δεν υπακούουν στο δικό της όριο. Αυτά είναι πρωτοφανή πράγματα. Και μάλιστα όσοι περισσότεροι, ακριβώς επειδή έχουν πραγματικό εισόδημα πολύ χαμηλότερο από 10.900, δηλώσουν κάτω του τεκμηρίου, είναι δεδομένος ο εγκλωβισμός, το μπλοκάρισμα των ελεγκτικών αρχών στο ψιλικατζίδικο στο Παγκράτι και στο καφενείο και στο μπακάλικο στην ορεινή Αργιθέα. Εκεί προσανατολίζουμε τον έλεγχο. Είναι φοβερά αυτά που συμβαίνουν, γι’ αυτό και μιλάμε για τραγέλαφο.

Ο κ. Υπουργός αρέσκεται, ιδιαίτερα, σε όλο το νομοσχέδιο να ρωτάει «και, τελικά, τι προτείνετε;». Θα μας πει «είστε υπέρ της φοροδιαφυγής;». Προφανώς, δεν είμαστε υπέρ της φοροδιαφυγής.

Εμείς και σήμερα, όπως κάνουμε σε όλα τα νομοσχέδια, με την ψήφο των αποδήμων και χαιρόμαστε για την σημερινή εξέλιξη, το θέσαμε εμφατικά το ζήτημα της επιστολικής ψήφου, οι βουλευτές που είχαμε μιλήσει και βέβαια ο Πρόεδρός μας, ο κ. Κατρίνης αν θυμάμαι ήταν και κοινοβουλευτικός εκπρόσωπος. Σε όλο το νομοσχέδιο, λοιπόν, από το πρώτο που είχε ψηφιστεί στην παρούσα Βουλή που ήταν η ψήφος των αποδήμων, πάντα είχαμε και συμπληρώσεις ή αντιπροτάσεις ολοκληρωμένες και τεκμηριωμένες. Το ίδιο θα πράξουμε και σήμερα. Άρα, δεν μας αφορά το διαρκές ερώτημα σας, κύριε Υπουργέ, εσείς τι προτείνετε. Θα ακούσετε τις προτάσεις μας, αλλά πρώτα πρέπει να απαντήσετε εσείς γιατί είστε Κυβέρνηση και γιατί υπάρχουν τρία αμείλικτα ερωτήματα, στα οποία επιτέλους πρέπει να δώσετε κάποια απάντηση.

Το πρώτο ερώτημα είναι γιατί αποκρύψατε όλη αυτή την πολιτική σας προεκλογικά. Δεν είναι το ερώτημα σύνηθες πολιτικό ή πολιτικάντικο ή το λέμε για να βγούμε από καμία υποχρέωση. Ότι αποκρύψατε, αποκρύψατε, είναι γνωστό. Εδώ υπάρχουν δύο ζητήματα κορυφαία. Το ένα είναι ότι στην πρώτη αναμέτρηση του Μαΐου μετά τη συνέντευξη Κατρούγκαλου κάνατε focus σε αυτούς που σήμερα φορολογείτε με το τεκμήριο και με αυτό το μέγα επιχείρημα κάνετε εκλογές. Μεταξύ πρώτης και δεύτερης αναμέτρησης το Μάη μήνα στοχοποιήσατε το ΠΑΣΟΚ. Θέσεις που είναι φαρδιά πλατιά γραμμένες στο πρόγραμμά μας τις ανακαλύψατε ξαφνικά, μιλήσατε για κρυφή ατζέντα και μας ονομάζετε με τα φιλικά προς εσάς μέσα από το πρωί ως το βράδυ φορομπήχτες. Δηλαδή, ήταν το mainstream της πολιτικής σας και στην πρώτη και στη δεύτερη αναμέτρηση το φορολογικό γενικότερα και οι συγκεκριμένες ομάδες ειδικότερα. Κάνετε ακριβώς το ανάποδο. Δεν είναι ένα ερώτημα ρητορικό που το λέμε γιατί πρέπει να το πούμε γιατί έτσι επιβάλλει η πολιτική πρακτική. Είναι ερώτημα, το οποίο δεν μπορείτε να αποφύγετε, πρέπει να απαντήσετε. Η απάντηση σας είναι με ένα ερώτημα, είστε υπέρ της φοροδιαφυγής; Το απάντησα ήδη.

Εδώ, όμως, το νομοσχέδιο δεν είναι καταπολέμηση φοροδιαφυγής, όπως λέει ο τίτλος του. Εδώ εισάγει μία πρωτοφανή και πραγματικά καινοτόμα αρχή να φορολογεί το επάγγελμα αντί το εισόδημα. Σε ποια πολιτισμένη χώρα του κόσμου γίνεται αυτό να φορολογείται το επάγγελμα αντί για το εισόδημα. Αδυναμία ελέγχου υπαινιχθήκατε το προηγούμενο διάστημα, ότι είναι πολυπληθής αυτή η ομάδα των ελεύθερων επαγγελματιών, άρα υπάρχει μια αδυναμία στις ελεγκτικές αρχές να προβούν σε τόσους πολλούς ελέγχους. Αυτό ξέρετε σημαίνει ότι αυτοαναιρείστε. Σημαίνει ότι η πολυδιαφημισμένη ψηφιοποίηση της χώρας, για την οποία τόσο επαίρεστε και προσωπικά ο πρωθυπουργός, είναι πουκάμισο αδειανό. Αν δεν μπορείτε να κάνετε στην εποχή μας συστηματικούς ελέγχους, τότε τα περί ψηφιοποίησης πραγματικά λέω είναι ένα πουκάμισο αδειανό.

Το τρίτο βασικό ερώτημα είναι γιατί εγκαταλείπετε τον λογιστικό προσδιορισμό, ειδικά και μόνο για τους ελεύθερους επαγγελματίες; Δεν εγκαταλείπετε γενικά. Ειδικά για με τους ελεύθερους επαγγελματίες. Και εδώ υπάρχουν κατά συρροή ερωτήματα, κύριε Υπουργέ. Ποια είναι η γνώμη σας για τους ελεύθερους επαγγελματίες; Ποια πιστεύετε είναι η συμβολή τους στη μεταπολεμική Ελλάδα; Θετική ή αρνητική; Ποιος είναι ο ρόλος τους και η θέση τους σήμερα; Είναι μήπως πολλοί και πρέπει να λιγοστέψουν μετατρεπόμενοι σε υπαλλήλους κάποιων πολυεθνικών; Γιατί αυτές οι απόψεις γενικότερα κυκλοφορούν. Εγώ δεν τις αποδίδω σε κανέναν κακόπιστα. Επομένως, πρέπει να μας πείτε πώς βλέπετε το ελεύθερο επάγγελμα που είναι πραγματικά ιδιαίτερα ανεπτυγμένο στη χώρα. Είναι μια ελληνική ιδιαιτερότητα. Πως βλέπετε τη συμβολή αυτού του κλάδου, των επαγγελματιών στην οικονομία στο χτίσιμο της μεταπολεμικής Ελλάδας; Πρέπει να μας το πείτε καθαρά, γιατί όλοι ξέρουμε γιατί μιλάμε και έρχομαι στο νομοσχέδιο.

Μιλάμε για ατομικές επιχειρήσεις, μιλάμε για ελεύθερους επαγγελματίες όπου εντάσσονται μια σειρά επιστημονικά και καλλιτεχνικά επαγγέλματα από τη μια, αυτοαπασχολούμενοι από καταστήματα και μεταφορείς μέχρι είδη τουρισμού και οτιδήποτε άλλο, ακόμα και επαγγέλματα που σχετίζονται με την οικοδομή, ηλεκτρολόγοι, υδραυλικοί, και λοιπά. Υπάρχει μια τέτοια πανσπερμία επαγγελμάτων και κλάδων που εξ ορισμού αποτρέπει ένα λογικό νομοθέτη να πάει να τους φορολογήσει με οριζόντιο τρόπο. Είναι τόσο διαφορετικά τα επαγγέλματα, μνημόνευσα ενδεικτικά μερικά από επιστημονικά και καλλιτεχνικά μέχρι και οικοδομής και εμπορίου στο ενδιάμεσο, που πραγματικά μια μέθοδος οριζόντιας φορολόγησης μεσοπρόθεσμα είναι δεδομένο ότι θα οδηγήσει σε αρνητικά αποτελέσματα.

Ενδεικτικά, μιλώντας για τον πυρήνα του νομοσχεδίου κύριε Πρόεδρε, θέλω να πω ότι οι ελεύθεροι επαγγελματίες και οι αυτοαπασχολούμενοι με το σύστημα που προτείνετε θα λογίζονται ότι έχουν πάντα κέρδη, απαγορεύεται να έχουν ζημιές. Μάλιστα, ακόμα ότι θα έχουν και ένα ελάχιστο εισόδημα, αυτό που επιθυμεί ο νομοθέτησης, αυξημένο και κοντά στη δύση της καριέρας τους, δηλαδή, όταν ο άλλος παραμένει σε ένα μικρομάγαζο για να συμπληρώσει τα ένσημά του ούτε καν γι’ αυτό δεν υπάρχει μια πρόγνωση στο νομοσχέδιο. Δηλαδή, για αυτόν που είναι πλησίον της σύνταξης και έχει ένα μικρομάγαζο ίσα ίσα με τις τριετίες και με όλα αυτά και με τον μέσο όρο του ΚΑΔ και τα λοιπά, τον τρελαίνουμε με μια σειρά γραφειοκρατικά και να τον οδηγήσουμε να πληρώνει όταν κάθεται για να συμπληρώνει τα ένσημά του για να βγει στη σύνταξη. Ούτε καν αυτό δεν φροντίζουμε.

Δεύτερο, όπως είπα ήδη καταργείται ουσιαστικά ο λογιστικός προσδιορισμός, που είναι μια βασική κατάκτηση της συντεταγμένης πολιτείας από το 2010. Ήταν μια ιστορική συμφωνία της ελληνικής πολιτείας με τους φοροτεχνικούς και με όλους τους φορολογούμενους, εταιρείες, ελεύθεροι επαγγελματίες, αυτοαπασχολούμενοι, μισθωτοί, ήταν μία πολύ βασική αλλαγή που συμπληρώθηκε και το 2013 μετά με τα έσοδα έξοδα και το ενιαίο εισόδημα, τους ενιαίους συντελεστές και πάτε φεύγετε με την ιστορία λογιστικού προσδιορισμού. Προσέξτε, κύριε Υπουργέ, ποιο είναι το θανάσιμο σφάλμα πραγματικά που κάνετε από την πλευρά της φορολογικής επιστήμης. Καταργώντας τον λογιστικό προσδιορισμό, καταργείτε, για ένα μέρος φυσικά της φορολογίας, ένα βασικό άγραφο νόμο ότι στη φορολογία πρέπει πάντα να λειτουργεί ο νόμος του συγκρουόμενων αντικρουόμενων συμφερόντων. Δηλαδή, ότι είναι έξοδο για έναν, είναι έσοδο για τον άλλον. Έτσι πολλοί επιχειρηματίες με αυτό που κάνετε, καταργώντας αυτή τη βασική αρχή, έχουν ελάχιστο κίνητρο όταν έχουν πιάσει –μιλάω για κάποιους που ξεπερνάν το όριο που θέτετε - το όριο για ποιο λόγο να κάνουν συναλλαγή με τιμολόγιο; Να το αθροίζουν για ποιο λόγο. Από την άλλη όταν συνδέεται τόσο άμεσα μια σειρά επαγγέλματα, τα εστιατόρια είναι μια κλασική περίπτωση, με τον μεγαλύτερο μισθό του εργαζομένου, ένας εστιάτορας που έχει έναν ικανό μάγειρα – ένας σεφ όπως λέμε - και του δίνει 2.000 – 2.500 χιλιάδες μεικτά τον προτρέπετε ουσιαστικά να δώσει ένα μέρος των χρημάτων κάτω από το τραπέζι και τους κάνετε συνενόχους σε αυτή τη διπλή πράξη φοροδιαφυγής. Και ο ένας να έχει λιγότερο εισόδημα και ο άλλος να μην ανεβαίνει προς τα πάνω στο εισόδημα του. Έχει αφαιρεθεί η λογική των συγκρουόμενων συμφερόντων που είναι θεμελιώδης αρχή σε κάθε φορολογία.

Τα τεκμαρτά είπαμε είναι το ρολόι του χρόνου πίσω. Θέλω να πω κύριε Πρόεδρε, το ξέρετε γιατί υπηρετήσατε στην προηγούμενη περίοδο στο Υπουργείο και ξέρετε πολύ καλά, ότι η πορεία εξυγίανσης των δημοσίων εσόδων βασίστηκε τα μέγιστα στο λογιστικό προσδιορισμό. Ο ΦΠΑ για τον οποίο επαίρεστε και που διαφωνούμε με την έκθεση της έμμεσης φορολογίας, παρόλα αυτά ο ΦΠΑ που στηρίζει πραγματικά τα έσοδα ουσιαστικά από εδώ έχει προκύψει, από το λογιστικό προσδιορισμό και την σταδιακή προώθηση και άρσης των ηλεκτρονικών συναλλαγών. Εκεί έπρεπε να εστιάσουμε το ενδιαφέρον και όχι ακριβώς το ανάποδο. Αυτό είναι όλο.

Πρέπει να πούμε εδώ πέρα κάτι που είναι πολύ βασικό για το νομοσχέδιο. Φυσικά και υπάρχει φοροδιαφυγή, όχι όμως σε όλους. Αυτό που τόνισα και στην αρχή, είναι ότι εμείς αμφιβάλλουμε, όχι κακόπιστα, το επισημαίνουμε, το υπογραμμίζουμε στην Κυβέρνηση, αμφιβάλλουμε έντονα για το δημοσιονομικό αποτέλεσμα. Γιατί, ναι μεν φέτος που κακώς, κάκιστα, χείριστα αιφνιδιάσατε, δεν μπορεί να κάνει τίποτα ο άλλος, μπορεί να έχετε και κάτι παραπάνω με τα πρόστιμα, γιατί δεν έχουν πολλές ηλεκτρονικές συναλλαγές με βάση αυτό που ανέμεναν να δηλώσουν μια σειρά συμπολίτες μας, πλην όμως υπάρχουν πίνακες με τα τεκμήρια διαβίωσης που λέει ότι ένα μεγάλο μέρος από αυτούς πληρώνουν ήδη παραπάνω το τεκμήριο.

Κατά συνέπεια δεν πρόκειται να υπάρχει τόση φορολογητέα ύλη όσο βλέπετε. Όσο δε για τα επόμενα χρόνια, υπαινίχτηκα ήδη με ένα δυο συγκεκριμένα παραδείγματα, ότι θα έχουμε απώλεια εσόδων και γιατί βγαίνει από τη μέση η λογική των συγκρουόμενων συμφερόντων αλλά και επιπλέον γιατί πάρα πολλούς, από τον ψιλικατζή στο Παγκράτι όπως είπαμε, μέχρι τον καφετζή σε ένα επαρχιακό καφενείο, θα τους οδηγήσετε να αποχωρήσουν από την εργασία. Ένα μέρος, όπως λένε τα στοιχεία, θα συνεχίσετε να ενισχύετε την άτυπη εργασία σε κλάδους που μπορούν να ασκήσουν το επάγγελμά τους χωρίς να χρειάζονται αναγκαστικά επαγγελματική στέγη. Οι εγγεγραμμένοι υδραυλικοί, ηλεκτρολόγοι και κομμωτές, πρέπει να σας πω ότι τα τελευταία 10 - 12 χρόνια, σύμφωνα με τα επίσημα στοιχεία, έχουν μειωθεί στο ένα τρίτο. Τα μέτρα που υπήρχαν για τα μνημόνια αρχικά και στη συνέχεια ο νόμος Κατρούγκαλου, οδήγησαν σε άτυπη εργασία – δεν εξαφανίστηκαν από τη χώρα - και λειτουργούν με αθέμιτο ανταγωνισμό απέναντι σε άλλους επαγγελματίες και το κράτος χάνει έσοδα και οι ίδιοι δεν ξέρω τι θα κάνουν με την ασφάλισή τους τα επόμενα χρόνια. Ένα τριπλό πρόβλημα, δηλαδή, και αντί να δούμε αυτά τα προβλήματα, πάμε να ενισχύσουμε αυτή τη διαδικασία, γιατί θα σπρώξουμε πολύ κόσμο σε άτυπη εργασία. Αυτός είναι ο πυρήνας αυτού που κάνετε.

Όπως είπα στην αρχή, θα δώσω μία σύντομη απάντηση αφού θα πούμε περισσότερα στις άλλες δύο συνεδριάσεις, με το τι προτείνουμε εμείς. Κατ’ ουσίαν, σας είπα ήδη, τι προτείνουμε. Οι προτάσεις μας αφορούν μία σειρά από μέτρα και κίνητρα, για να προωθήσουμε πραγματικά τις ηλεκτρονικές συναλλαγές. Είναι η καλύτερη μέθοδος απ’ όλες, αλλά φυσικά αν σταματήσουν οι διαρκείς καθυστερήσεις στην σύνδεση των ταμειακών με τα pos και η online σύνδεση όλων αυτών με την ΑΑΔΕ, που το έχετε αναβάλλει ουκ ολίγες φορές. Αυτή η πραγματικότητα βάζει πολλά ερωτηματικά στο μύθο της μεγάλης επιτυχίας στην ψηφιοποίηση για τη συγκεκριμένη Κυβέρνηση. Εδώ πρέπει να γίνουν λοιπόν, σοβαρά βήματα σ’ αυτό τον τομέα, να ενισχύσουμε τεχνολογικά το οπλοστάσιο της πολιτείας, να ενισχυθούν οι συγκεκριμένες υπηρεσίες εάν έχουν κενά κατά απόλυτη προτεραιότητα έναντι άλλων υπηρεσιών, να δούμε τέτοια ζητήματα λοιπόν, να δοθούν κίνητρα σοβαρά στους πολίτες. Τι σημαίνει για ένα μισθωτό και συνταξιούχο να δαπανά για παράδειγμα το 80% του εισοδήματος με ηλεκτρονικές συναλλαγές; Δεν θα έπρεπε να έχει ένα μπόνους; Για φανταστείτε, να τον βγάλουμε από αυτή την περίεργη συναλλαγή ότι ήρθε ο τάδε μάστορας στο σπίτι και ζήτησε τόσο με απόδειξη και τόσο χωρίς απόδειξη. Όχι, να θέλουν να κάνουν ηλεκτρονική συναλλαγή, γιατί θα έχουν κίνητρο. Εμείς πρέπει να βοηθήσουμε αυτό που λέμε φορολογική συνείδηση, ως πολιτεία και όχι να ενισχύουμε την αντίστροφη διαδικασία. Αυτή είναι η βασική μας πρόταση και βέβαια, οι προτάσεις για τις οποίες είχαμε τόσο σφοδρά και άδικα κατηγορηθεί από τη Νέα Δημοκρατία προεκλογικά, οι οποίες είναι πάνω στο τραπέζι κύριε Πρόεδρε και θα τους πω με τίτλους, για να μην καταχραστώ τον χρόνο. Προφανώς, καλούμε την Κυβέρνηση να πάρει πίσω τα αφορολόγητα, όχι για να αλλάξουμε θέμα - για τα οποία θα μιλήσω - αλλά γιατί αυτά για εμάς, είναι βασικές προγραμματικές μας θέσεις. Δεν είναι «ναι μεν, αλλά» στο φορολογικό. «Δεν πάμε αλλού την μπάλα», που λένε, για να μιλάμε για άλλα. Αυτές είναι οι βασικές μας θέσεις, για τις οποίες μάλιστα επιχειρήθηκε μία τρομερή επίθεση απέναντί μας προεκλογικά.

Προτείνουμε, λοιπόν, να πάει το αφορολόγητο στις 800.000. Δεύτερον, να δούμε ξανά τη φορολόγηση μερισμάτων, να πάει στο μέσο ευρωπαϊκό όρο από το απαράδεκτο 5%, που μας καθιστά πρωταθλητές από κάτω στη χαμηλότερη φορολογία και με κανένα βέβαια ουσιαστικά αναπτυξιακό αποτέλεσμα. Πρέπει να ξαναδούμε το συμπληρωματικό ΕΝΦΙΑ, που αφορά τις πολύ μεγάλες περιουσίες, το οποίο φυσικά είχαμε καταψηφίσει όταν καταργήθηκε. Είναι τρεις πολύ βασικές αλλαγές αυτές που προτείνουμε στην φορολογία, μαζί με την πλήρη ψηφιοποίηση που θα μας οδηγήσει σε ένα πραγματικά δίκαιο φορολογικό σύστημα και σε υγιή έσοδα, τα οποία όπως είπα η χώρα μας έχει μεγάλη ανάγκη να βάλει ως πρώτιστο στόχο.

Τονίζω για μια ακόμη φορά, αυτό που είπα για τους φορείς. Πραγματικά, απευθύνουμε έκκληση, πρέπει να είναι οπωσδήποτε η ΑΑΔΕ μεθαύριο στους φορείς, γιατί όπως έχετε αντιληφθεί έχουμε πολύ συγκεκριμένα ερωτήματα στα οποία μόνον η ΑΑΔΕ μπορεί να μας απαντήσει και για τον πυρήνα του νομοσχεδίου για τον οποίο μίλησα, αλλά και για άλλα άρθρα που πιστεύω ότι θα μας δώσει ενδιαφέροντα στοιχεία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ(Ειδικός Αγορητής της Κ.Ο. ΚΚΕ)**: Το κόμμα μας θέλει να μεταφέρει έναν εντελώς διαφορετικό προβληματισμό, σε σχέση και με όσα έχουν ακουστεί αλλά και με όσα θα ακουστούν, ακριβώς γιατί θέλουμε να μεταφέρουμε με ένταση τον προβληματισμό, την οργή, την αγανάκτηση για τα δικαιώματα, για τα αδιέξοδα που έρχονται σήμερα. Για δεκάδες χιλιάδες αυτοαπασχολούμενους, με το νομοσχέδιο που καταθέτει σήμερα η Κυβέρνηση προς συζήτηση στην Επιτροπή, στην ουσία μπαίνει μια ταφόπλακα στην καθημερινότητα τους. Το κόμμα μας χαιρετίζει και από αυτόν εδώ το χώρο, τους χιλιάδες αυτοαπασχολούμενους επαγγελματίες και επιστήμονες, που διαδήλωσαν κατά χιλιάδες στις 22 Νοέμβρη με κεντρικό αίτημα την απόσυρση του νομοσχεδίου φοροεξόντωσης, που σήμερα η Κυβέρνηση φέρνει στην Επιτροπή. Δηλώνουμε καθαρά, ότι είμαστε στο πλευρό τους, στηρίζουμε το δίκαιο αγώνα τους απέναντι σε μια άδικη πολιτική. Χαιρετίζουμε επιπλέον τον απεργιακό αγώνα των νοσοκομειακών γιατρών και όλων των υγειονομικών, που μέσα από τη 48ωρη απεργία τους υπερασπίζονται την υγεία του λαού μας και αγωνίζονται για σύγχρονες δωρεάν υπηρεσίες υγείας για όλους.

Παράλληλα, το κόμμα μας εκφράζει την αλληλεγγύη του στον ηρωικό παλαιστινιακό λαό και την αμέριστη συμπαράστασή του στον δίκαιο αγώνα του, που εμπνέει σήμερα τη λαϊκή πάλη των εργαζομένων σε όλο τον κόσμο. Συζητάμε σήμερα μέσα σε αυτό το φόντο των διεργασιών, ένα νομοσχέδιο άδικο που επιβάλλει εξοντωτικούς φόρους για κατά φαντασίαν εισοδήματα. Χτυπά καθαρά το ήδη λεηλατημένα εισόδημα των πιο μικρών, των πιο ευάλωτων επαγγελματιών, αυτών που γεμίζουν τις λίστες των οφειλετών σε εφορία, δημόσια ταμεία, τράπεζες, παρόχους ενέργειας, τις λίστες των πλειστηριασμών και άλλων μέτρων αναγκαστικής είσπραξης.

Το νομοσχέδιο βέβαια αυτό πάει πολύ παραπέρα, αφού το ψηφιακό σύστημα λειτουργίας που καθιερώνει - και κρατήστε το αυτό για το μέλλον, ψηφιακά δελτία αποστολής, ηλεκτρονικά βιβλία, mydata, POS ταμειακές συνδέσεις κτλ. - θα αποδειχθεί λαβύρινθος για κάθε μικρή επιχείρηση που δεν διαθέτει οργανωμένο λογιστήριο και σας μιλάω εκ πείρας, ενώ τα πρόστιμα θα πέφτουν βροχή το ένα μετά το άλλο, υπερχρεώνοντας τον ήδη επιβαρυμένο προϋπολογισμό των μικρών αυτοαπασχολούμενων. Τα ψηφιακά δεδομένα που θα συλλέγονται, θα αξιοποιούνται όχι μόνο για φορολογικές ανάγκες που καλλιεργείται αυτή η αυταπάτη, αλλά και για την ίδια την επέκταση των μεγάλων επιχειρήσεων στην αγορά, αφού αυτές έχουν τόσο τα κεφάλαια όσο και την απαιτούμενη κρατική στήριξη να επενδύσουν στις νέες ευκαιρίες που θα τους παρουσιάζονται. Το νομοσχέδιο σας έχει δημιουργήσει τεράστια αγανάκτηση από την πρώτη μέρα που δόθηκε στη διαβούλευση ακόμα και σε κόσμο που ψήφισε την Κυβέρνηση, γιατί προεκλογικά για να αρπάξετε την ψήφο του λαού υποσχόσασταν ότι δεν θα προχωρήσετε σε αυξήσεις φόρων.

Είπατε ψέματα και θα απολογηθείτε και γι’ αυτό στον ελληνικό λαό. Πρόκειται για μία κατά μέτωπο επίθεση στους πιο ευάλωτους οικονομικά επαγγελματίες και τις πιο μικρές των ατομικών επιχειρήσεων. Γι’ αυτό δηλώνουμε εξαρχής, καθαρά και ξάστερα, ότι θα καταψηφίσουμε το νομοσχέδιο. Το κόμμα μας, βέβαια, προειδοποιούσε τους μικρούς επαγγελματίες ότι έρχεται φοροεπιδρομή - και πριν αλλά και αμέσως μετά τις εκλογές- με το περίβλημα της διεύρυνσης της φορολογικής βάσης που αποτελεί προαπαιτούμενο για την εκταμίευση των δόσεων του Ταμείου Ανάκαμψης. Κάτι που εξηγεί την αφωνία των ΣΥΡΙΖΑ, ΠΑΣΟΚ που αποδέχονται πλήρως τις κατευθύνσεις και προτεραιότητες του υπερμνημονίου της Ευρωπαϊκής Ένωσης.

Η Κυβέρνηση της Νέας Δημοκρατίας όλο αυτό το διάστημα έχει προχωρήσει σε ένα επικοινωνιακό μπαράζ με αριθμητικά στοιχεία, λαθροχειρίες και μπόλικο κοινωνικό αυτοματισμό. Κάτω από τη λαϊκή κατακραυγή κάνατε προσπάθεια για δήθεν βελτιώσεις από το αρχικό κείμενο της διαβούλευσης. Οι μικροελαφρύνσεις δεν αλλάζουν, όμως, σε τίποτα τον πυρήνα και τις βασικές στοχεύσεις του νομοσχεδίου. Μάλιστα, λέτε σήμερα ότι όποιος θέλει μπορεί να του γίνει έλεγχος.

Αλήθεια, δεν γνωρίζετε τι συνέπειες μπορεί να έχει ένας επαγγελματίας -όσο νόμιμα και αν λειτουργεί την επιχείρησή του- από έναν εξονυχιστικό έλεγχο που δεν αποκλείεται να έχει και εκδικητικό χαρακτήρα;

Την ίδια στιγμή, όμως, βάζετε ως δεδομένο για κάθε μικρό επαγγελματία το τεκμήριο της φοροδιαφυγής ότι, δηλαδή, είναι κλέφτης. Εμείς επιμένουμε στη θέση μας για απόσυρση του τεκμαρτού τρόπου φορολόγησης και φορολόγηση από το Βιβλίο Εσόδων - Εξόδων και σας καλούμε να ξεκινήσετε τους ελέγχους εκεί που βγαίνουν τα μεγάλα κέρδη δισεκατομμυρίων όπου κάνετε τα στραβά μάτια. Το Υπουργείο μάλιστα λέει σήμερα ότι 473.000 επαγγελματίες από τους 735.000 θα πληρώσουν παραπάνω φόρο κατά 1.500 ευρώ περίπου ο καθένας. Παραδείγματος χάρη ένας επαγγελματίας με 12ετή εργασία, ο οποίος δήλωνε 10.000 ευρώ πλήρωνε έως σήμερα 1.550 ευρώ συν 450 ευρώ την προκαταβολή φόρου. Την επόμενη χρονιά θα πληρώνει 2.150 ευρώ συν 912 την προκαταβολή φόρου 3.062 ευρώ.

Να μην παίζουμε με τη μειωμένη προκαταβολή που προτείνεται μόνο για ένα έτος ενώ την ίδια στιγμή τι θα γίνει;

Με την αύξηση του δηλωμένου εισοδήματος θα του περικοπούν επιδόματα, επιδόματα προνοιακά, επιδόματα παιδιών, επιδόματα ενοικίου, επιδόματα θέρμανσης, επιδόματα διακοπών και τόσα άλλα που τα έχει ανάγκη στην καθημερινή του επιβίωση και όχι μόνο αυτό, ενώ ο επαγγελματίας βγάζει 10.000 ευρώ οπότε καλείται να συλλέξει αποδείξεις το 30% του εισοδήματός του με το τεκμαρτό εισόδημα που θα του επιβληθεί θα πρέπει να συλλέγει αποδείξεις για το 30% του νέου εισοδήματος και αφού δεν θα έχει βγάλει τα λεφτά αυτά θα πληρώνει επιπλέον φόρο πρόστιμο για αυτή τη ρύθμιση που έχει βάλει η Κυβέρνηση. Για να μην πάμε και σε κάποια ακραία παραδείγματα που μετά από συναντήσεις πιθανόν και με εσάς από φορείς και εκπροσώπους των περιπτερούχων τους οδηγεί ειλικρινά στο κλείσιμο φορολογώντας τους με το καινούργιο 5% που εισάγει στο νομοσχέδιο περισσότερα και από αυτά που βγάζουν.

Να μην τσιμπάει ο κόσμος με προγράμματα IRIS τάχα μου αφορολόγητα και χωρίς προμήθειες στις τράπεζες. Γιατί αν θυμηθούν κάποιοι και τα POS στην αρχή με πολύ χαμηλό ποσοστό προμήθειας τα προμηθεύτηκε ο κόσμος. Πολλοί καν δεν τα πλήρωσαν ή δεν πλήρωναν ούτε νοίκι, ούτε την αγορά για ένα διάστημα και αμέσως μετά όταν πλέον εγκλωβίστηκε όλος ο επαγγελματικός κόσμος έρχονται σήμερα και τον ξεζουμίζουν με ποσοστά κοντά στο 1%.

Η Κυβέρνηση την ίδια στιγμή μιλάει για φορολογική δικαιοσύνη όταν το μεγάλο κεφάλαιο, οι μεγάλες επιχειρήσεις, οι βιομήχανοι, οι εφοπλιστές, οι τραπεζίτες όχι μόνο δεν πληρώνουν φόρο αντίθετα μπουκώνονται με ζεστό χρήμα. Χρήμα που βγαίνει από τη φορολογία του λαού μας, 5% πληρώνει όλος αυτός εδώ ο χώρος στα ετήσια έσοδα του Κρατικού Προϋπολογισμού. Κάτι το οποίο το ανέχονται όλες οι κυβερνήσεις που κυβέρνησαν και κυβερνούν αυτόν τον τόπο και κανένας δεν το βγάζει στην επικαιρότητα. Έτσι, λοιπόν, διατηρούνται οι άδικες φοροαπαλλαγές των εφοπλιστών, διατηρείται ο αναβαλλόμενος φόρος των τραπεζών, διατηρούνται οι φοροαπαλλαγές των στρατηγικών επενδυτών που εντάχθηκαν στους αναπτυξιακούς νόμους των ΣΥΡΙΖΑ και Νέας Δημοκρατίας με τις offshore εταιρείες, τους φορολογικούς παραδείσους, τις τριγωνικές συναλλαγές να καθαρίζουν μαύρο χρήμα και κάνει τα στραβά μάτια η Κυβέρνηση.

Το 2022, 303% αυξήθηκαν τα καθαρά κέρδη των εισηγμένων στο χρηματιστήριο φθάνοντας τα 10,5 δισ. Περίπου, ενώ το 2023 μόλις στο πρώτο εξάμηνο έχουν φτάσει τα 5 δισεκατομμύρια τα καθαρά κέρδη τους μοιράζοντας μερίσματα 2,5 δισεκατομμύρια το 2022 ενώ αναμένεται περίπου στα 3 δις το 2023 με νέο ρεκόρ δεκαπενταετίας. Ο ΣΥΡΙΖΑ δεν πρέπει να ξεχνάμε ότι μείωσε από 15% στο 10% το φόρο μερισμάτων ενώ η Νέα Δημοκρατία από το 10% στο 5% και περιμένουμε από ότι φαίνεται να το μηδενίσει.

Σήμερα, το νομοσχέδιο μειώνει το Φόρο Συγκέντρωσης Κεφαλαίου από 0,5% στο 0,2% και το φόρο πώλησης μετοχών εισηγμένων στο Χρηματιστήριο από το 2‰ στο 1‰. Αυτό που σκόπιμα αποκρύπτει η Κυβέρνηση είναι ότι οι επαγγελματίες πληρώνουν ήδη δυσανάλογους φόρους.

Μήπως δεν φορολογούνται από το πρώτο ευρώ;

Μήπως δεν έχει καταργηθεί το αφορολόγητο για τους επαγγελματίες μέσα στα χρόνια της καπιταλιστικής κρίσης;

Μήπως δεν φορολογούνται για τα τεκμήρια ότι ζουν, ότι έχουν κατοικία, και ότι διατηρούν αυτοκίνητο και όπως όλοι οι εργαζόμενοι δεν βλέπουν τα εισοδήματά τους να εξανεμίζονται από τη θύελλα των έμμεσων φόρων που εκτινάσσουν τις τιμές στα τρόφιμα, στις υπηρεσίες και την ενέργεια;

Το 95% των Κρατικών Φορολογικών Εσόδων προέρχονται από τις τσέπες των μισθωτών, των συνταξιούχων και των αυτοαπασχολούμενων και όλα αυτά με νόμους και διατάξεις όλων των προηγούμενων Κυβερνήσεων. Νέα Δημοκρατία, ΣΥΡΙΖΑ και ΠΑΣΟΚ έχουν σημαντικές, τραγικές, μεγάλες ευθύνες για τη σημερινή κατάσταση. Ο ΣΥΡΙΖΑ μπορεί να εμφανίζεται ότι διαφωνεί με το νομοσχέδιο όταν όμως ήταν Κυβέρνηση διατήρησε όλα τα μέτρα και τα εργαλεία της φορομπηχτικής πολιτικής αφού ανέλαβε να γεμίσει τα άδεια ταμεία με την αφαίμαξη των λαϊκών στρωμάτων. Με τα μαξιλάρια ασφάλειας των 37 δις και τα ματωμένα πλεονάσματα διατήρησε το αφορολόγητο στους μικρούς επαγγελματίες ενώ επέβαλε τη ληστρική αύξηση της εισφοράς στον ΕΦΚΑ φορολογώντας με επιπλέον 20% τα κέρδη των αυτοαπασχολούμενων με το νόμο Κατρούγκαλου, αυτά για να μην τα ξεχνάμε. Ψήφισε ως Κυβέρνηση τους ηλεκτρονικούς πλειστηριασμούς, με τους οποίους σήμερα οι servicers και τα funds κλέβουν τα σπίτια του λαού για μερικά εκατοντάδες ευρώ.

Αλλά και το ΠΑΣΟΚ, που σήμερα είναι δήθεν στα κάγκελα, τι έκανε όλα αυτά τα χρόνια σαν κυβέρνηση στα χρόνια της βαθιάς κρίσης της καπιταλιστικής οικονομίας;

Αντί να προστατέψει τους μικρούς αυτοαπασχολούμενους επέβαλε τη φορολογία από το πρώτο ευρώ, καθιέρωσε το τέλος επιτηδεύματος, καλούσε όλα τα χρόνια σε περαίωση βιβλίων αλλιώς λουκέτο και πρόστιμα. Τώρα, κάνει ότι ενίσταται στα μέτρα που φέρνει η Νέα Δημοκρατία. Όλες οι Κυβερνήσεις εφάρμοσαν ληστρικές πολιτικές απέναντι στους μικρούς αυτοαπασχολούμενους επαγγελματίες. Για να θυμούνται οι παλαιότεροι και να μαθαίνουν οι νεότεροι, κανείς δεν μπορεί να ξεχάσει την περίοδο 1993 - 1998 με το νόμο Παπαδόπουλου. Τότε που υπήρχαν τα αντικειμενικά κριτήρια και επέβαλλαν φόρο σε εισοδήματα που δεν αποκτούσαν οι επαγγελματίες. Τότε που έβλεπες το ένα ψιλικατζίδικο δίπλα στο άλλο ανεξάρτητα από τη διαφορά τζίρου και κέρδους να πληρώνουν τον ίδιο φόρο.

Κανείς δεν μπορεί να ξεχάσει τη συνάφεια του 1999 – 2001, την αυτοπεραίωση του 2002 – 2009, την κατάργηση του αφορολογήτου, το τέλος επιτηδεύματος όπως και το νόμο Κατρούγκαλου για να μην ξεχνάμε κιόλας, γιατί είμαστε στο χώρο, για τις εντολές των ελεγκτικών αρχών όταν πάνε να ελέγξουν έναν επαγγελματία για το 1, 2, 3 ή 4% επί του τζίρου τους που τους επιβάλλουν να βγάλουν σαν αποτέλεσμα του ελέγχου.

Σήμερα, ένα μεγάλο μέρος των επαγγελματιών εργάζεται με οριακά εισοδήματα. Κάποιοι είναι με το ένα πόδι στην ανεργία. Αυτό είναι το αποτέλεσμα αυτής της πολιτικής. Η καπιταλιστική κρίση των προηγούμενων χρόνων, τα lock down, η ακρίβεια σε συνδυασμό βεβαίως με τον ανταγωνισμό στην αγορά κόντρα σε επιχειρηματικά μεγαθήρια έχουν για τους αυτοαπασχολούμενους τραγικές συνέπειες. Πάνω από 200.000 έκλεισαν τα χρόνια των μνημονίων, 400.000 έφτασαν οι οφειλέτες σε εφορία, ΤΕΒΕ και τράπεζες.

Οι αυτοαπασχολούμενοι χωρίς προσωπικό από το 2011 έως το 2023 μειώθηκαν κατά 20% και οι περισσότεροι πέρασαν στην ανεργία ή εντάχθηκαν στην παραγωγική εργασία σαν εργαζόμενοι. Το πρώτο τρίμηνο του 2023 ένας στους τρεις επαγγελματίες έχει τουλάχιστον μία καθυστερούμενη οφειλή προς εφορία, ΕΦΚΑ, τράπεζες, παρόχους ενώ το 42% των αυτοαπασχολούμενων χωρίς προσωπικό δηλώνει μείωση του τζίρου το 2022 σύμφωνα με επίσημα στοιχεία σε χρονιά εκτόξευσης των εξόδων μιας επιχείρησης λόγω της ακρίβειας σε ενέργεια, πρώτες ύλες, εμπορεύματα.

Οι λίστες των πλειστηριασμών είναι γεμάτες από εν ενεργεία και πρώην επαγγελματίες ενώ πολλοί από τους πλειστηριασμούς που προγραμματίζονται αφορούν μικρούς αυτοαπασχολούμενους. Αυτούς, λοιπόν, σήμερα κυνηγά η Κυβέρνηση κάτω από τις εντολές του κεφαλαίου, των πολυεθνικών και της Ευρωπαϊκής Ένωσης και δεν μπορεί να το κρύψει. Δεν μπορεί να το κρύψει γιατί μέσα από αυτό το φοροκυνηγητό θέλει να διασφαλίσει ματωμένα πλεονάσματα σε βάρος του λαού κάτι που φαίνεται ξεκάθαρα στον Κρατικό Προϋπολογισμό που θα έρθει προς ψήφιση τις επόμενες εβδομάδες με αυξημένα δημοσιονομικά πλεονάσματα και αύξηση των φορολογικών εσόδων κατά 6,2 δις. Είναι κοροϊδία αυτό που λένε με την αύξηση της φορολογίας ότι η Κυβέρνηση θα κάνει κοινωνική πολιτική. Δεν πρόκειται να ενισχυθεί ούτε η υγεία, ούτε η παιδεία, ούτε η πρόνοια. Οι δαπάνες για νέες προσλήψεις στην υγεία δεν φτάνουν να καλυφθούν ούτε τα κενά των αποχωρήσεων των υγειονομικών τα τελευταία χρόνια. Πόσο μάλιστα τα 40.000 οργανικά κενά που υπάρχουν σε όλες τις μονάδες υγείας.

Τρώω λίγο το χρόνο σας, κύριε Πρόεδρε, αλλά φέρνω κάποια σημαντικά στοιχεία που πρέπει να τα έχει υπόψη της και η Επιτροπή και ο ελληνικός λαός που μας ακούει. Οι δαπάνες για την παιδεία αφορούν δαπάνες μισθοδοσίας για πρόσληψη μόλις 3.800 μόνιμων εκπαιδευτικών όταν τα κενά που δόθηκαν τον περασμένο Ιούνιο ήταν 40.000 ενόψει της νέας σχολικής χρονιάς, η οποία ξεκίνησε με 20.000 κενές θέσεις. Η καθημερινότητα στα σχολεία άθλια, πτώσεις σοφάδων, ταβανιών, πλημμυρισμένα προαύλια, κτίρια χωρίς αντισεισμική θωράκιση και προστασία, ελλιπείς υποδομές σε αθλητικές εγκαταστάσεις αναδεικνύουν την επικίνδυνη κατάσταση, στην οποία έχουν εισέλθει οι σχολικές μονάδες σε όλη τη χώρα μας. Η Κυβέρνηση μαζεύει σήμερα χρήμα για τους ομίλους, επιδοτεί την ίδια τη λειτουργία τους, φοροαπαλλάσει και θωρακίζει την κερδοφορία τους, δημιουργεί νέα επενδυτικά πεδία τσακίζοντας σήμερα τους μικρούς αυτοαπασχολούμενους φορτώνοντάς τους φόρους και χαράτσια. Προχωράει γρήγορα στα προαπαιτούμενα του Ταμείου Ανάκαμψης και με το σημερινό νομοσχέδιο σκοπός της είναι να μειωθούν οι αυτοαπασχολούμενοι και να συγκεντρωθούν οι δουλειές σε ισχυρές εταιρείες με μεγάλο τζίρο.

Η στρατηγική αυτή δεν είναι σημερινή. Εφαρμόζεται με διάφορα νομοθετήματα όλα τα προηγούμενα χρόνια. Έχει, όμως, όλες τις στρατηγικές προτεραιότητες τη θωράκιση της καπιταλιστικής κερδοφορίας και η σημερινή Κυβέρνηση και οι προηγούμενες. Γι’ αυτούς οι υπόλοιποι μικροί αυτοαπασχολούμενοι θεωρούνται μειονέκτημα για την ανταγωνιστικότητα της ελληνικής οικονομίας. Το Κ.Κ.Ε. υποστηρίζει τη στήριξη του εισοδήματος των αυτοαπασχολούμενων επαγγελματιών όπως και των μισθωτών και των αγροτών βιοπαλαιστών. Στηρίζει τις κινητοποιήσεις τους κάθε μέρα που δίνουν τη μάχη να επιβιώσουν απέναντι στον ανταγωνισμό των μεγάλων, απέναντι σε ένα κράτος εχθρικό για τη μεγάλη πλειοψηφία του λαού μας φιλικό όμως να κάνει τα χατίρια στους επιχειρηματικούς ομίλους.

Γι’ αυτό, λοιπόν, το Κ.Κ.Ε. πήρε την πρωτοβουλία και κατέθεσε πρόταση νόμου στη Βουλή, τη Δευτέρα 22 Νοέμβρη με τίτλο: «Φορολογία μη μισθωτών και μέτρα για την ανακούφιση των αυτοαπασχολούμενων της πόλης και της υπαίθρου». Η πρόταση μας στοχεύει στη δίκαιη φορολόγηση και ανακούφιση των μικροαυτοαπασχολούμενων γι’ αυτό λοιπόν από την αρχή ορίζεται ότι ο τρόπος φορολόγησης των μη μισθωτών αυτοαπασχολούμενων επαγγελματιών να γίνεται αποκλειστικά βάσει των δηλωθέντων στο Βιβλίο Εσόδων - Εξόδων και ότι αποκλείεται η εισαγωγή τεκμηρίων ή η θέσπιση τεκμαρτού εισοδήματος βάσει οποιουδήποτε κριτηρίου. Βάζει στο επίκεντρο τα αιτήματα των αυτοαπασχολούμενων που αποτυπώνουν τις ανάγκες της μεγάλης πλειοψηφίας τους σε αυτή τη φάση και προβάλλουν οι περισσότεροι φορείς των επαγγελματιών.

Πρώτον, κατάργηση κάθε είδους τεκμηρίου για τη φορολόγηση των ελευθέρων επαγγελματιών με μόνη πηγή φορολόγησης τα Βιβλία Εσόδων – Εξόδων.

Δεύτερον, επαναφορά του αφορολόγητου στις 12.000 ευρώ προσαυξημένο κατά 3.000 για κάθε ανήλικο προστατευόμενο τέκνο, κατάργηση του τέλους επιτηδεύματος, κατάργηση της τραπεζικής προμήθειας στις συναλλαγές, επαγγελματικό ακατάσχετο απεριόριστο λογαριασμό. Επαναφέρουμε αναγκαίες ρυθμίσεις που έχουμε καταθέσει στο παρελθόν και τις έχουν αρνηθεί όλα τα κόμματα ανεξαιρέτως για τη δραστική μείωση των χρεών, διαγραφής των τόκων και των προστίμων και ευνοϊκών ρυθμίσεων σύμφωνα με τη δυνατότητα του καθενός στα συσσωρευμένα χρέη προς εφορία, ταμεία, τράπεζες και δήμους.

Για να ολοκληρώσω την παρέμβασή μου, γνωρίζουμε πως για να μπορέσει να σωθεί ο λαός θα πρέπει κάποιος να χάσει και δεν θα είναι άλλος από το κεφάλαιο, τα μονοπώλια τις πολυεθνικές. Ο ελπιδοφόρος αγώνας των μικρών αυτοαπασχολούμενων που έχει ξεσπάσει όλο αυτό το διάστημα χαράσσει την πορεία. Ως Κ.Κ.Ε. είμαστε στο πλευρό τους. Καλούμε αυτή τη στιγμή και την Κυβέρνηση να ακούσει τα δίκαια αιτήματά τους, να αποσύρει το νομοσχέδιο. Εμείς θα βρεθούμε στο δρόμο και δεν θα πάψουμε στιγμή να αποκαλύπτουμε τον ρόλο της Κυβέρνησης, των αφεντικών της αλλά και τις ανάγκες, τις δίκαιες ανάγκες, που θέλει και πρέπει να ικανοποιήσει ο λαός μας.

Σας ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε. Το λόγο έχει τώρα Ειδικός Αγορητής της Ελληνικής Λύσης, ο κύριος Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής Κ.Ο. Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ κύριε Πρόεδρε.

Θα ξεκινήσουμε από το ότι ο τρόπος και η βιασύνη που καταθέτει το Υπουργείο Οικονομικών νομοσχέδια θυμίζει μνημόνια ενώ το παρόν είναι πολυσυζητημένο και προαποφασισμένο. Δεν το λέμε τυχαία αφού το σημερινό προτείνεται από το ΔΝΤ στην πρόσφατη έκθεσή του περί φορολόγησης των ελεύθερων επαγγελματιών για την επέκταση της φορολογικής βάσης, όπως θα καταθέσουμε στα πρακτικά. Καλό είναι πάντως να το αποσύρετε, κύριε Υπουργέ, ενώ είναι η άποψη του 70% τουλάχιστον των Ελλήνων όπως φαίνεται από μια σημερινή έρευνα opinion pole. Καλό είναι να ακούτε τους πολίτες και να μην παίρνετε μόνος σας τέτοιου είδους αποφάσεις.

Συνεχίζοντας, το σχέδιο νόμου είναι ένα ακόμη μνημείο φοροεπιδρομής και παραπληροφόρησης. Αναρτήθηκε για διαβούλευση από τις 13 έως τις 27 Νοεμβρίου έχοντας 2.833 σχολεία, ενώ κατατέθηκε εδώ αμέσως μετά με κάποιες αλλαγές που είχαν μάλλον προαποφασιστεί αφού ήταν γνωστές οι αντιδράσεις. Παράδειγμα, η μείωση του μνημονιακού τέλους επιτηδεύματος το οποίο βέβαια, θα καλύπτεται από το νέο κεφαλικό φόρο που αποτελούσε κρυφή ατζέντα της Κυβέρνησης, αφού δεν τον είχε στο προεκλογικό της πρόγραμμα.

Εμείς, πάντως είμαστε κάθετα αντίθετοι σε κάθε είδους τεκμήρια, όπως όσον αφορά τα τεκμήρια διαβίωσης που πρέπει επίσης να καταργηθούν όσο πιο γρήγορα γίνεται. Πόσο μάλλον σε τεκμήρια αυθαίρετης κερδοφορίας, ακόμη χειρότερα σε μία εποχή που οι Έλληνες υπερφορολογούνται με τη διατήρηση των ίδιων φορολογικών συντελεστών στις αυξημένες τιμές, ενώ τους ληστεύουν τόσο τα καρτέλ όσο και οι τράπεζες εκτός από το κράτος.

Συνεχίζοντας, στον τίτλο αναφέρεται η λέξη φοροδιαφυγή για να νομιμοποιήσει το νέο χαράτσι. Όπως τα μνημόνια, για να συνετίσουν τους διεφθαρμένους Έλληνες, κατά τον Γιώργο Παπανδρέου στο παρελθόν, που μας εξευτέλιζε διεθνώς για να μας χρεοκοπήσει. Καμιά αναφορά βέβαια στην φοροαποφυγή των αδιάφθορων πλουσίων από την οποία η χώρα μας χάνει τεράστια ποσά κάθε χρόνο, αλλά, μόνο στη φοροδιαφυγή των διεφθαρμένων φτωχών. Παρεμπιπτόντως, πρόκειται για την υπεξαίρεση της ψήφου των ελεύθερων επαγγελματιών εκ μέρους της Νέας Δημοκρατίας, τους οποίους ενώ προεκλογικά εκθείαζε και υποσχόταν χαμηλούς πόρους, σήμερα τους βρίζει και τους κατηγορεί ως φοροφυγάδες. Όπως έλεγε ο κ. Μητσοτάκης, χαρακτηριστικά, είσαι ελεύθερος επαγγελματίας; Πες όχι σε νέους φόρους. Μαζί σταματάμε τη φοροκαταιγίδα. Ίσως τα ακούσατε εσείς κύριε Υπουργέ αυτά που έλεγε ο Πρωθυπουργός στο παρελθόν και μιμηθείτε τουλάχιστον αυτά που έλεγε.

Φαίνεται, όμως, πως η Νέα Δημοκρατία θεωρεί πια τους μισθωτούς ως πελάτες ψηφοφόρους, τους οποίους τοποθετεί εναντίον των ελεύθερων επαγγελματιών με τη δήθεν απαίτηση για φορολογική δικαιοσύνη, κατά τις γνωστές μεθόδους του κοινωνικού αυτοματισμού. Έχει το θράσος η Κυβέρνηση, να ισχυρίζεται πως εάν δεν κερδίζουν οι ελεύθεροι επαγγελματίες αυτά που τους επιβάλλει, τότε θα πρέπει να κλείσουν, όταν η Νέα Δημοκρατία είχε ετήσια έσοδα 13 εκατομμύρια και έξοδα 57 εκατομμύρια με ζημιές 44,5 εκατομμύρια το 2022, από 34 εκατομμύρια επίσης ζημιές το 2021, με χρέη 435 εκατομμύρια. Δηλαδή, όταν η ίδια η Νέα Δημοκρατία αθεράπευτα χρεοκοπημένη αλλά φυσικά δεν κλείνει, αφού ακόμη κι αν έδινε όλα τα έσοδα της και τα χρέη της και αν υποθέσουμε ότι τα χρέη της ήταν άτοκα, θα χρειαζόταν σχεδόν 34 χρόνια να τα εξοφλήσει οπότε όλοι καταλαβαίνουμε ότι δεν πρόκειται να εξοφλήσει ποτέ.

Συνεχίζοντας με τα περιεχόμενα του νομοσχεδίου, το πρώτο μέρος είναι εισαγωγικό ενώ στο δεύτερο μέρος το κεφάλαιο α΄ αφορά την προώθηση των ηλεκτρονικών συναλλαγών και του ψηφιακού χρήματος στις αγορές ακινήτων, πρόστιμα για μη έκδοση αποδείξεων κλπ.

Στο κεφάλαιο β΄ περιγράφονται τα μέτρα για την αύξηση της φορολόγησης των ελεύθερων επαγγελματιών, ενώ, αυτά τα έσοδα υπόσχεται η Κυβέρνηση πως θα τα διαθέσει στην κοινωνία κατά τις γνωστές γκεμπελικές μεθόδους. Εδώ, καθορίζεται το τεκμαρτό εισόδημα ως κέρδος ενός θεωρητικού τζίρου, καθώς επίσης οι φοροαπαλλαγές που παρέχονται σε κάποιες κατηγορίες.

Ειδικότερα με το άρθρο 14, αναφέρονται κάποιοι έμμεσοι τρόποι υπολογισμού εισοδήματος κατ’ εκτίμηση λόγω απουσίας στοιχείων, ενώ, στο άρθρο 15 καθορίζεται διοικητικά - αν είναι δυνατόν - πόσα χρήματα θα πρέπει να κερδίζουν οι επιχειρήσεις κατ’ ελάχιστο. Εδώ, πρόκειται για μέθοδο μίας κεντρικά κατευθυνόμενης οικονομίας κατά τα ολοκληρωτικά πρότυπα. Σε καμία περίπτωση για ελεύθερη αγορά.

Όπως προστάζει τώρα ο γκεμπελισμός, υιοθετείται ρητή πρόβλεψη σύμφωνα με την οποία ο ελεύθερος επαγγελματίας μπορεί να αμφισβητήσει το ποσόν που προκύπτει από την εφαρμογή του τεκμηρίου της ελάχιστης αμοιβής μετά όμως από έλεγχο. Αλήθεια από πότε είναι ο έλεγχος θέμα επιλογής; Με τον τρόπο αυτό, δεν θεωρείται ο καθένας ένοχος μέχρι αποδείξεως του εναντίον; Πως ταιριάζει αυτή η αντίληψη σε ένα κράτος δικαίου; Το αποτέλεσμα δεν θα είναι να κλείσουν τα βιβλία τους ή να σταματήσουν την επαγγελματική τους ιδιότητα ωθούμενοι στην παραοικονομία; Εύλογα δεν αναρωτιέται κανείς εάν στόχος είναι να κλείσουν οι μικρές επιχειρήσεις προς όφελος των μεγάλων; Να δημιουργηθούν μεγάλα δικηγορικά γραφεία με δικηγόρους μισθωτούς, μεγάλες εταιρείες που θα απασχολούν υδραυλικούς, ηλεκτρολόγους, κλπ. όπως δηλαδή συμβαίνει σε άλλες χώρες;

Τέλος στο άρθρο 16, αναφέρονται οι εκπτώσεις φόρου για μισθωτούς και αγρότες. Στο άρθρο 17, εκπτώσεις για ειδικές περιπτώσεις και στο άρθρο 18, θέματα διακοπής της επιχειρηματικής δραστηριότητας, ενώ στο άρθρο 19, η περίπτωση μετατροπής σε μονοπρόσωπη για να εμποδιστεί η φορολογία.

Σε γενικές γραμμές, αφού πρόκειται για το πλέον σκανδαλώδες μέρος του νομοσχεδίου, η Κυβέρνηση που υποσχέθηκε το 2019 ότι θα καταργήσει πλήρως το τέλος επιτηδεύματος, ένα απαράδεκτο μνημονιακό χαράτσι όπως έλεγε τότε το αργότερο έως το 2023, έρχεται τώρα να προβλέψει για το φορολογικό έτος 2024 την κατά το ήμισυ μείωση του. Μόνο όμως για τους ελεύθερους επαγγελματίες και επιτηδευματίες, προφανώς για να τους επιβάλει το τεκμαρτό καθαρό εισόδημα και παράλληλα τους κάνει δήθεν τη χάρη να μεταφέρουν τις ζημιές τους στα επόμενα έτη όταν ξανά θα φορολογούνται τεκμαρτά. Άρα ποιο το νόημα;

Ο παραλογισμός των διατάξεων που αφορούν τον καθορισμό του τεκμαρτού εισοδήματος είναι ο εξής: Πρώτον, δεν λαμβάνονται καν υπόψιν οι καθαρές αποδοχές των αμειβομένων με τον κατώτατο μισθό, αλλά οι μεικτές με ετήσια και άρα με δεκατετράμηνη βάση υπολογισμού.

Δεύτερον, η Κυβέρνηση θεωρεί ότι όσα περισσότερα χρόνια ασκεί κάποιος ένα συγκεκριμένο επάγγελμα τόσα περισσότερα χρήματα πρέπει να κερδίζει απαγορεύοντας ουσιαστικά δια νόμου την οικονομική αποτυχία. Αστείο δεν είναι;

Τρίτον, ο νέος τεκμαρτός τρόπος υπολογισμού του καθαρού εισοδήματος, συμπαρασύρει μια σειρά άλλων πραγμάτων, όπως την τυχόν λήψη προνοιακών και κοινωνικών επιδομάτων, την απαίτηση για την κάλυψη του 30% των εισοδημάτων με ηλεκτρονικές πληρωμές δαπάνες και το κυριότερο την προκαταβολή φόρου, η οποία αποτελεί έτσι κι αλλιώς ένα απαράδεκτο φοροεισπρακτικό μέσον που πρέπει να σταματήσει αμέσως. Αντί η Κυβέρνηση να το καταργήσει ή έστω να το αφήσει ανεπηρέαστο από τα τεκμήρια, κοροϊδεύει με μείωση του κατά 50% για το φορολογικό έτος 2023, αλλά μόνο για τη διαφορά μεταξύ δηλωθέντος και τεκμαρτού εισοδήματος. Τεχνάσματα παντού

Τέταρτον, το εξοργιστικότερο. Ο νέος τεκμαρτός τρόπος υπολογισμού του καθαρού εισοδήματος, ισχύει ουσιαστικά αναδρομικά για το φορολογικό έτος 2023 και γι’ αυτό προφανώς βιάζεται η Κυβέρνηση να νομοθετήσει. Αν και το νομοθετικό πλαίσιο θα ψηφιστεί τον Δεκέμβρη του 2023, δηλαδή στο τέλος του φορολογικού έτους.

Σαν να μην έφταναν όλα αυτά, για τη δήθεν αποφυγή καταχρηστικότητας από τους αυτοαπασχολούμενους, προβλέπεται πως σε περίπτωση που συστήσουν μονοπρόσωπες εταιρικές μορφές θα φορολογούνται έως και το φορολογικό έτος 2026 σαν να ήταν ελεύθεροι επαγγελματίες ή επιτηδευματίες. Ο απόλυτος παραλογισμός. Σε κάθε περίπτωση όλο το ύφος του νομοσχεδίου και ειδικά η πρόβλεψη για την ουσιαστική απαγόρευση εταιρικού μετασχηματισμού, δημιουργούν την εντύπωση πως ο στόχος της Κυβέρνησης είναι αφενός μεν καθαρά εισπρακτικός και αφετέρου να αφανίσει κυριολεκτικά τους Έλληνες αυτοαπασχολούμενους που καλώς η κακώς αποτελούν τη βάση της οικονομίας μας και θα τους οδηγήσει έμμεσα στην υπαλληλοποίηση, προς όφελος των μεγάλων εγχώριων και πολυεθνικών εταιρειών όπως αναφέραμε προηγουμένως.

Στο ίδιο δεύτερο μέρος, το κεφάλαιο γ΄ αφορά τη λαθρεμπορία καυσίμων. Κάτι που ακούμε πάρα πολλά χρόνια, ενώ, ποτέ δεν είχε καταπολεμηθεί, όχι γιατί είναι δύσκολη ή αδύνατη, αλλά επειδή δεν υπάρχει και δεν υπήρξε ποτέ πολιτική βούληση. Στη συζήτηση επί των άρθρων, θα αναλύσουμε το θέμα και θα κάνουμε τις δικές μας προτάσεις, οι οποίες στηρίζονται στην κοινή λογική.

Το κεφάλαιο δ΄, διαπραγματεύεται την εγκατάσταση καμερών κατά τη διάρκεια των φορολογικών και τελωνειακών ελέγχων, κάτι που δεν καταλάβαμε αφού έτσι θα ενημερώνονται ελεγκτές και ελεγχόμενοι σε ότι καταγράφουν, οπότε προφανώς θα είναι προσεκτικοί.

Συνεχίζοντας με το τρίτο μέρος που αφορά τη φορολόγηση ακινήτων αλλά όχι το βασικότερο. Την υπεραξία ακινήτων κατά τη μεταβίβαση τους που είναι αφορολόγητη. Επίσης, στη μάστιγα των Airbnb, που εκτός της όποιας φοροδιαφυγής συνδέονται με τους πλειστηριασμούς και με την αύξηση των ενοικίων, τα οποία πλήττουν περισσότερο και πιο άμεσα την κοινωνία από την όποια φοροδιαφυγή η χαμηλή φορολόγηση. Εδώ συνεχίζεται η ιστορία με τα αφορολόγητα ή με χαμηλό ΦΠΑ, όπως για ανακαινίσεις κτιρίων, ενώ αν ήθελε πράγματι η Κυβέρνηση να ανακουφίσει την κοινωνία θα αντέγραφε απλά τα μέτρα που πήραν η Βαρκελώνη ή η Νέα Υόρκη.

Παρεμπιπτόντως, το πρόβλημα της Ελλάδας είναι ο υπερμεγέθης κλάδος των ακινήτων στο 13,9% του ΑΕΠ της που είναι το υψηλότερο στην Ευρωπαϊκή Ένωση, όπως θα καταθέσουμε στα πρακτικά.

Στις ρυθμίσεις για τη βραχυχρόνια μίσθωση, ουσιαστικά, υποχρεούνται όσοι έχουν τρία ή περισσότερα ακίνητα γι’ αυτόν τον σκοπό να προβούν σε έναρξη επιχειρηματικής δραστηριότητας ενώ αναφέρονται κάποια πρόστιμα. Εντούτοις, έχει δοθεί στον ν. 5036/2023 με το άρθρο 36, η δυνατότητα απαλλαγής για εκπρόθεσμη δήλωση βραχυχρόνιας διαμονής εάν το εισόδημα συμπεριληφθεί στη φορολογική δήλωση του οικείου έτους, δηλαδή, κατόπιν εορτής όταν το θέμα είναι η αποφυγή της ανεπίσημης συνδιαλλαγής μεταξύ μισθωτή και εκμισθωτή που έτσι δεν θα μπορεί να ελεγχθεί.

Η πιο σημαντική διάταξη του συγκεκριμένου κεφαλαίου είναι αυτή που εισάγει το Τέλος Ανθεκτικότητας στην κλιματική κρίση αντικαθιστώντας το Τέλος Διαμονής ανάλογα με το είδος του καταλύματος, για παράδειγμα ξενοδοχεία 3\* ή ξενοδοχείο 5\* ή ακίνητο βραχυχρόνιας μίσθωσης. Ανάλογα με την εποχή διαχωρίζεται σε δύο περιόδους από τον Μάρτιο έως τον Οκτώβριο και από Νοέμβριο από ως το Φεβρουάριο όπου για την πρώτη περίοδο επιβάλλεται υψηλότερο Τέλος Ανθεκτικότητας. Γενικά η επιβολή αυτού του Τέλους δημιουργεί ορισμένα ζητήματα σχετικά με το διαφορετικό ύψος ανά εποχή ή ανά είδος καταλύματος ενώ με το συγκεκριμένο Τέλος επιβαρύνεται ο πελάτης ανάλογα που θα μένει και πότε. Το βασικό ερώτημα εδώ είναι που εξυπηρετεί αυτό το Τέλος και γιατί επιβάλλεται. Επίσης ποιος και πως εγγυάται ότι το Τέλος Ανθεκτικότητας θα καταβάλλεται με νόμιμο τρόπο.

Προφανώς αποτελεί μια φορολόγηση υπό το πρόσταγμα της κλιματικής κρίσης αλλά θα έπρεπε να μας πείτε πώς ακριβώς θα ωφελήσει το περιβάλλον γιατί δεν μπορούμε να το καταλάβουμε. Εάν είναι αυτό το μέλημά σας, αν θέλετε πράγματι να ωφελήσετε το περιβάλλον, γιατί δεν επιβάλλεται πράσινο φόρο και στις αεροπορικές εταιρίες, όπως έχει κάνει ήδη η Γαλλία που αναστέλλει επιπλέον πολλές εσωτερικές πτήσεις προς όφελος του φιλικού στο περιβάλλον σιδηρόδρομου που εμείς έχουμε καταστρέψει και δεν λειτουργεί καθόλου;

Στο τέταρτο μέρος, υπάρχουν τροπολογίες για επιμέρους θέματα του ΦΠΑ με διάφορα διαδικαστικά που περιπλέκουν και που δίνουν τη δυνατότητα σε επιτήδειους να το εκμεταλλεύονται.

Στο πέμπτο μέρος, υπάρχουν κάποιες επιμέρους ρυθμίσεις κυρίως φοροαπαλλαγές για μεταβιβάσεις μετοχών και συγκέντρωση κεφαλαίων, οι οποίες αφορούν προφανώς τα ανώτατα εισοδηματικά στρώματα που συνήθως φοροαποφεύγουν. Εδώ, η Κυβέρνηση είναι συνεπής με τις προεκλογικές υποσχέσεις της περί μείωσης των φόρων, όπου με βάση την έκθεση του Γενικού Λογιστηρίου του Κράτους οι φοροαπαλλαγές από τη μείωση του φόρου συγκέντρωσης κεφαλαίου είναι 22 εκατ., ενώ από τη μείωση του συντελεστή φόρου πώλησης εισηγμένων μετοχών 21 εκατ.. Είναι όμως είναι όμως και τα μοναδικά ουσιώδη κόστη που παρουσιάζει το Γενικό Λογιστήριο, ενώ παραδόξως, δεν αναφέρει το όφελος από την αύξηση του κεφαλικού φόρου, από τη μείωση του φόρου επιτηδεύματος, από τις μετατροπές στην βραχυχρόνια μίσθωση, από τα πρόστιμα και την κατάδοση για εισπράξεις ούτε από τις ψηφιακές συναλλαγές, όπου κερδίζουν μόνο οι τράπεζες.

Το Υπουργείο Οικονομικών όμως αναμένει 552 εκατομμύρια από τη φορολογία των ελεύθερων επαγγελματιών αφού αφαιρεθεί η μείωση του 50% του Τέλους Επιτηδεύματος που λέει πως θα κατευθυνθούν στους τομείς της υγείας και της παιδείας. Πώς θα το κρίνουν και πώς θα το ελέγξουμε αυτό; Είναι πολύ δύσκολο να το καταλάβει κανείς. Επιπλέον, κατά το Υπουργείο Οικονομικών θα εξοικονομηθούν έξοδα 100 εκατομμυρίων από τα επιδόματα που δίνονται στους ελεύθερους επαγγελματίες. Εύλογα, λοιπόν, απορούμε γιατί δεν τα αναφέρει το Γενικό Λογιστήριο του Κράτους αφού το Υπουργείο Οικονομικών τα αναφέρει και είναι γνωστά. Δεν το καταλαβαίνουμε! Ποτέ το Γενικό Λογιστήριο του Κράτους δεν ασχολείται με τα πραγματικά νούμερα.

Σε κάθε περίπτωση εμείς θα καταψηφίσουμε το σχέδιο νόμου, αν και είναι καλύτερα να το αποσύρει η Κυβέρνηση, γιατί ούτε το κράτος ωφελεί ούτε καταπολεμά τη φοροδιαφυγή ούτε απολύτως τίποτα.

Ευχαριστούμε πολύ. κύριε Πρόεδρε .

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε.

Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**  Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κύριοι συνάδελφοι, θα μιλήσω κάτι που δεν συνηθίζω, μέσα από σημειώσεις για αυτό θα είναι λίγο άτακτη η τοποθέτηση μου αλλά είναι πάρα πολλά αυτά που πρέπει να πούμε.

Το φορολογικό αυτό νομοσχέδιο είναι η συνέχιση της αντίληψης της κυβέρνησης ότι οι Έλληνες στην πλειοψηφία τους φοροδιαφεύγουν, και μάλιστα, η μεσαία τάξη, η κατώτερη- δεν υπάρχει μεσαία τάξη- η οποία αποτελεί την πλειοψηφία των Ελλήνων σήμερα. Έτσι, παίρνει μέτρα φορολογικά οριζόντια ταυτόχρονα με το κυνηγητό που γίνεται στις μικρομεσαίες τάξεις ενώ υπάρχει μια πλήρης φορολογικά οριζόντια για τις χαμηλές και μεσαίες τάξεις ενώ υπάρχει μια πλήρης ασυλία για τους μεγάλους επενδυτές τις εταιρείες και τις τράπεζες.

Το έχουμε πει και άλλη φορά σε αντίστοιχη συζήτηση, ότι ο βασικός στόχος θα έπρεπε να είναι του κράτους οι άμεσοι φόροι, γενικά, είναι μειοψηφία στην αναζήτηση εσόδων και βλέπουμε ότι οι μεγάλοι όμιλοι όπως μεγάλες εταιρείες αναψυκτικών ή άλλες εταιρείες, οι οποίες ομολογούν τα κέρδη τους σε γειτονικές μας χώρες δεν αγγίζονται από αυτές της αναζήτησης εσόδων. Και έτσι, με τριγωνικές συναλλαγές ή με διάφορες άλλες επινοήσεις καταφέρνουν τα κέρδη τους να τα μεταφέρουν άνετα και ασφαλείς στο εξωτερικό και να μη φορολογούνται ανάλογα. Και δεν είναι μόνο αυτοί, είναι οι τράπεζες, οι οποίες συνεχώς ανακεφαλαιοποιούνται και σίγουρα και τώρα πάμε για μια νέα ανακεφαλαιοποίηση, οι τράπεζες είναι ιερές αγελάδες του συστήματος. Και καλά να προσέχουμε την κεντρική μας τράπεζα, την Τράπεζα της Ελλάδος αλλά οι υπόλοιπες συστημικές τράπεζες θα έπρεπε και οι ίδιες με τα τόσα έσοδα που έχουν τα τελευταία χρόνια, τελικά, να προσφέρουν στην κοινωνία αντί να βγαίνουν έξω ζητώντας βοήθεια και χρήματα κάθε τόσο.

Εισάγει η Κυβέρνηση αυτή τη στιγμή μία τεκμηριοποίση στην οικονομία ή στη φορολογία μας. Τι σημαίνει τεκμήρια; Τεκμήρια είναι η αποδοχή της κάθε κυβέρνησης ότι είναι ανήμπορη ή ανίκανη να ελέγξει τις οικονομικές συναλλαγές αλλά και να μην εμπιστεύεται τους φορολογικούς μηχανισμούς της καταλήγοντας ότι οι φορολογούμενοι φοροδιαφεύγουν και έτσι θα πρέπει να τους πιάσεις μέσω τεκμηρίων. Είμαστε η μοναδική χώρα στην Ευρώπη, η οποία έχει θεσπίσει αυτά τα μέτρα, μέτρα τεκμηρίων.

Και που βλέπουμε ότι πλέον η Κυβέρνηση προσπαθεί να προσδιορίσει σε διάφορες ομάδες εργασιακές το πόσα πρέπει να κερδίζει και πώς πρέπει να φορολογείται ο κάθε αυτόνομα εργαζόμενος, ο αυτοαπασχολούμενος κυρίως προσδιορίζοντας ένα τουλάχιστον μίνιμουμ ποσό σε όλους με μία ενιαία βάση. Αυτό είναι κάτι πρωτοφανές για την παγκόσμια σε όλες τις χώρες. Ίσως συμβαίνει στην Κούβα ακόμα, ίσως συμβαίνει στη Βόρεια Κορέα σε ορισμένους που αυτοαπασχολούνται αλλά αυτό στην Ευρώπη, νομίζω, σήμερα το 2023 είναι κάπως οξύμωρο. Να μιλάμε για ελεύθερη οικονομία και να προσπαθούμε να ενοποιήσουμε επαγγέλματα και να ενοποιήσουμε κατώτερη βάση εισοδημάτων υποτιθέμενη, να προσπαθούμε να αφαιρέσουμε τα μετρητά, τα οποία μετρητά είναι η βάση της οικονομίας γενικά.

Ακόμα και μια μικρή «παραοικονομία», όπως τη λέμε, είναι η βάση της οικονομίας των μικρομεσαίων και αυτό θα αποδειχθεί όταν αφαιρεθούν τα μετρητά από την αγορά, γιατί οι εγκέφαλοι αυτοί οι οικονομολόγοι όλοι που κάνουν αυτά τα μεγάλα σχέδια δεν έχουν δει στην πράξη πώς θα λειτουργήσει αυτό. Γιατί στην Ελλάδα δεν υπάρχουν μόνο γιατροί, δικηγόροι, κτλ, υπάρχουν και αυτοαπασχολούμενοι φουκαράδες της καθημερινότητας, οι οποίοι βγαίνουν να πουλήσουν άλλος ξηρούς καρπούς, άλλος φτερά, άλλος για καθαρισμούς σπιτιών, αυτοκινήτων και οι οποίοι περιμένουν να ζήσουν με τα μετρητά που θα τους δώσουν τα 2 και 3 ευρώ ο κάθε περαστικός και όχι να έχουν μία ταμειακή ηλεκτρονική ένα pos και να πληρώνονται μέσω καρτών. Και αυτά τα χρήματα σίγουρα και να υπάρξουν κάποιες διαρροές σε αυτούς τους τομείς ωφελούν γενικά την οικονομία στο τέλος ημέρας γιατί θα ξαναμπούν σε αυτή.

Τι επιδιώκει όμως η Κυβέρνηση με την κύρωση των μετρητών; Τη στέρηση της ελευθερίας των ατόμων, γιατί ενώ η χρήση των μετρητών διασφαλίζει την ανωνυμία και την ελεύθερη συνδιαλλαγή και προστασία μας από τα τραπεζικά συστήματα, και επαναλαμβάνω, σε μικρά και χαμηλά τα επίπεδα, όλο και πιο συχνά φαινόμενα κατάσχεσης οικονομιών στο βωμό της προστασίας του τραπεζικού συστήματος θα έρχονται πλέον στην επιφάνεια μέσα από αυτά τα ηλεκτρονικά μέσα συνδιαλλαγής, παραβιάζοντας έτσι και το συνταγματικό μας δικαίωμα το άρθρο 5 που είναι η ελεύθερη ανάπτυξη της προσωπικότητας και η προσωπική ελευθερία.

Στη συνέχεια με τα άρθρα 15 και 19, στο ελάχιστο ποσό όπως ανέφερα προηγουμένως του καθαρού εισοδήματος, χαρακτηρίζουμε όλους τους ελεύθερους επαγγελματίες που είναι η ραχοκοκαλιά της Ελληνικής Οικονομίας εν δυνάμει φοροφυγάδες ή απατεώνες. Τους επιβάλλουμε αυτό το φορολογικό εισόδημα, εξαρτώμενο επαγγελματίας δραστηριότητας του κλάδου τους. Δηλαδή, ο φορολογούμενος, θα κάνει τη φορολογική του δήλωση και δεν θα γνωρίζει τον φόρο που θα πληρώσει παρά μόνο όταν, κλείσουν όλες οι φορολογικές δηλώσεις του κλάδου του. Κινδυνεύει, να τιμωρηθεί αν τα αποτελέσματα της δραστηριότητας του είναι διαφορετικά από αυτά του κλάδου του και στις περισσότερες φορές αυτό συμβαίνει.

Στο άρθρο 21, το μεγάλο άρθρο που είναι, λαθρεμπορία των καυσίμων ο τιμοκατάλογος των τιμών παράβασης, θα φτάσει μέχρι 30.000 ευρώ, αλλά δεν υπάρχουν ποινές κατάσχεσης οριστικής παύσης εξασκήσεως επαγγέλματος και φυλάκισης. Σε αυτό τον σοβαρό τομέα ο οποίος είναι, ο τομέας που επιφέρει σήμερα, το μεγαλύτερο λαθρεμπόριο. Όπως ξέρουμε, τα υπερκέρδη των κυκλωμάτων αυτών, σύμφωνα και με δημοσιεύματα είναι, πολλαπλάσια μπροστά στις ποινές που τους επιρρίπτει κάθε φορά, ένας έλεγχος.

Αντίθετα, εντείνουν τη δραστηριότητά τους επειδή, οι μικρές ποινές τους κάνουν να είναι αισιόδοξοι ότι θα είναι πολύ δύσκολο, να υποστούν κάποιες συνέπειες. Η αύξηση περίπου το 80% των κερδών από το λαθρεμπόριο καυσίμων, όπως έχουμε δει σε αποσπάσματα τελευταία εφημερίδων και οικονομικών σελίδων ύστερα και από τα νέα ρεκόρ σε τιμές του πετρελαίου λόγω του πολέμου στην Ουκρανία, οδηγεί, σε μεγάλες διαμάχες δύο τριών μεγάλων κυκλωμάτων λαθρεμπορίας, που έφτασαν ακόμα και σε φονικές συμπλοκές επί, συνόλου 690 πρατηρίων στην Αττική, ελέγχουν τουλάχιστον τα 300 και δεκάδες άλλα σε όλη την Ελλάδα.

Κατά καιρούς, σε πολλές έρευνες των αρμοδίων υπηρεσιών έχουν καταγραφεί κάθε φορά 200 με 250 πρατήρια της Αττικής, με προβληματικά καύσιμα. Είναι, πολύ κλασική περίπτωση που βλέπουμε ότι, έχει νοθευθεί το καύσιμο, σε μεγάλο ποσοστό άνω του 30%- 35%. Αυτό λοιπόν είναι ένα μεγάλο θέμα, το οποίο θα πρέπει, να ελέγξει ο μηχανισμός της Κυβέρνησης και να είναι, πραγματικά αυστηρός και όχι να εξαντλούμε την αυστηρότητα μας στους φουκαράδες, που πάνε να βγάλουν 500 και 600 ευρώ κάθε μήνα με εργασίες, οι οποίες είναι εργασίες υποαπασχόληση στην ουσία.

Επίσης, η Κυβέρνηση, αυτό που πρέπει να δει και δεν το έχει δει ακόμη είναι, το Ηλεκτρονικό Εμπόριο. Όταν λέμε Ηλεκτρονικό Εμπόριο, δεν μιλάμε για τις εταιρείες οι οποίες έχουν έδρα νόμιμη στην Ελλάδα. Είναι εταιρείες, οι οποίες πολλές φορές έχουν και καταστήματα στην Ελλάδα, φυσικά και πουλάνε και ηλεκτρονικά στον κόσμο και φορολογούνται.

Υπάρχουν, αυτή τη στιγμή διάβαζα σε μια μελέτη πάνω από 3.000 εταιρείες, οι οποίες κυκλοφορούν στο διαδίκτυο. Τώρα, έχουν βρει πρόσφορο έδαφος στο Facebook και σε όλα τα Social media, που πλέον έχουν καταντήσει διαφημιστίριο αυτών των εν δυνάμει φοροφυγάδων και απατεώνων του εξωτερικού.

Είναι, εταιρείες, οι οποίες δεν έχουν σχέση καν με την Ελλάδα. Μάλιστα και τα προϊόντα τους, μεταφράζονται μέσα από το Google μέσα σε πρόχειρες μεταφράσεις, πουλάνε προϊόντα αμφίβολης ποιότητας, έχουν ξεγελάσει πάρα πολλούς συμπολίτες μας, οι οποίοι αγοράζουν πραγματικά σε αξιοσέβαστα ποσά ρολόγια, προϊόντα ηλεκτρονικά. Έχουν, φτάσει να εισπράττουν, να παραλαμβάνουν σαν προϊόν, ακόμα και πέτρες μέσα σε κουτιά.

Το κράτος είναι απών, είτε στον έλεγχο κατά την παράδοση των αποσκευών, γιατί δεν επιτρέπει στις εταιρείες των Courier, να ανοίγονται μπροστά στον πελάτη, ειδικά σε περιπτώσεις αντί καταβολής το προϊόν, το οποίο υπάρχει ή να πιστοποιούν αν έχει πληρωθεί ότι πραγματικά δεν είναι αυτό που παρέλαβε. Όλοι αυτοί οι απατεώνες, με έδρα σε Βουλγαρία, Ρουμανία και άλλες χώρες, διακινούν περίπου 3 με 5 δισεκατομμύρια από ότι διάβαζα ευρώ μηνιαίως, σε πωλήσεις.

Δεν ξέρω αν αυτό το νούμερο είναι πραγματικό, μου φαίνεται υπέρογκο, αλλά και στο κατ’ έτος να είναι, είναι ένα μεγάλο νούμερο, το οποίο θα επέφερε στην οικονομία μας τουλάχιστον 1 με 2 δις σε φόρους.

Αυτοί λοιπόν, θα πρέπει, να ελεγχθούν αυστηρά. Και μιλάω πάλι όχι για τις ελληνικές εταιρείες που έχουν βάση εδώ ή τις νόμιμες εταιρείες που είναι έξω, αλλά εταιρείες, οι οποίες δεν ανιχνεύονται με τίποτα. Πουλάνε, προϊόντα στο διαδίκτυο αφειδώς, σε τιμές είτε μικρές είτε μεγάλες, σε σχέση με αυτό που πουλάνε.

Στη συνέχεια, στη φορολογική εξομοίωση των μη καπνικών προϊόντων, που βλέπουμε περιέχουν νικοτίνη και με τα καπνικά προϊόντα προχωράει το Υπουργείο Οικονομίας και εξομοιώνει τα ηλεκτρικά θερμαινόμενα προϊόντα χωρίς καπνό με τα καπνικά προϊόντα. Έτσι επιβάλει ειδικό φόρο κατανάλωσης 156 ευρώ ανά κιλό, στα μη καπνικά θερμαινόμενα προϊόντα νικοτίνης. Αυτός ο φόρος είναι ο ίδιος που ισχύει με τα θερμαινόμενα καπνικά προϊόντα, όπως το IQOS και διάφορες άλλες μορφές αντικατάστασης καπνίσματος. Στα σακουλάκια νικοτίνης ο ΕΦΚ, είναι χαμηλότερος και ανέρχεται σε 50 ευρώ ανά κιλό και έτσι και στις δύο κατηγορίες επί του φόρου αυτού επιβάλλεται ΦΠΑ 24%.

Έτσι, αυτή η ρύθμιση ανοίγει τη βεντάλια, ώστε να καλύπτει όλα τα νέα προϊόντα καπνού, αλλάζει ραγδαία τις συνήθειες των καπνιστών και σιγά σιγά μετακινούνται από τα τσιγάρα, στα εναλλακτικά προϊόντα χωρίς καύση. Το Ελληνικό Κράτος φέρεται να φορολογεί τη χρήση και όχι το προϊόν, π.χ. τον καπνό. Φυσικά αυτό επιφέρει άλλους τρόπους νόθευσης, τόσο φορολογικά όσο και προϊόντων στον καταναλωτή, γιατί τα ηλεκτρονικά θερμαινόμενα προϊόντα χωρίς καπνό που περιείχαν νικοτίνη, άρχισαν να εμφανίζουν μεγάλες βιομηχανίες καπνικών, όπως η British America Tobacco, που φέρνουν υποκατάστατα, τα οποία θερμαίνονται με φύλλα τσαγιού και στα οποία έχει τοποθετηθεί νικοτίνη.

Έτσι επιδιώκουν την αποφυγή της βαριάς φορολογίας, που επιβάλλεται στα καπνικά προϊόντα. Είναι ένα άλλο τέχνασμα όπου μεγάλες εταιρείες βρίσκουν για να ξεπερνάνε εμπόδια και που εμείς ισοπεδώνοντας και τις δύο περιπτώσεις βάζουμε τον ίδιο φόρο.

Σίγουρα στα Airbnb, έχουν αναφερθεί οι περισσότεροι και δεν θέλω να κάνω την ίδια αναφορά, γιατί είναι μία κατάσταση, η οποία πλέον πρέπει να σταματήσει να υπάρχει σε αυτό το βαθμό. Είμαστε υψηλότερα σε όλη την Ευρώπη, στη διάθεση ακινήτων και μάλιστα έχουνε έρθει εταιρείες από το εξωτερικό, πλέον παίρνουν μαζικά πολλά ακίνητα, τα οποία επινοικιάζουν μετά και έχει συμβάλει αυτό στην έλλειψη ακινήτων στην αγορά χωρίς να μιλήσω και για την παντελή έλλειψη συνθηκών υγιεινής.

Υπάρχουν άθλια Airbnb σύμφωνα με καταγγελίες, τα οποία ενοικιάζουν, βγαίνει ο προηγούμενος πελάτης, δεν πλένουνε ούτε τα σκεπάσματα, αφήνουν τα ίδια, διαβάσαμε πρόσφατα μέχρι και κοριούς έχουμε γεμίσει είτε σε ξενοδοχεία είτε σε Airbnb από το εξωτερικό και ο έλεγχος του κράτους είναι παντελώς απών είτε στον οικονομικό είτε στον τομέα της υγείας. Γιατί τα Airbnb δεν είναι μόνο τα οικονομικά είναι και η υγεία των συμπολιτών μας, η υγεία των διπλανών μας και η υγεία η δική μας.

Σύμφωνα με μια καταγγελία που πήραμε, θα πω συγκεκριμένα από τους μισθωτούς των περιπτέρων, ο τρόπος προσδιορισμού του μέσου όρου του τζίρου που αφορά τον ΚΑΔ τους, ο οποίος είναι 47/19/10/02, εκμετάλλευσης περιπτέρου, είναι 294 χιλιάδες ευρώ. Κατά τη γνώμη τους τελείως λανθασμένος, γιατί χρησιμοποιεί τους τζίρους άλλων 12 εμπορικών κλάδων, με αρχικό τετραψήφιο ΚΑΔ 47/19, που είναι ακριβώς ίδιος αρχικά με τους ιδιοκτήτες μισθωτών περιπτέρων, αλλά άσχετους με αυτούς.

Καθώς οι περισσότεροι από αυτούς έχουν πολύ μεγαλύτερο τζίρο, όπως λιανικό εμπόριο ειδών ερωτικού περιεχομένου, ειδών δώρων κλπ. Έτσι τους έχουν βάλει μέσα εκεί και τους έχουν μεγαλώσει των τζίρο, ενώ στην πραγματικότητα δεν έχουν καμία σχέση με αυτούς τους ΚΑΔ. Αυτή, λοιπόν, είναι μια κατηγορία ανθρώπων, οι οποίοι έχουν πάρα πολλές επιχειρήσεις και έχουν μεγάλο πρόβλημα, έχουν έρθει σε επαφή με τα κόμματα, μίλησαν με τον κύριο Υφυπουργό, νομίζω, έχουν συγκεκριμένα θέματα στο κέρδος τους με τα καπνικά με 4%, ανανέωση χρόνου ομιλίας 0, 80%, στα εισιτήρια συγκοινωνιών 3%, κάρτες και ενώ κερδίζουν 3% θα φορολογηθούν με 5% επί του τζίρου. Δηλαδή, πρέπει να βάζουν και χρήματα από την τσέπη τους στο τέλος της ημέρας ή στο τέλος του φορολογικού έτους, για να επιβιώνουν.

Δεν θα αναφερθούμε στις κατηγορίες των μεγάλων ελεύθερων επαγγελματιών που είναι γιατροί, δικηγόροι, οδοντοτεχνίτες ή οτιδήποτε άλλο, γιατί αυτοί πλέον νομίζουμε ότι έχουνε μπει σε έναν κύκλο τέτοιων εργασιών και ενημέρωσης του Δημοσίου, στην πλειοψηφία τους τουλάχιστον, που δεν φοροδιαφεύγουν. Προσωπικά και εγώ όπου πηγαίνω βλέπω να θέλουν να μου δώσουν απόδειξη, δεν ξέρω αν θα είναι ηλεκτρονική στο μέλλον ή όπως θα είναι. Πάντως θεωρούμε ότι σιγά σιγά όλοι έχουν τη διάθεση να είναι εντός των πλαισίων της φορολογίας.

Νομίζω, όμως, ότι το κράτος, ως κράτος δικαίου, πρέπει να στηρίξει τους τελείως αδύναμους, αυτούς οι οποίοι είτε αυτοαπασχολούνται είτε είναι ιδιωτικοί υπάλληλοι ή οτιδήποτε άλλο, που τους κάνει να μη μπορούν να επιβιώσουν σήμερα και να κοιτάξει πώς θα ελαφρύνει τη φορολόγησή τους. Επίσης, να επεκταθούμε όπως είπαμε και στον προϋπολογισμό, να μειώσουμε ΦΠΑ, να μειώσουμε τους φόρους, ειδικά στις παραμεθόριες περιοχές. Να θεσπίσουμε ότι παραμεθόριες δεν είναι μόνο αυτές που θεωρούμε, αλλά είναι και όλα τα νησιά μας και όλες οι παράκτιες μακρινές περιοχές μας και να θέσουμε σε αυτούς κίνητρα. Να δούμε την ύπαιθρο μας να μεγαλώνει και να πηγαίνει ο κόσμος να στελεχώνει εργασίες και διάφορους άλλους τομείς και όχι να τους κυνηγάμε ανεβάζοντας φόρους και να θεωρούμε ότι αυτοί είναι ο κύριος μοχλός και ο κύριος εισπρακτικός τομέας, στον οποίο θα γεμίσει η οικονομία μας, για να πληρώσουμε συντάξεις και όλα τα υπόλοιπα.

Επί των άρθρων θα αναφερθούμε στην Ολομέλεια. Πάντως, επί της αρχής επιφυλασσόμαστε, με τάση να καταψηφίσουμε το νομοσχέδιο, αν δεν αλλάξουν πολλά.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Κόντη και τώρα τον λόγο έχει Ειδικός Αγορητής της Κοινοβουλευτικής Ομάδας Δημοκρατικό Πατριωτικό Κίνημα ΝΙΚΗ, ο κύριος Ανδρέας Βορύλλας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Κωνσταντοπούλου Ζωή, Καραγεωργοπούλου Ελένη, Τσακαλώτος Ευκλείδης και Χουρδάκης Μιχαήλ.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ¨ΝΙΚΗ¨»):** Κύριε Πρόεδρε, κύριε Υπουργέ, κυρίες και κύριοι συνάδελφοι. Καλούμαστε σε συζήτηση περί του σχεδίου νόμου, του Υπουργείου Εθνικής Οικονομίας και Οικονομικών, με τίτλο «Μέτρα για τον περιορισμό της φοροδιαφυγής». Η θέση της Νίκης είναι ότι το φορολογικό σύστημα επιβάλλεται να έχει ως βασική αρχή τον δίκαιο επιμερισμό των φορολογικών βαρών στους πολίτες του. Αυτό επιτυγχάνεται με μία φορολογική πολιτική, που στοχεύει στον περιορισμό της φοροδιαφυγής, όχι μόνο των μικρών, αλλά και των πολύ μεγάλων επιχειρήσεων.

Διαβάζοντας το προτεινόμενο νομοσχέδιο, κάποιος που ζει εκτός Ελλάδος, θα πίστευε ότι το 100% της φοροδιαφυγής προέρχεται από ατομικές επιχειρήσεις και τους ελεύθερους επαγγελματίες. Πιστεύουμε ότι αυτό δεν είναι αληθές. Άλλωστε, οι προτεινόμενες διατάξεις με τον ορισμό του ελάχιστου τεκμαιρόμενου κέρδους, θα αποδώσουν μόλις 600 εκατομμύρια ευρώ, όπως δήλωσε και ο κύριος Υπουργός Εθνικής Οικονομίας και Οικονομικών. Να θυμίσουμε ότι πρόσφατα, ο Διοικητής της Τράπεζας της Ελλάδος, κ. Ιωάννης Στουρνάρας, αναφερόμενος στη φοροδιαφυγή, επεσήμανε ότι τα εισοδήματα, τα οποία δηλώνουμε είναι 80 δισ. ευρώ και η κατανάλωσή μας είναι 140 δισ. ευρώ. Άρα, η φοροδιαφυγή είναι, σαφώς, μεγαλύτερη.

Θεωρούμε πως υπάρχει και η φοροδιαφυγή των μεγάλων πολυεθνικών και εγχώριων ομίλων, όπου μέσω πολύπλοκων συναλλαγών, εικονικών δαπανών, ενδοομιλικών τιμολογήσεων, μπορούν να μεταφέρουν τα κέρδη τους στο εξωτερικό, κυρίως σε χώρες με ελάχιστη φορολογία. Νομίζουμε ότι οι προσπάθειες της Κυβέρνησης και των φορολογικών αρχών, θα πρέπει να στραφούν στην αντιμετώπιση της φοροδιαφυγής των μεγάλων ομίλων και πολυεθνικών.

Να τονίσουμε ότι στο παρόν φορολογικό νομοσχέδιο δεν περιλαμβάνεται ούτε ένα άρθρο, που να αντιμετωπίζει τη φοροδιαφυγή των μεγάλων πολυεθνικών εταιρειών και των μεγάλων εγχώριων ομίλων, που δραστηριοποιούνται στη χώρα μας. Σύμφωνα με τα στατιστικά της ΑΑΔΕ και του Γενικού Λογιστηρίου του κράτους, το 71% των ελεύθερων επαγγελματιών, δηλώνει εισόδημα χαμηλότερο από τον κατώτατο μισθό. Θα θέλαμε να δούμε στατιστικά στοιχεία φοροδιαφυγής και από άλλους κλάδους και κυρίως από τις μεγάλες πολυεθνικές εταιρείες.

Ας δούμε, αναλυτικά, το προτεινόμενο νομοσχέδιο και ορισμένες βασικές διατάξεις του. Η προτεινόμενη φορολόγηση των φυσικών προσώπων που ασκούν ατομική επιχείρηση, τους ελεύθερους επαγγελματίες, τους αυτοαπασχολούμενους, στα άρθρα 13 έως 18, παρουσιάζει πολλές αδυναμίες, αδικίες και ελαττώματα, από πρακτικής, οικονομικής και νομικής απόψεως. Οι συνέπειές τους θα είναι οι εξής.

Οι ατομικές επιχειρήσεις θα λογίζεται ότι έχουν πάντοτε κέρδη και κατά συνέπεια, δεν θα γίνονται δεκτές τυχόν ζημίες, για συμψηφισμό με μελλοντικά κέρδη. Οι ατομικές επιχειρήσεις δεν θα κάνουν πλέον επενδύσεις, μιας και δεν θα μπορούν να αξιοποιήσουν τις αποσβέσεις που θα προκύψουν από την πραγματοποίηση της επένδυσης. Οι ατομικές επιχειρήσεις, θα εξωθηθούν να προτιμήσουν να πραγματοποιούν έξοδα άνευ αποδείξεων, ώστε να λάβουν εκπτώσεις επί δαπανών που, έτσι κι αλλιώς, δεν θα έχουν τη δυνατότητα να αξιοποιήσουν λογιστικά. Πολλοί μικροί επιτηδευματίες και επιτηδευματίες συμπληρωματικού εισοδήματος, θα προτιμήσουν να διακόψουν τη δραστηριότητά τους, είτε αληθινά, οπότε θα αναζητήσουν μισθωτή εργασία ή θα προστεθούν στους ανέργους ή άλλοι θα διακόψουν ψευδώς εργαζόμενοι, απόλυτα παράνομα.

Πολλές εκ των ατομικών επιχειρήσεων, θα μετασχηματιστούν σε άλλες νομικές μορφές ή και ΕΠΕ Ο.Ε., που θα επιτρέπεται ο λογιστικός προσδιορισμός του φόρου εισοδήματος, οπότε, θα είναι εκτός του πεδίου εφαρμογής του παρόντος νόμου. Το μέτρο θα φέρει πρόσκαιρο δημοσιονομικό αποτέλεσμα λόγω του αιφνιδιασμού, από την εφαρμογή του στο 2023, αλλά η όποια εισπρακτική αποτελεσματικότητά του, θα περιοριστεί κατακόρυφα κατά τα επόμενα έτη, από τις εξ ανάγκης διορθωτικές κινήσεις που θα πραγματοποιήσει η αγορά.

Η τεκμαρτή φορολογία, διαχρονικά, έχει αποδειχθεί πως δεν αποδίδει, μιας και ευνοεί εν τέλει τη φοροδιαφυγή. Ο μη λογιστικός προσδιορισμός των κερδών, με επαναφορά οριζόντιων μέτρων φορολογίας, αποτελεί επιστημονικά αποδεδειγμένα άδικο φόρο και όχι δίκαιο, όπως επικαλείται η Κυβέρνηση. Οι μέθοδοι υπολογισμού κλιμάκωσης των τεκμαρτών εισοδημάτων, στερούνται επιστημονικής βάσης σε πολλά σημεία τους, με κυριότερο, τη διασύνδεση του βασικού μισθού ενός μισθωτού, με τον καθορισμό ελάχιστου τεκμαιρόμενου κέρδους, που είναι παντελώς αβάσιμη.

Η ταύτιση των ατομικών επιχειρήσεων και των μισθωτών, όπως και η θεώρηση του βασικού μισθού ενός μισθωτού, ως βάση υπολογισμού του τεκμαρτού εισοδήματος των επαγγελματιών, είναι αντίθετη με το σκεπτικό απόφασης της Ολομέλειας του Συμβουλίου της Επικρατείας Σ.τ.Ε 1880 και 1888/2019. Στην εν λόγω απόφαση, μεταξύ άλλων, αναφέρεται, ότι τα εισοδήματα των μισθωτών και μη μισθωτών, δεν είναι συγκρίσιμα μεγέθη, δεδομένου ότι οι κατηγορίες των μισθωτών και των μη μισθωτών, βιώνουν, ουσιωδώς, διαφορετικές συνθήκες απασχόλησης και παραγωγής εισοδήματος, οπότε, αντίκειται στη συνταγματική αρχή της ισότητας, από της απόψεως της ενιαίας μεταχείρισης προσώπων που τελούν υπό διαφορετικές συνθήκες.

Καταθέτουμε το αντίγραφο της απόφασης της Ολομέλειας του Συμβουλίου της Επικρατείας Σ.τ.Ε. 1880 και 1888/2019, για τα πρακτικά της Βουλής.

Πιστεύουμε, ότι αν ψηφιστεί ως έχει το παρόν νομοσχέδιο, θα υπάρξουν μαζικές προσφυγές στο Συμβούλιο της Επικρατείας. Θα είναι πολύ πιθανόν ορισμένα άρθρα του νόμου να κριθούν αντισυνταγματικά στο σύνολό τους ή εν μέρει, προκαλώντας μεγάλα προβλήματα στις φορολογικές αρχές, στη Δημόσια Διοίκηση και φυσικά, στους φορολογούμενους πολίτες και στις επιχειρήσεις.

Ποια ήταν, όμως, η ανάγκη να θεσπίσει αιφνιδιαστικά τα μέτρα αυτά η Κυβέρνηση, όταν εδώ και, τουλάχιστον, δύο χρόνια, διαφημίζει την εφαρμογή των ηλεκτρονικών βιβλίων, μέσω της πλατφόρμας MyDATA, που θα περιορίσουν τη φοροδιαφυγή; Τρόμαξε, δήθεν, την Κυβέρνηση η διαπίστωση, ότι ο μεγάλος αριθμός φορολογουμένων δηλώνει ότι ζει με εισόδημα κάτω από το όριο της φτώχειας, με αναφορά, κυρίως, σε δραστηριότητες αυτοαπασχολούμενων, όπως υδραυλικοί, ηλεκτρολόγοι, δικηγόροι, γιατροί κ.λπ.. Χωρίς να στοχοποιούνται κλάδοι και επαγγέλματα, τα φαινόμενα αυτά πρέπει να αντιμετωπιστούν με σύγχρονα ψηφιακά εργαλεία.

Προτείνουμε την καθιέρωση ενός απλού συστήματος φορολογίας εισοδήματος για τα φυσικά πρόσωπα, μισθωτούς, ελεύθερους επαγγελματίες, αυτοαπασχολούμενους και τις ατομικές επιχειρήσεις, με τη φορολόγηση του καθαρού εισοδήματος, έσοδα, έξοδα για όλους. Έτσι μόνο θα υπάρχει σημαντικό κίνητρο για την απαίτηση απόδειξης από τον καταναλωτή, καθώς θα αντισταθμιστεί το κίνητρο απόκρυψης συναλλαγής και αποφυγής του ΦΠΑ και από την πλευρά του καταναλωτή, ο οποίος θα είναι διατεθειμένος να πληρώσει τον ΦΠΑ, για να έχει όφελος από τη φορολογία εισοδήματος.

Για τους λόγους που αναφέραμε παραπάνω, είμαστε αντίθετοι με τον καθορισμό ελάχιστου τεκμαιρόμενου κέρδους, οπότε προτείνουμε την πλήρη διαγραφή των άρθρων 15 έως 20.

Ειδικά για το άρθρο 20, που αναφέρεται στην προκαταβολή φόρου, σήμερα, η προκαταβολή φόρου ανέρχεται στο 80% του τρέχοντος φόρου εισοδήματος. Δεν είναι δυνατόν να φορολογούμε τα πιθανά κέρδη της επόμενης χρονιάς, στερώντας κρίσιμη ρευστότητα από τις επιχειρήσεις μας. Η προκαταβολή φόρου εισοδήματος για το επόμενο έτος, δεν υπάρχει σε άλλες χώρες της Ευρωπαϊκής Ένωσης. Δεν είναι λογικό να επιδιώκουμε τη μείωση της φοροδιαφυγής, αλλά να προεισπράττουμε φόρο εισοδήματος για κέρδη που απλά δεν υπάρχουν.

Προτείνουμε την οριστική κατάργηση της προκαταβολής φόρου εισοδήματος για τους ελεύθερους επαγγελματίες, τους αυτοαπασχολούμενους και τις ατομικές επιχειρήσεις και στη συνέχεια και σταδιακά, για τις υπόλοιπες νομικές μορφές.

Επί του άρθρου 8, κατ’ αρχήν, συμφωνούμε με την υποχρέωση της ηλεκτρονικής διαβίβασης δεδομένων στην Ανεξάρτητη Αρχή Δημοσίων Εσόδων, μέσω της πλατφόρμας MyDATA. Είναι ένα χρήσιμο εργαλείο για την καταπολέμηση της φοροδιαφυγής, διότι θα δώσει πλήθος πληροφοριών στις φορολογικές αρχές σε πραγματικό χρόνο που, με κατάλληλη αξιοποίησή τους, θα περιορίσει την απόκρυψη φορολογητέας ύλης.

Ωστόσο, σχετικά με τις κυρώσεις του εν λόγω άρθρου περί της υποχρέωσης ηλεκτρονικής διαβίβασης δεδομένων στην Ανεξάρτητη Αρχή Δημοσίων Εσόδων, μέσω της πλατφόρμας ΜyDATA, είναι ευρέως γνωστό, ότι η εφαρμογή παρουσιάζει πολλές αδυναμίες και ελαττώματα από πρακτικής και λειτουργικής απόψεως μέχρι και σήμερα, έστω κι αν βελτιώνεται σε κάποια σημεία.

Αν η διάταξη ψηφιστεί ως έχει, θα έχουμε σοβαρά προβλήματα στις επιχειρήσεις. Τα κυριότερα είναι τα εξής: Όλες οι επιχειρήσεις θα είναι εκτεθειμένες σε δυσθεώρητα πρόστιμα. Υπάρχουν εκατοντάδες καθημερινές περιπτώσεις ακουσίων λαθών, που θα μετασχηματιστούν αυτόματα σε χρηματικές ποινές.

Το κόστος από την απώλεια των ατελείωτων ωρών, σε διαδικασίες ελέγχου και ηλεκτρονικής γραφειοκρατίας, ειδικά για τις μικρές και μεσαίες επιχειρήσεις, θα είναι μεγάλο, με επίπτωση στη βιωσιμότητά τους.

Το μέγεθος των προστίμων καθιστούν το χαρακτήρα των προστίμων αυτών, περισσότερο φοροεισπρακτικό, παρά αποτρεπτικό παράβασης.

Η πλατφόρμα, ως προς το χαρακτηρισμό των εξόδων είναι χαώδης, ανεφάρμοστη και πλήρως προβληματική.

Πλήρη απλοποίηση της διαβίωσης των εσόδων στο MyDΑΤΑ, ως προϋπόθεση για επιβολή κυρώσεων. Έκδοση απλού, πλήρους και αναλυτικού οδηγού εγχειριδίου διαβίβασης εσόδων.

Επιβολή προστίμων μόνο στη με δόλο συστηματική μη διαβίβαση εσόδων.

Η καταβολή της πλειονότητας των επιδομάτων, μέσω χρεωστικών καρτών, καθώς και της υποχρεωτικής συναλλαγής, με χρήση ηλεκτρονικών μέσων πληρωμής, για συναλλαγές προϊόντων με φόρο κατανάλωσης, είναι μέτρα προς τη σωστή κατεύθυνση. Όμως τα μέτρα αυτά, καθώς και η διάταξη για τη διακοπή της συνεργασίας των εταιρειών εμπορίας καυσίμων, με παραβάτες λαθρεμπορίας, θα έπρεπε ήδη να έχουν εφαρμοστεί και το μόνο που μπορούμε να πούμε είναι να ψέξουμε την πολιτική ηγεσία του Υπουργείου, για την καθυστέρηση των μέτρων, τη στιγμή που εδώ και χρόνια ταλαιπωρεί τους πολίτες και την Πολιτεία με τη νοθεία και το λαθρεμπόριο καυσίμων.

Τέλος, να μη γίνεται διάκριση μεταξύ των φορολογούμενων πολιτών και των μεταναστών που διαβιούν στη χώρα μας. Προτείνουμε την προσθήκη άρθρου, που θα θεσμοθετεί τη φορολόγηση των εμβασμάτων των μεταναστών προς τις χώρες τους, στην πηγή, με συντελεστή 20%, για ποσά που δεν δικαιολογούνται, με βάση τη φορολογική τους δήλωση.

Πιστεύουμε ότι το παρόν φορολογικό νομοσχέδιο κινείται προς τη λάθος κατεύθυνση, είναι μεροληπτικό και άδικο, δεν θα περιορίσει τη φοροδιαφυγή, κατανέμει τα φορολογικά βάρη με άνισο τρόπο, θα προκαλέσει δυσβάσταχτα βάρη στις μικρομεσαίες επιχειρήσεις που είναι η ραχοκοκαλιά της Οικονομίας μας, ενώ παρουσιάζει και νομικά ελαττώματα, κατά τη γνώμη μας.

Καλούμε την Κυβέρνηση να λάβει υπόψιν της τις προτάσεις μας και να βελτιώσει εκτεταμένα το παρόν νομοσχέδιο.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε συνάδελφε και να ενημερώσω τα μέλη της Επιτροπής για τους φορείς που θα καλέσουμε για την επόμενη συνεδρίαση της Επιτροπής, τη Δευτέρα, στις 13.00΄.

Πανελλήνια Ομοσπονδία Ταξί και Αγοραίων.

Πανελλήνια Ομοσπονδία Ιδιοκτητών Ακινήτων (ΠΟΜΙΔΑ).

Οικονομικό Επιμελητήριο Ελλάδας.

Ολομέλεια των Προέδρων των Δικηγορικών Συλλόγων Ελλάδας.

Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης.

Ελληνική Συνομοσπονδία Εμπορίου και Επιχειρηματικότητας.

ΕΣΑμεΑ.

Σύνδεσμος Εταιρειών Εμπορίας Πετρελαιοειδών Ελλάδος.

Ομοσπονδία Βενζινοπωλών Ελλάδος.

Σύνδεσμος Επιχειρήσεων Πληροφορικής και Επικοινωνιών.

Σύνδεσμος Ελληνικών Τουριστικών Επιχειρήσεων.

Εκπρόσωπος Παρόχων Υπηρεσιών Πληρωμών και Μέσων Πληρωμών.

Γενική Συνομοσπονδία Επαγγελματιών Βιοτεχνών Εμπόρων Ελλάδος.

Επαγγελματικό Επιμελητήριο Αθηνών.

Πανελλήνια Ομοσπονδία Εργαζομένων στις Δημόσιες Οικονομικές Υπηρεσίες (ΠΟΕ-ΟΔΥ).

Ιατρικός Σύλλογος Αθηνών.

Συμβολαιογραφικός Σύλλογος Εφετείων Αθηνών –Πειραιώς- Αιγαίου & Δωδεκανήσου.

Ομοσπονδία Βιοτεχνικών Σωματείων Αττικής.

Πανελλήνια Ομοσπονδία Μισθωτών Περιπτέρων.

Εμπορικό και Βιομηχανικό Επιμελητήριο Αθηνών και

Πανελλήνιος Κτηνιατρικός Σύλλογος Ελλάδος.

Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Είναι κάποιοι, που έχετε εξαιρέσει, από αυτούς, που προτείναμε, για να γνωρίζουμε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Oι προτάσεις είναι για 45 φορείς και, ενώ το όριο είναι 10 φορείς, προτείναμε 22 φορείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Έχετε κάποιους εξαιρέσει, δηλαδή και μπορούμε να ξέρουμε ποιοι εξαιρέθηκαν, ενώ προτάθηκαν;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Θα ενημερωθείτε από τη Γραμματεία. Πάντως, ο Κανονισμός λέει για 10 φορείς και εμείς καλέσαμε 22. Επειδή είδαμε ποιους πρότειναν οι κοινοβουλευτικές ομάδες, από τις προτάσεις της «ΠΛΕΥΣΗΣ ΕΛΕΥΘΕΡΙΑΣ» καλύψαμε πάνω από το 50%.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, εμείς, πάντως, εμμένουμε στο να κληθούν όλοι οι φορείς. Θα το συζητήσουμε και μέχρι του πέρατος της συνεδρίασης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πολύ ωραία, αλλά επειδή είναι σαράντα και είναι αδύνατο, ξέρετε, σε μια τρίωρη Επιτροπή.

Έχετε τεράστια εμπειρία πάνω σε αυτό, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μα, αυτός ήταν ο λόγος να μη γίνει με κατεπείγοντα τρόπο η διαδικασία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και στην άλλη διαδικασία, που λέτε εσείς, που δεν προβλέπεται, γιατί κανονικά γίνεται η διαδικασία, πάλι δε θα μπορούσαμε να τους καλέσουμε όλους, γιατί στους φορείς είναι τρίωρη η διαδικασία και με τους δέκα που προβλέπει ο Κανονισμός, το πολύ δώδεκα, στο προηγούμενο νομοσχέδιο, που είχαμε με τα δάνεια, καλύψαμε πάνω από τρεισήμισι ώρες, εννοώ το τρίωρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν απαγορεύεται η υπέρβαση, αλλοίμονο. Το πρόβλημα είναι να ακούμε την κοινωνία, γι’ αυτό και αντιλέξαμε.

Σύμφωνοι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ξέρετε ότι έχουμε στις 13.00΄ συνεδρίαση και μετά στις 16.00΄. Μακάρι, με τους 22 να τελειώσουμε στις τέσσερις ώρες και όχι στις τρεις. Μακάρι, αλλά δεν το βλέπω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ωραία, θα ελέγξουμε εμείς ποιοι έχουν εξαιρεθεί. Εμείς λέμε, μακάρι να μην ψηφιστεί το νομοσχέδιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο κ. Κουκουλόπουλος έχει το λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κύριε Πρόεδρε, σας κάλεσα δύο φορές, για την ΑΑΔΕ.

Κοιτάξτε, στο επίμαχο θέμα, που αναφερόμαστε όλοι επί της αρχής, η ΑΑΔΕ έχει ένα κρίσιμο ρόλο και κρίσιμες απαντήσεις να μας δώσει για τον έλεγχο. Υπήρξε ισχυρισμός από την πλευρά της Κυβέρνησης, πριν τις τροπολογίες, ότι το μεγάλο πλήθος οδηγούσε σε αδυναμία ελέγχου κ.λπ..

Δεν πρέπει να μας πουν οι άνθρωποι τι συμβαίνει;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θα καλέσουμε και την ΑΑΔΕ.

Η κ. Καραγεωργοπούλου έχει το λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Κύριε Υπουργέ, είστε νομικός, είμαστε νομικοί. Από το πρώτο έτος της Νομικής Σχολής έχουμε διδαχτεί για το τεκμήριο αθωότητας. Είναι βασική αρχή της δικαιοσύνης, καλύτερα ένας ένοχος εκτός φυλακής, παρά ένας αθώος στη φυλακή.

Στο φορολογικό νομοσχέδιο, που κατατίθεται, η ρήση σας ότι «όποιος αμφισβητεί το τεκμαρτό ανύπαρκτο εισόδημα, που σας φορολογώ, να ζητήσει έλεγχο», δεν στέκει καμίας λογικής, ηθικής και δικαιοσύνης. Κατηγορείτε όλους τους ελεύθερους επαγγελματίες, ως φοροφυγάδες, τους τιμωρείτε και όποιος θέλει να αποδείξει την αθωότητά του, θα πρέπει εκείνος να κινηθεί νομικά.

Αντιστρέφετε, δηλαδή, το τεκμήριο αθωότητας. Είμαστε όλοι ένοχοι και πρέπει να αποδείξουμε ότι είμαστε αθώοι και όλο αυτό με νούμερα στατιστικής, που, ως Υπουργός, τα διαβάζετε λάθος και τα κοινοποιείτε, με μια λανθασμένη οπτική. Αναφέρετε ότι οι μισθωτοί πληρώνουν ένα άλφα ποσοστό των συνολικών φόρων. Δε μας είπατε, όμως, ποιοι μισθωτοί.

Αυτοί που εργάζονται με μερική απασχόληση και άρα, δεν πληρώνουν καθόλου φόρο;

Αυτοί που εργάζονται με εκ περιτροπής απασχόληση και άρα, δεν πληρώνουν καθόλου φόρο;

Αυτοί που εργάζονται με σύμβαση ορισμένου χρόνου, λίγους μήνες τον χρόνο και άρα, επίσης, δεν πληρώνουν καθόλου φόρο;

Ας μας πείτε, λοιπόν, ποιο είναι εκείνο το ποσοστό των μισθωτών που, εν τέλει, πληρώνει τους φόρους και ας το συγκρίνουμε με το ποσοστό των ελεύθερων επαγγελματιών που πληρώνει φόρους.

Μήπως είναι το ίδιο;

Ή μήπως δεν υπάρχουν ελεύθεροι επαγγελματίες, που εργάζονται με μερική απασχόληση ή με εκ περιτροπής απασχόληση, επειδή έχουν μικρά παιδιά και εργάζονται λίγες ώρες την ημέρα;

Γιατί στο φορολογικό νομοσχέδιο δεν υπάρχει πρόβλεψη του οικογενειακού τεκμηρίου και εισοδημάτων;

Αν, δηλαδή, ο σύζυγος μισθωτός έχει εισόδημα, που καλύπτει και τα τεκμήρια διαβίωσης και τη ζημιά της επιχείρησής του άλλου συζύγου, γιατί πρέπει οπωσδήποτε να φορολογηθεί για τεκμαρτό ανύπαρκτο εισόδημα;

Για το τεκμαιρόμενο εισόδημα, εφ’ ου η φορολόγηση και δη αντισυνταγματικά, αναδρομικά από το έτος 2023, για την εφαρμογή της περίπτωσης γ΄, λαμβάνεται υπόψη ο μέσος όρος του ετήσιου κύκλου εργασιών του αντίστοιχου ΚΑΔ, σε δεύτερο βαθμό του προηγούμενου φορολογικού έτους, που αφορά στους υπόχρεους της παραγράφου 1, όπως αυτός αναρτάται στον ιστότοπο της ΑΑΔΕ, εντός διμήνου από τη λήξη προθεσμίας υποβολής δηλώσεων φορολογίας εισοδήματος του άρθρου 67 εκάστου έτους. Για τον προσδιορισμό του μέσου όρου του προηγούμενου εδαφίου, δεν λαμβάνονται υπόψη οι επιτηδευματίες με μηδενικό κύκλο εργασιών.

Τι σημαίνει αυτό;

Λαμβάνεται υπόψη ο μέσος όρος του ετήσιου κύκλου εργασιών του αντίστοιχου ΚΑΔ, σε δεύτερο βαθμό του προηγούμενου φορολογικού έτους, ήτοι για τα εισοδήματα του 2023, θα λάβετε υπόψη το μέσο όρο του 2022, από τα Ε3 που υποβλήθηκαν. Θα αναρτήσετε, δε, τους μέσους όρους εντός δύο μηνών από τη λήξη της προθεσμίας υποβολής των δηλώσεων του φορολογικού έτους 2023 και το θεωρείτε δίκαιο αυτό.

Αμφισβητείτε, λοιπόν, το τεκμαιρόμενο, μας λέτε;

Ζητήστε έλεγχο.

Επιθυμείτε να απασχολούνται οι υπάλληλοι της ΑΑΔΕ και των ελεγκτικών κέντρων με τις επιχειρήσεις των 10.000 ευρώ, για να μην προλαβαίνουν και να παραγράφονται οι χρήσεις των επιχειρήσεων με τζίρους εκατομμυρίων ευρώ.

Αυτό δεν έρχεται σε αντίφαση με τα λεγόμενα του κ. Θεοχάρη, ο οποίος διατείνεται ότι τα μέτρα λαμβάνονται για να μη χρειάζεται να ελέγχουν τους μικρούς;

Αμφισβητείτε, λοιπόν, το τεκμαιρόμενο. Μας λέτε «ζητήστε έλεγχο». Επιθυμείτε να απασχολούνται οι υπάλληλοι της ΑΑΔΕ και των ελεγκτικών κέντρων με τις επιχειρήσεις των 10.000 ευρώ, για να μην προλαβαίνουν και να παραγράφονται οι χρήσεις των επιχειρήσεων με τζίρους εκατομμυρίων ευρώ. Αυτό δεν έρχεται σε αντίφαση με τα λεγόμενα του κ. Θεοχάρη, ο οποίος διατείνει ότι τα μέτρα λαμβάνονται, για να μη χρειάζεται να ελέγχουν τους μικρούς;

Η δήλωση για αμφισβήτηση των ελάχιστων τεκμαιρόμενων κερδών, μέσω ελέγχου, δεν είναι παρά ένα ακόμη επικοινωνιακό τρικ. Ποιος θα έχει τον απαιτούμενο χρόνο διεκπεραίωσης του ελέγχου, για να δικαιωθεί η εκάστοτε ατομική επιχείρηση; Μια δαιδαλώδεις διαδικασία, μέσα από μια απίστευτα σύνθετη, περίπλοκη και πολύπλοκη φορολογική νομοθεσία. Δεν υπάρχει περίπτωση να προσδοκά κάποιος δικαίωση, γιατί όλο και κάτι θα βρίσκουν οι ελεγκτές. Και σαν να μην φτάνει αυτό, μπορεί στο τέλος να έρθουν να σου πουν ότι το πόρισμα το τελικό θα πρέπει να συμφωνήσει και με το My Data. Και αν ζητήσει χρήματα ο ελεγκτής; Καθόλου απίθανο για εσάς; Ναι, δεν γίνονται αυτά.

Αμοιβή λογιστή για τον έλεγχο για άδικες επιβαρύνσεις 200, 300, 500 ευρώ, θα αξίζει τον κόπο; Θα μπορεί ο επιτηδευματίας και σε αυτό ακόμη το ποσό να ανταπεξέλθει και γιατί να το κάνει; Το 54% των ελεύθερων επαγγελματιών δήλωσε πέρυσι ζημιές ή μηδενικό εισόδημα. Παράλληλα, το 27% δηλώνει ζημιές ή μηδενικό εισόδημα συνεχόμενα τα τελευταία πέντε χρόνια. Τίθεται αυτόματα το ερώτημα. Πώς αλήθεια ζουν αυτοί οι άνθρωποι μας είπατε, κύριε Χατζηδάκη. Ο ΑΝΤ1 δήλωσε τις παρακάτω ζημιές ή μηδενικά κέρδη τα τελευταία 8 χρόνια. Το 2015 μείον 18.369.932 ευρώ. Το 2016 μείον 16.075.390 ευρώ. Το 2017 μείον 21.922.141 ευρώ. Το 2018 μείον 42.605.931 ευρώ. Το 2019 μείον 11.909.792 ευρώ. Το 2021 μείον 1.729.665 ευρώ. Το 2022 μείον 18.184.223 ευρώ. Θέλετε να μας εξηγήσετε πώς επιβιώνει αυτό το κανάλι;

Επίσης, ο ALPHA δήλωσε τις παρακάτω ζημιές, σε αυτά τα τέσσερα χρόνια. Το 2017 μείον 3.935.838 ευρώ. Το 2018 μείον 4.575.089 ευρώ. Το 2019 μείον 15.866.651 ευρώ. Το 2020 μείον 24.500.000 ευρώ. Θέλετε να μας εξηγήσετε πώς επιβιώνει και αυτό το κανάλι;

Ρωτάτε επανειλημμένα, ως Υπουργός, είναι δυνατόν ένας ελεύθερος επαγγελματίας να βγάζει λιγότερα από τον υπάλληλο του; Ναι είναι.

Απολογισμός Νέας Δημοκρατίας έτους 2022. Αμοιβές προσωπικού: 2.131.561,51 ευρώ. Έλλειμμα κόμματος: μείον 44.591.660,80 ευρώ. Μήπως θέλετε να το κλείσετε το μαγαζί;

Ας πάμε, λοιπόν και στα φορολογικά. Σχόλια από λογιστές. Στην αρχή υπήρχαν λένε τα τεκμαρτά εισοδήματα. Μετά ήρθε η συνάφεια. Μετά ήρθαν οι ΜΥΦ για διασταύρωση εσόδων και εξόδων. Αφού μπήκαν όλοι στα βιβλία εμφανίστηκε το επιστημονικό Ε3, ώστε η ΑΑΔΕ να συγκρίνει έξοδα ανά κλάδο και να κάνει στοχευμένους ελέγχους. Τίποτα από όλα αυτά δεν περπάτησε. Εμφανίστηκαν τα MyData για την πάταξη της φοροδιαφυγής. Όταν καταλάβατε στο Υπουργείο και στην ΑΑΔΕ ότι τα MyData είναι άχρηστα, σκεφτήκατε τη τεκμαρτή φορολόγηση. Ένα ψεύτικο εισόδημα με υπολογισμούς πυρηνικής φυσικής, αλλά μόνο για τις ατομικές επιχειρήσεις και τους ελεύθερους επαγγελματίες. Νομικά πρόσωπα, όμιλοι, πολυεθνικές, εφοπλιστές, αερομεταφορείς μπορούν να δηλώνουν όσα θέλουν από επαναλαμβανόμενες ζημιές μέχρι πενιχρά κέρδη. Αλλά δεν σημαίνει τίποτα. Και τα MyData μένουν με σκληρά πρόστιμα και ασφυκτικές προθεσμίες και η κάθε ατομική επιχείρηση θα πληρώνει φόρους που προκύπτουν από πλασματικά εισοδήματα. Θα ήταν πιο δίκαιο να πείτε κλείστε οι μισοί ή συγχωνευθείτε σε μεγαλύτερα σχήματα. Η εξόντωση των αυτοαπασχολούμενων δεν είναι πολιτικός πολιτισμός.

Όχι ότι πρόκειται να αλλάξει κάτι, αλλά τα χαράτσια με περιβολή νόμου δεν προωθούν τη φορολογική συνείδηση. Δείτε πάλι τους φορολογικούς συντελεστές. Μήπως η ισονομία έχει καλύτερα αποτελέσματα; Ξέρετε σε ποιο κράτος ζούμε, το έχετε αντιληφθεί; Ζούμε στο κράτος, όπου ο ελεύθερος επαγγελματίας έχει βρεθεί για 0,01 λεπτό να χάνει την ασφαλιστική του ικανότητα. Το αρνείται το σύστημά σας να του εκδώσει ασφαλιστική ενημερότητα, γιατί έκανε το τραγικό λάθος, να μην έχει δει, ότι μία από τις δόσεις της ρύθμισής του ήταν κατά ένα λεπτό μεγαλύτερη από τις άλλες. Οπότε, όταν προεξόφλησε, βγήκε να χρωστά 0,01 λεπτό και έχασε την ασφαλιστική του ικανότητα και πέρασαν γύρω στους 5 μήνες για να μπορέσει να την ανακτήσει. Σε αυτό το κράτος ζούμε.

Ζούμε, επίσης, στο ίδιο κράτος που ο ίδιος επαγγελματίας δεν μπορεί να πάρει το επίδομα ανασφάλιστου. Ξέρετε γιατί; Γιατί η οίκηση, για εσάς, στην ΑΑΔΕ, πρέπει να δηλώνεται ως επικαρπία στο Ε9. Και επειδή ακριβώς φαίνεται ότι είναι επικαρπωτής, ενώ στη πραγματικότητα δεν είναι και δεν έχει να καρπώνεται κάποια έσοδο, παρόλα αυτά, δεν μπορεί να λάβει καν το επίδομα του ανασφάλιστου.

Ζούμε, επίσης, την ίδια εποχή που είναι αναγκασμένος ο αυτοαπασχολούμενος να πληκτρολογεί για πάρα πολλές ώρες, ημέρες, τον τετραψήφιο αριθμό 1555, για να κλείσει ένα ραντεβού στον ΕΦΚΑ, το οποίο για πολλές φορές ματαιώνεται και αναβάλλεται, για να ρυθμίσει τη ζωή του και την υγεία του και την ασφάλειά του, στην εποχή, επίσης, που μπορεί να είχε εξοφλήσει ληξιπρόθεσμες οφειλές στον ΚΕΑΟ, αλλά φαίνεται επί μήνες να χρωστά γιατί δεν υπάρχει κατάλληλο προσωπικό για να αποδεσμεύσει τη σελίδα του από τα χρέη, τα οποία έχει ήδη αποπληρώσει, αλλά δεν του το αναγνωρίζει το κράτος και επί μήνες βασανίζεται κλείνοντας ραντεβού που του ακυρώνεται, για να μπορέσει να βγάλει μια ασφαλιστική ενημερότητα και να πουλήσει ένα χωράφι. Σε αυτό το κράτος ζούμε.

Δεν μας είπατε, όμως, αν έχετε διενεργήσει ελέγχους σε αυτούς που αγοράζουν με δισεκατομμύρια τα διυλιστήρια. Δεν μας είπατε, αν έχετε διενεργήσει ελέγχους στους αναδόχους δημοσίων έργων που αναλαμβάνουν την αποπεράτωση σιδηροδρομικών γραμμών στα Τέμπη και φέρονται μέσα σε ποινικές δικογραφίες να έχουν περιουσίες, μεταξύ αυτών σκάφη πολυτελή και ενώ έπαιρναν μισθούς 1.300 και 500 ευρώ, να έχουν πολυτελείς βίλες σε Κηφισιά, Ψυχικό. Αυτούς δεν μας είπατε πως τους έχετε ελέγξει και πως τους έχετε φορολογήσει. Είναι ημέτεροι όμως και ίσως γι’ αυτό να διαφεύγουν των ελέγχων σας.

Στο άρθρο 49, τι κάνετε, λοιπόν, για όλους αυτούς που διαθέτουν τα μεγάλα κεφάλαια; Μειώνετε το φόρο συγκέντρωσης κεφαλαίου. Μια διάταξη, η οποία τους ευνοεί.

Τι κάνετε στο άρθρο 50 του εν λόγω νομοσχεδίου; Μειώνετε τον συντελεστή φόρου πώλησης εισηγμένων μετοχών. Σε ποιους απευθύνεστε;

Τι κάνετε στο άρθρο 3; Δηλώνετε, ότι οι συναλλαγές, οι συμβάσεις, θα είναι άκυρες αν οι πληρωμές γίνονται με μετρητά. Ποια μετρητά; Τα μετρητά της γιαγιάς με τα τερλίκια, της γυναίκας που εξωθήσατε στο θάνατο και στον διασυρμό, επειδή πωλούσε τερλίκια στη λαϊκή; Αυτά τα μετρητά, των λίγων φτωχών, που τα έχουν κρυμμένα στις κάλτσες τους και όταν θα θέλουν να πουλήσουν ή να αγοράσουν αντίστοιχα θα τα βγάζουν από εκεί ή θα τα βάζουν αντίστοιχα εκεί; Πιστεύετε, ότι θα πετύχετε κάτι για αυτά τα λίγα μετρητά, σε μια Ελλάδα, που κατά 52%, όχι μόνο δεν έχει ψηφιακή παιδεία, δεν έχει καν ψηφιακά εργαλεία. Σε αυτούς απευθύνεστε, στο ίδιο κράτος.

Πάμε στο Σώμα των δικηγόρων, που αποτελεί μια πολύ μεγάλη μερίδα των αυτοαπασχολούμενων. Το 1/3 των δικηγόρων έχει έδρα στην οικία του. Το 50% έχει δηλώσει αξία ονομαστικής σε γραμμάτια μέχρι 9.000 ευρώ. Πιστεύετε πραγματικά, ότι πρέπει να εφαρμόσετε την ευρωπαϊκή πρωτοτυπία με βάση τον ΚΑΔ να φορολογούνται με τεκμαρτό εισόδημα;

Πάμε σε αυτό που έχει δηλώσει ο κ. Στουρνάρας. 140 δις λέτε ότι καταναλώνουμε. Δηλώνουμε, όμως, 80 δισεκατομμύρια. Άρα, υπάρχει ένα ποσό 60 δισεκατομμυρίων που είναι λιγότερα απ’ όσα καταναλώνουμε και τι έχει γίνει με αυτό και πως θα φορολογηθεί.

Εάν σε αυτό το ποσό, που λέτε ότι δεν το βρίσκετε πουθενά, επιβάλλετε ένα συντελεστή φορολόγησης 22% το ποσό που βγαίνει ότι πρέπει και κάνει να συλλέξετε από φορολόγηση είναι 12 δις. Εσείς από τους ελεύθερους επαγγελματίες και αυτοαπασχολούμενους με τα μέτρα που λαμβάνετε θα λάβετε ένα ποσό 680 εκατομμύρια, τα υπόλοιπα δις πώς θα τα εισπράξετε; Δημιουργείτε ένα τέχνασμα στην πραγματικότητα να στρέψετε μια κατηγορία πολιτών εναντίον της άλλης με έναν κοινωνικό αυτοματισμό και αυτό είναι άδικο.

Επίσης, για πρώτη φορά στην ελληνική πραγματικότητα φέρνετε μια διάταξη, του άρθρου 26, η οποία είναι αντίθετη κάθε έννοιας δικαίου. Μια διάταξη ηθικής απαξίας που αντίκειται και στο ουσιαστικό δίκαιο της ελληνικής έννομης τάξης, στον πολιτισμό και στην ιστορία της χώρας μας. Χρηματική επιβράβευση λέτε προσώπων κατόπιν επιβολής προστίμου μετά από επώνυμη καταγγελία. Αλήθεια, κύριε Υπουργέ; Θα κάνετε τους Έλληνες καταδότες; Τον έναν εξαθλιωμένο Έλληνα εναντίον του άλλου εξαθλιωμένου για να βγάλει ένα μεροκάματο; Έχει ηθική αξία αυτό το πράγμα που κάνετε; Είναι τραγικό να συμβαίνει στη χώρα του πολιτισμού κάτι τέτοιο και είναι ντροπή. Υπάρχει, λοιπόν, ένα τεκμήριο ενοχής για όλους και θα πρέπει να το δείτε, γιατί είναι άδικο, καταφανώς άδικο.

Δεν υπάρχει περίπτωση να λάβετε τη φορολογία εκείνη που απαιτείται για να μπορέσετε να βοηθήσετε την ελληνική οικονομία αν δεν χτυπήσετε τα μεγάλα κεφάλαια και αυτά τα αποκλείετε από αυτό το νομοσχέδιο, γι’ αυτό και η πρόθεσή μας είναι να καταψηφίσουμε.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε. Κυρίες και κύριοι συνάδελφοι, δεν υπάρχει κάποια αμφιβολία νομίζω ότι διαχρονικά στη χώρα υφίσταται ένα ζήτημα φοροδιαφυγής. Δεν αμφισβητείται από κανέναν, δεν αμφισβητήθηκε γενικώς, τουλάχιστον ούτε στη σημερινή συζήτηση. Το ζήτημα, λοιπόν, είναι με κάποιους τρόπους συγκεκριμένους, όχι περιμένοντας να δράσουν μαγικά μαντζούνια, αλλά να αντιμετωπίσουμε το συγκεκριμένο ζήτημα.

Η Κυβέρνηση έρχεται σήμερα με το νομοσχέδιο αυτό και κάνει μια πολυεπίπεδη παρέμβαση στο ζήτημα της φοροδιαφυγής σε 11 διαφορετικούς τομείς. Η παρέμβαση αυτή είναι συνέχεια προηγούμενων παρεμβάσεων που είχαν γίνει την περασμένη τετραετία και νομίζω θα πρέπει να σταθώ απολογιστικά στην πρόοδο που έχει σημειωθεί σε σχέση με τη συλλογή του ΦΠΑ, του Φόρου Προστιθέμενης Αξίας. Το λεγόμενο κενό ΦΠΑ, δηλαδή πόσα χρήματα χάνει το δημόσιο από τη μη είσπραξη ΦΠΑ, έχει περιοριστεί αρκετά τα τελευταία χρόνια. Από το 23%, όπως το υπολογίζει η Ευρωπαϊκή Επιτροπή το 2018, περιορίστηκε στο 17,8% το 2021. Υπολογίζουμε ότι θα περιοριστεί στο 15% φέτος και στόχος μας είναι να φτάσουμε στο μέσο όρο σήμερα της ΕΕ που είναι 9% ίσα με το 2026 - 2027.

Πρέπει να πω ότι πάρα πολλή έχουν συντελέσει προς αυτή την κατεύθυνση οι ψηφιακές συναλλαγές. Και αυτό έχει φυσικά και μια θετική αντανάκλαση στα έσοδα του δημοσίου στον προϋπολογισμό. Όμως, δεν χωράει καμία αμφιβολία, και δεν άκουσα κανέναν που να ισχυριστεί το αντίθετο, ότι η προσπάθεια αυτή θα πρέπει να συνεχιστεί. Ερχόμαστε, λοιπόν, και κάνουμε με το νομοσχέδιο αυτό έντεκα πολύ συγκεκριμένες παρεμβάσεις και με τη γενικότερη πολιτική μας των τελευταίων μηνών.

Η πρώτη παρέμβαση έχει να κάνει με την ολοκλήρωση της διασύνδεσης των ταμειακών μηχανών με τα POS τους πρώτους μήνες του 2024. Έχουν ψηφιστεί ήδη σχετικές νομοθετικές διατάξεις και το Σεπτέμβριο ήρθαν συμπληρωματικές διατάξεις ως προς αυτό και πρέπει να κλείσουν και θα κλείσουν το αμέσως επόμενο χρονικό διάστημα υπουργικές αποφάσεις που εκκρεμούν και σχετικές διοικητικές πράξεις, με στόχο αυτό για τον οποίο έχουμε δεσμευτεί, στους πρώτους μήνες του 2024 να έχουν διασυνδεθεί οι ταμειακές μηχανές με τα POS. Μάλιστα, έχουμε αποφασίσει να κάνουμε και μια ομάδα συντονισμού υπό την προεδρία του αρμόδιου Υφυπουργού Χάρη Θεοχάρη, στην οποία θα συμμετέχουν η ΑΑΔΕ φυσικά και οι παράγοντες της αγοράς, έτσι ώστε να μη χάνεται χρόνος και να προχωρήσουμε έτσι όπως έχουμε δεσμευτεί.

Η δεύτερη παρέμβαση έχει να κάνει με την υποχρεωτική κατοχή συστήματος ηλεκτρονικών πληρωμών και από τους υπόλοιπους κλάδους της λιανικής. Τις επόμενες μέρες θα εκδοθεί μια σχετική υπουργική απόφαση από τον υφυπουργό και τους συναρμόδιους, σχετικά με το συγκεκριμένο ζήτημα. Η βούλησή μας είναι να επεκταθεί το σύστημα αυτό και σε άλλες επαγγελματικές ομάδες, ακριβώς με στόχο τη σύλληψη της φοροδιαφυγής και φαντάζομαι, ότι το σώμα ομόφωνα επί της αρχής τουλάχιστον θα τοποθετηθεί υπέρ μιας τέτοιας απόφασης, εννοώ η Επιτροπή, η Βουλή, αλλά εν πάση περιπτώσει αυτό είναι θέμα του καθενός, εγώ είπα ότι φαντάζομαι.

Η τρίτη παρέμβαση, η οποία κάνουμε είναι η υποχρεωτικότητα που κάνουμε είναι η υποχρεωτικότητα των ηλεκτρονικών τιμολογίων. Θέλουμε να υπάρχουν τα ηλεκτρονικά τιμολόγια, υποχρεωτικά όμως, το 2024. Αυτό προϋποθέτει αίτημα της Κυβέρνησης προς την ευρωπαϊκή επιτροπή, το οποίο θα υποβληθεί πολύ σύντομα, διότι χρειάζεται όπως κατέστησα σαφές, έγκριση από την πλευρά της Κομισιόν για κάτι τέτοιο βάσει της ενωσιακής νομοθεσίας.

Η τέταρτη πρωτοβουλία μας έχει να κάνει με την υποχρεωτικότητα του συστήματος MyData για την ηλεκτρονική υποβολή των παραστατικών προς την ΑΔΑΕ και ως προς τα έσοδα και ως προς τα έξοδα μέσα στο 2024. Είναι ένα θέμα, το οποίο φαντάζομαι θα το συζητήσουμε στις λεπτομέρειές του κατά τη διάρκεια των συζητήσεων εδώ στην Επιτροπή και στην Ολομέλεια και νομίζω, ότι θα μας βοηθήσει σημαντικά στην κοινή μας προσπάθεια για την αντιμετώπιση της φοροδιαφυγής.

Η πέμπτη πρωτοβουλία έχει σχέση με την υποχρέωση αγοραπωλησίας ακινήτων μόνο με τραπεζικά μέσα πληρωμής. Μέχρι σήμερα, ένα σημαντικό ποσοστό αγοραπωλησιών, που υπερβαίνει το 20%, γίνονταν και γίνονται είτε μόνο με μετρητά ή με τραπεζικά μέσα και μετρητά, με μεικτό τρόπο. Για τον ίδιο λόγο που σήμερα είμαστε όλες και όλοι εδώ, την αντιμετώπιση της φοροδιαφυγής, εμείς προτείνουμε στη Βουλή τη θέσπιση της υποχρεωτικότητας ως προς την αγοραπωλησία ακινήτων, με τραπεζικά και μόνο μέσα.

Η έκτη πρωτοβουλία μας αφορά στην ενεργοποίηση του ψηφιακού δελτίου αποστολής, πιλοτικά από τις αρχές του 2024 και πλήρως μέχρι το τέλος του έτους, με την έκδοση όλων των αναγκαίων υπουργικών αποφάσεων και διοικητικών πράξεων. Είναι κάτι για το οποίο εννοείται θα έχει τη βασική πρωτοβουλία η ΑΑΔΕ.

Η έβδομη πρωτοβουλία, είναι η αύξηση του προστίμου χρήσης μετρητών άνω των 500 ευρώ σε ποσό διπλάσιο της συναλλαγής. Σήμερα έχει θεσπιστεί στην Ελλάδα το όριο των 500 ευρώ μετρητά και είναι ένα από τα χαμηλότερα στην Ευρωπαϊκή Ένωση ήδη. Το πρόστιμο όμως θεωρούμε ότι είναι μικρό, τα 100 ευρώ, ακόμα και για πολύ μεγάλες συναλλαγές 10.000, 20.000, 30.000 και εμείς εδώ, θεσπίζουμε με το νομοσχέδιο αυτό ένα πρόστιμο που είναι διπλάσιο της συναλλαγής.

 8η πρωτοβουλία. Είναι η θεσμοθέτηση της πληρωμής του 50% των προνοιακών επιδομάτων μέσω χρεωστικών καρτών, όπως έχει γίνει ήδη με κάποια επιδόματα. Αυτό το διευρύνουμε, διότι θεωρούμε, ότι είναι μια θετική πρακτική και διευκολύνει την αντιμετώπιση της φοροδιαφυγής, χωρίς να θίγει και τους ενδιαφερόμενους, καθώς τους δίνει την όποια αναγκαία ευελιξία απαιτείται στην καθημερινότητά τους.

9η παρέμβαση. Είναι μια σειρά από αυστηρά μέτρα που δεν αφορούν μόνο στα πρατήρια, αλλά κυρίως τις εταιρίες εμπορίας πετρελαιοειδών για το λαθρεμπόριο των καυσίμων. Το οποίο πράγματι είναι ένα μεγάλο θέμα και το οποίο πρέπει να αντιμετωπιστεί επειγόντως και για λόγους αντιμετώπισης της φοροδιαφυγής, αλλά και για λόγους που έχουν να κάνουν με το κοινό περί δικαίου αίσθημα των συμπολιτών μας.

Και επίσης, άλλη μια παρέμβαση η 10η. Είναι η παρέμβαση για τις βραχυχρόνιες μισθώσεις. Πιστεύω, ότι φέρνουμε μια ισορροπημένη ρύθμιση, η οποία επιδιώκει να λάβει υπόψη της δικαιολογημένα παράπονα της ξενοδοχειακής ας το πω έτσι αγοράς, χωρίς όμως να παραγνωρίζει, ότι χρειαζόμαστε και τις βραχυχρόνιες μισθώσεις στην Ελλάδα, διότι καλύπτουν ανάγκες από πλευράς καταλυμάτων και επομένως, δεν έχει κανείς λόγο να τις αντιμετωπίζει εχθρικά, αλλά πρέπει να βρει ίσους όρους ανταγωνισμού. Γι’ αυτό κάνουμε ένα διαχωρισμό για εκείνους που έχουν τρία και παραπάνω καταλύματα και τα διαθέτουν στην αγορά. Το θεωρούμε επιχειρηματική δραστηριότητα. Επιβάλλεται ΦΠΑ και αντιμετωπίζεται με όρους επιχείρησης. Αυτή είναι η βασική μας παρέμβαση.

Μίλησα λοιπόν μέχρι τώρα, όχι για μία και δύο διαφορετικές παρεμβάσεις, αλλά για 10, οι οποίες όπως είδατε στοχεύουν στην αντιμετώπιση της φοροδιαφυγής.

Υπάρχει και μια 11η παρέμβαση, η οποία η αλήθεια είναι ότι έχει συζητηθεί περισσότερο και η οποία αφορά στους ελεύθερους επαγγελματίες. Εδώ, λαμβάνοντας υπόψη και όσα έχουν λεχθεί στον δημόσιο διάλογο και σήμερα, θέλω να τοποθετηθώ απαντώντας σε 10 μύθους κατά την άποψή μου, οι οποίοι έχουν παρουσιαστεί σε σχέση με την πολιτική της Κυβέρνησης και τη σχετική της πρωτοβουλία.

Ποιοι είναι αυτοί.

Μύθος νούμερο 1. Στοχοποιείτε τους ελεύθερους επαγγελματίες. Λάθος. Στοχοποιούμε τη φοροδιαφυγή. Επιδιώκουμε την αντιμετώπιση της φοροδιαφυγής. Γιατί το λέω αυτό; Διότι, έχουν παρουσιαστεί επίσημα στοιχεία από την ΑΑΔΕ. Δεν θα τα αναφέρω όλα, θα αναφέρω μόνο 4 αριθμούς, τα οποία δείχνουν ότι το 71% των ελεύθερων επαγγελματιών δήλωσαν πέρσι εισοδήματα χαμηλότερα από τον κατώτατο μισθό, το 54% των ελεύθερων επαγγελματιών δήλωσε πέρσι εισοδήματα μηδενικά ή με ζημιές και το 27% των ελεύθερων επαγγελματιών δηλώνει κατ’ εξακολούθηση για 5 συναπτά έτη, 2018, 2019, 2020, 2021 και 2022 ζημιές ή μηδενικά εισοδήματα.

Επίσης, θέλω να σημειώσω, ότι μέσα στον ίδιο τον κλάδο των ελεύθερων επαγγελματιών υφίσταται μια πολύ μεγάλη αδικία. Το 4% των ελεύθερων επαγγελματιών σήμερα, πληρώνει το 50% των φόρων του κλάδου των ελεύθερων επαγγελματιών.

Το αφήνω σε εσάς να το χαρακτηρίζετε άδικο, δίκαιο, ότι θέλετε πείτε το. Εγώ παρουσιάζω τα επίσημα στοιχεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Το 4% σε εισοδήματα, κύριε Υπουργέ, ή σε αριθμό; Γιατί είναι αναλογική η φορολόγηση.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Στο ίδιο πλαίσιο θέλω να παραθέσω ακόμα ένα στοιχείο.

Οι ελεύθεροι επαγγελματίες, οι οποίοι δηλώνουν από 10.000 ευρώ και κάτω, πληρώνουν, σήμερα φόρο μαζί με το Τέλος Επιτηδεύματος. Είναι το Τέλος Επιτηδεύματος 650 ευρώ και πληρώνουν και έναν πρόσθετο φόρο 217 ευρώ. Πληρώνουν, επομένως, μεσοσταθμικά, 867 ευρώ φόρο το χρόνο, ενώ ο μέσος μισθωτός -που μπορεί να είναι υπάλληλος τους- πληρώνει 1.160 ευρώ το χρόνο.

Είναι κάτι που πρέπει να το σκεφτούμε, εάν, ως Βουλή των Ελλήνων, θεωρούμε δίκαιο ο υπάλληλος κάποιου εργοδότη να πληρώνει περισσότερα από τον εργοδότη του. Μπορεί να υπάρχουν επ’ αυτού διαφορετικές απόψεις. Εγώ θέτω υπόψη σας τα δεδομένα. Αυτός είναι ο πρώτος μύθος.

Ο δεύτερος μύθος «Δεν το είπατε προεκλογικά». Είχαμε πει, πρώτα από όλα, προεκλογικά, ότι θα καταργήσουμε το Τέλος Επιτηδεύματος σε ορίζοντα 3ετίας. Το καταργούμε σε ορίζοντα 2ετίας, φέρνοντας και αμέσως, πιο μπροστά, την κατάργησή του.

Είχαμε, επίσης, σημειώσει - υπάρχουν δηλώσεις του Πρωθυπουργού γι’ αυτό- ότι αυτό θα συνδυαστεί, όμως, με τη φορολογική συμμόρφωση του κλάδου. Και αυτό είναι το οποίο επιδιώκουμε να κάνουμε, αυτή την ώρα.

Τρίτος μύθος «τσουβαλιάζετε όλους τους ελεύθερους επαγγελματίες, είναι ένα οριζόντιο μέτρο». Εκείνο το οποίο κάνουμε είναι ότι, πράγματι, θεσπίζουμε ένα τεκμήριο, με σημείο αναφοράς τον κατώτατο μισθό -όχι τον μέσο, αλλά τον κατώτατο μισθό. Και λέμε ότι η προσωπική συνεισφορά ενός ελεύθερου επαγγελματία στην επιχείρησή του δεν είναι εύλογο για μάς να αποτιμάται χαμηλότερα από το μισθό του εργαζομένου που αμείβεται με τον κατώτατο μισθό. Αυτό λέμε.

Και επ’ αυτού υπάρχουν εξαιρέσεις και διαβαθμίσεις. Παραδείγματος χάριν, μια και η κουβέντα είναι για το ότι είναι δήθεν οριζόντιο. Προς τα κάτω, υπάρχουν εξαιρέσεις για τις νεοσύστατες επιχειρήσεις; Τον πρώτο χρόνο, εξαιρούνται από το τεκμήριο. Το δεύτερο χρόνο, εξαιρούνται από το τεκμήριο. Τον τρίτο χρόνο, εξαιρούνται από το τεκμήριο. Τον τέταρτο χρόνο, τούς αφορά το τεκμήριο σε ένα ποσοστό 33% και, στον πέμπτο χρόνο, σε ένα ποσοστό 67%.

Υπάρχουν, επίσης, άλλες εξαιρέσεις, όπως ας πούμε το εισόδημα από μισθωτές εργασίες που έχει ένας ελεύθερος επαγγελματίας συνυπολογίζεται και εκπίπτει από τον υπολογισμό. Το ίδιο οι συντάξεις και το ίδιο τα έσοδα από αγροτικές εργασίες.

Εξαιρούνται, επίσης, τα μπλοκάκια. Αυτά είναι πολύ συγκεκριμένα.

Εξαιρούνται οι ανάπηροι σε ποσοστό 80% και άνω. Υπάρχουν μειώσεις για άλλες κατηγορίες. Στο 50% ανάπηροι με ποσοστό 67%. Στο 50% μονογονεϊκές οικογένειες. Στο 50% οικογένειες που έχουν ανάπηρα παιδιά. Στο 50% πολύτεκνοι.

Και μετά έχουμε και διαβαθμίσεις προς τα πάνω.

Οι διαβαθμίσεις αυτές έχουν δύο επιμέρους κατηγορίες. Η μία σχετίζεται με τη συνολική μισθοδοσία, δηλαδή, πρακτικά με τον αριθμό των υπαλλήλων, διότι θεωρούμε ότι μια επιχείρηση που είναι μόνος του ο ελεύθερος επαγγελματίας ή έχει έναν υπάλληλο δεν μπορεί να πληρώνει τον ίδιο φόρο με κάποια επιχείρηση που έχει τριάντα υπαλλήλους. Θεωρούμε, επίσης, ότι οι επιχειρήσεις που έχουν παραπάνω τζίρο και συγκεκριμένα τζίρο πάνω από το μέσο όρο του κλάδου τους, δεν είναι εύλογο να πληρώνουν το ίδιο με τις άλλες επιχειρήσεις που είναι κάτω από το μέσο όρο του κλάδου τους. Αυτό είναι μια απάντηση, προφανώς και αυτό, ότι το μέτρο δεν είναι οριζόντιο και ότι λαμβάνει υπόψη του κριτήρια τζίρου, εισοδηματικά, γενικότερα, κριτήρια κλπ. Μια άποψη είναι ότι θα έπρεπε να υπάρχει ένας επίπεδος φόρος, όλοι το ίδιο, το ίδιο ένας φτωχότερος ελεύθερος επαγγελματίας και το ίδιο και κάποιος, ο οποίος έχει μια επιχείρηση με 20 - 30 ανθρώπους και έχει πολύ μεγάλο τζίρο. Είναι μια άποψη, όλα απόψεις είναι. Εγώ δεν την έχω αυτή την άποψη, ούτε η Κυβέρνηση την έχει, ακριβώς επειδή προσπαθούμε να αντιμετωπίσουμε μια κοινωνική αδικία.

Είδατε ότι κατά τη διάρκεια της διαβούλευσης λάβαμε υπόψη παρατηρήσεις ιδιαίτερα σε σχέση με το κριτήριο του τζίρου. Έχουμε εισάγει ένα νέο τρόπο πιο αναλογικό, πιο γραμμικό, πιο δίκαιο, κατά την άποψή μας, ακριβώς επειδή λάβαμε υπόψιν παρατηρήσεις που έγιναν και τις ίδιες παρατηρήσεις επιζητούμε και εδώ να γίνουν, στα πλαίσια ενός καλόπιστου διαλόγου, αλλά, πάντως, δεν το λες και οριζόντιο μέτρο αυτό που σας παρουσίασα με τόσες διαβαθμίσεις, εξαιρέσεις και προσπάθεια μιας δίκαιης αντιμετώπισης.

Τέταρτος μύθος. Ναι, αλλά κάνετε όλες αυτές τις εξαιρέσεις, θεσπίζετε όταν μιλάτε για τεκμήριο και κάποιες ρητές εξαιρέσεις, εγκυμοσύνη, λοχία, πρόβλημα λόγω φυσικών καταστροφών, ανωτέρα βία, εννέα διαφορετικούς λόγους, αλλά εγώ δεν είμαι σ’ αυτές τις κατηγορίες, θεωρώ ότι με αδικείτε διότι, για οποιονδήποτε λόγο και ο καθένας παραθέτει το δικό του λόγο, βγάζω πολύ χαμηλό εισόδημα, πολύ χαμηλότερο από τον μισθωτό που αμείβεται με τον κατώτατο μισθό, ενδεχομένως και κατώτερο εισόδημα από τον υπάλληλο μου και σε πολλές περιπτώσεις αυτό συμβαίνει και για πολλά χρόνια και τι θα κάνω εγώ; Η απάντηση είναι πάρα πολύ απλή. Το βάλαμε και ρητώς, νομίζω ότι προέκυπτε και από την προηγούμενη διατύπωση διότι λέγαμε ότι οι εννέα εξαιρέσεις ίσχυαν ιδίως, επομένως προέκυπτε ότι υπήρχε και δυνατότητα επειδή είναι μαχητό το τεκμήριο να το αμφισβητήσεις και χωρίς κάποια ρητή διατύπωση, αλλά για να μην υπάρχει αμφιβολία βάλαμε ρητή διατύπωση ότι όποιος θεωρεί ότι αδικείται από αυτή την προσέγγιση μπορεί να πάει στις αρμόδιες αρχές και να αποδείξει ότι αδικείται και να πληρώσει χαμηλότερο φόρο. Γίνεται αυτό σήμερα; Υπάρχει τέτοια δυνατότητα στην Ελλάδα; Υπάρχει. Υπάρχει στο τεκμήριο διαβίωσης, το οποίο ισχύει για πολλά χρόνια. Απ’ ότι με ενημέρωσε ΑΑΔΕ, πέρσι πήγαν 46 συμπολίτες μας και αμφισβήτησαν το τεκμήριο αυτό και εν συνεχεία έγινε έλεγχος και κατέληξε όπου κατέληξε. Επομένως και εδώ υπάρχει αυτή η πολύ σαφής δυνατότητα.

Άλλη παρατήρηση. Λέτε ότι είστε φιλελεύθερη κυβέρνηση. Είναι φιλελεύθερο αυτό το μέτρο; Κυνηγάει την επιχειρηματικότητα. Απάντηση: Φοβούμαι, επειδή εγώ συνεχώς κατηγορούμαι - σάμπως είναι κατηγορία - ότι είμαι φιλελεύθερος, θεωρώ ότι συγχέουμε την επιχειρηματικότητα με την παραβατικότητα, όσοι το λένε αυτό δηλαδή, με την έννοια ότι βεβαίως ενθαρρύνουμε την επιχειρηματικότητα.

Βεβαίως, έχουμε πάρει μια σειρά και μειώσεις φόρων και απλούστευση του αδειοδοτικού περιβάλλοντος, μείωση των ασφαλιστικών εισφορών, για να ενθαρρύνουμε την επιχειρηματικότητα, αλλά δεν πρέπει να μπερδεύουμε την υγιή επιχειρηματικότητα με τη φοροδιαφυγή ή την παραβατικότητα γενικότερα, γιατί η φοροδιαφυγή είναι μια παράνομη πράξη. Μη συγχέουμε αυτά τα δύο.

Έκτος μύθος. Τεκμήριο. Που σας ήρθε το τεκμήριο; Είναι δυνατόν να μιλάμε σήμερα για τεκμήριο; Μα σήμερα εφαρμόζεται χωρίς καμία αντίρρηση το σύστημα των αντικειμενικών αξιών στην Ελλάδα. Εφαρμόζεται, εφαρμόστηκε με πολλές και διαφορετικές κυβερνήσεις, ακριβώς, για να υπάρχει ένας τρόπος κοινώς αποδεκτός για την αποτίμηση της αξίας των ακινήτων στις συναλλαγές, τις αγοραπωλησίες και τα λοιπά.

Λοιπόν, υπάρχει. Είναι το μόνο τεκμήριο που υπάρχει; Όχι, ήδη αναφέρθηκα εμμέσως στο τεκμήριο διαβίωσης που ισχύει, από πολλές και διαφορετικές κυβερνήσεις έχει εφαρμοστεί και λαμβάνεται υπόψιν για τη φορολογία κάθε χρόνο σε περίπτωση που κάποιος έχει πισίνα, εξοχικό, μεγάλο αυτοκίνητο και ούτω καθεξής. Αυτό το τεκμήριο εφαρμόζεται και δε θυμάμαι τουλάχιστον να έχει γίνει με έναν τρόπο έντονο, αλλιώς μπορεί κάποιος να το είπε εδώ και εκεί, αλλά πάντως εντόνως δεν έχω ακούσει κάποιον να έρθει και να πει ότι πρέπει να καταργήσουμε πλήρως τα τεκμήρια διαβίωσης.

Επομένως, είναι κάτι που σήμερα υφίσταται και ακόμα περισσότερο, τέτοιου είδους τεκμήρια ισχύουν και σε άλλες χώρες πιο προηγμένες από την Ελλάδα, όπως στη Γαλλία και στην Ιταλία, που με τον ένα ή τον άλλο τρόπο υπάρχουν τέτοιου είδους τεκμήρια και για τους ελεύθερους επαγγελματίες. Είναι οι δεύτερες και οι τρίτες σε δύναμη οικονομικές χώρες της Ευρωπαϊκής Ένωσης.

Έβδομος μύθος. Γιατί δεν αξιοποιείτε την τεχνολογία; Μα αυτό κάνουμε, την αξιοποιούμε με όλα αυτά που ανέφερα προηγουμένως. Με τα POS και τη διασύνδεση τους με τις ταμειακές μηχανές, με τα ηλεκτρονικά τιμολόγια και την υποχρεωτικότητα τους. Με το σύστημα myDATA, με μια σειρά από παρεμβάσεις που είναι μέσα στο ίδιο το νομοσχέδιο. Όμως, είναι βέβαιο ότι αν θέλουμε να έχουμε κάποια άμεσα αποτελέσματα και να μην περιμένουμε απλώς κάποιο θαύμα, θα πρέπει να δούμε τι κάνουν και πιο προηγμένες χώρες από εμάς και να αντιδράσουμε.

Αλλιώς, θα είμαστε επιλήσμονες του καθήκοντος μας να έχουμε ένα δίκαιο σύστημα και για να σας πω και την αλήθεια, θα σας δώσουμε και τη δυνατότητα, εάν δεν κάνουμε τίποτα και περιμένουμε την εξ ύψους παρηγορίαν, στο τέλος της τετραετίας να έρθετε και να μας πείτε ότι στην Ελλάδα συνεχίζεται η φοροδιαφυγή. Τι κάνατε; Κι εγώ τότε θα πω ότι σας άκουσα, αλλά αυτό δεν θα είναι επαρκής δικαιολογία. Διότι, πρέπει να δούμε πώς θα οδηγηθούμε σε συγκεκριμένα αποτελέσματα.

Όγδοος μύθος. Δεν ασχολείστε με τα μεγάλα ψάρια και αφήνετε απέξω υποθέσεις μεγάλης φοροδιαφυγής. Εδώ, στο ίδιο νομοσχέδιο υπάρχει ένα χωριστό κεφάλαιο σε σχέση με τις παραβάσεις στα καύσιμα που είναι πολύ μεγάλες και πολύ σημαντικές και που γίνονται, όπως ξέρετε, από όχι και πολύ αθώα κυκλώματα.

Την ίδια στιγμή,  θέλω να σας υπενθυμίσω τις επιβαρύνσεις τα τελευταία χρόνια δίκαιες προφανώς, των ηλεκτροπαραγωγών, τις επιβαρύνσεις των διυλιστηρίων. Το γεγονός ότι από το φόρο νομικών προσώπων τα τελευταία χρόνια, δηλαδή των επιχειρήσεων, εισπράττουμε ολοένα και μεγαλύτερα ποσά. Επίσης, να υπενθυμίσω ότι με αυτό εδώ το σύστημα του τεκμαρτού προσδιορισμού, θα απελευθερωθεί ένα σημαντικό τμήμα του ελεγκτικού μηχανισμού για να επικεντρωθεί στα μεγαλύτερα ψάρια, διότι διαφορετικά έχοντας μπροστά μας ένα πολύ μεγάλο αριθμό φορολογουμένων, οι οποίοι πρέπει να ελεγχθούν με ένα μηχανισμό, ο οποίος δεν έχει και δεν μπορεί να έχει εκ των πραγμάτων τη στελέχωση που μπορεί να οδηγήσει σε θετικά αποτελέσματα, δεν γίνεται η όλη προσέγγιση με τον δομημένο τρόπο που θα έπρεπε να γίνει. Άρα, από δω και πέρα απελευθερώνεται ένα τμήμα του στελεχιακού δυναμικού της ΑΑΔΕ έτσι ώστε να επικεντρωθεί ακριβώς στα μεγάλα ψάρια.

Ένατος μύθος. Δήθεν οδηγούμε σε φορολογική εξόντωση τους ελεύθερους επαγγελματίες. Θέλω να σημειώσω, ότι η φορολογική επιβάρυνση είναι 0,8. Θα πάει στο 1,1 ενώ στην Ευρωπαϊκή Ένωση είναι 2,1. Επομένως, εδώ, είναι προφανές ότι βεβαίως προσπαθούμε να συλλάβουμε τη φοροδιαφυγή, αλλά, την ίδια στιγμή όπως και να το μετρήσετε, εκείνο που συμβαίνει είναι ότι πάμε λίγο παραπάνω από το μέσο μισθωτό. Αυτό συμβαίνει, διότι, πρέπει να έχουμε μπροστά μας και όλη την εικόνα τι πληρώνει ο ελεύθερος επαγγελματίας, τι πληρώνει ο συνταξιούχος, τι πληρώνει ο μισθωτός. Εάν θέλουμε να τα πληρώνουν όλα οι μισθωτοί και οι συνταξιούχοι, είναι κι αυτό μια άποψη. Εμείς δεν την έχουμε. Αν εσείς την έχετε, παρακαλώ να την πείτε, αλλά πρέπει να έχουμε μπροστά μας ολόκληρη την εικόνα και ολόκληρη την κοινωνία. Τα στοιχεία είναι αυτά τα οποία σας παρέθεσα.

Τελευταίος μύθος, είναι ότι αγνοούμε τις αντιδράσεις. Καθόλου δεν τις αγνοούμε. Συζητήσαμε και συζητάμε με όλους ανεξαιρέτως, με όλους τους ενδιαφερόμενους. Δώσαμε σε διαβούλευση το νομοσχέδιο. Όπως ξέρετε, κάναμε σημαντικές παρεμβάσεις μετά τη διαβούλευση αυτή και φυσικά συνεχίζουμε να συζητάμε και στη Βουλή και με τις κοινωνικές ομάδες, ακούμε κάθε δίκαια πρόταση και κάθε εύλογη παρατήρηση. Αλλά, στο τέλος της ημέρας - ο καθένας το βλέπει φυσικά με διαφορετικό τρόπο- υπάρχει και η συνείδησή μας. Εμένα τουλάχιστον η δική μου συνείδηση, λέει, ότι δεν μπορώ να δέχομαι ο ελεύθερος επαγγελματίας να πληρώνει πολύ λιγότερο φόρο από τον μέσο υπάλληλο του.

Υπάρχουν και εκείνοι που δηλώνουν βεβαίως κανονικά τους φόρους τους και πληρώνουν πολύ περισσότερα από τους υπαλλήλους τους, αλλά σας παρουσίασα συγκεκριμένα στοιχεία προηγουμένως που δείχνουν ότι ένα σημαντικό τμήμα από τους ελεύθερους επαγγελματίες πληρώνουν λιγότερα από τους υπαλλήλους τους.

Το ερώτημα είναι, το θέλουμε; Αν το θέλουμε, να το συμφωνήσουμε και να σταματήσουμε κατόπιν να κάνουμε τη συζήτηση περί φοροδιαφυγής. Να λέμε ότι ναι, εμείς τα ελληνικά πολιτικά κόμματα δεχόμαστε ότι ο εργαζόμενος, ο συνταξιούχος θα πληρώνει περισσότερα από το αφεντικό του ή το τέως αφεντικό του. «Είναι και αυτό μια άποψις» που έλεγε και ο ποιητής, νιώθετε, να το συμφωνήσουμε και να σταματήσουμε να συζητάμε γι’ αυτό το θέμα και να σταματήσουμε και να ελέγχουμε την εκάστοτε κυβέρνηση και τον εκάστοτε υπουργό για το τι κάνει με το ζήτημα της φοροδιαφυγής. Είναι μια άποψη, όλα τα πολιτικά κόμματα τα ελληνικά θα βγούμε και θα την υποστηρίξουμε, ότι οι εργαζόμενοι σε κάποιους εργοδότες και οι πρώην εργαζόμενοι συνταξιούχοι σε κάποιους άλλους εργοδότες - γιατί και οι συνταξιούχοι πληρώνουν σχεδόν το ίδιο φόρους με ένα σημαντικό τμήμα των ελεύθερων επαγγελματιών που δηλώνει αποκλειστικά ελεύθερο επάγγελμα - οι εργαζόμενοι λοιπόν και οι συνταξιούχοι θα πληρώνουν το ίδιο ή και περισσότερα και από τους εργοδότες. Είναι μια τοποθέτηση να έχουμε το θάρρος να την πούμε ξεκάθαρα και να προχωρήσουμε με αυτό τον τρόπο.

Εμείς εδώ, βλέπετε κάνουμε παρεμβάσεις σε πολλά και διαφορετικά επίπεδα για τη φοροδιαφυγή, έχουμε ήσυχη τη συνείδησή μας δεν διεκδικούμε το αλάθητο αλλά είμαστε και ο Χάρης Θεοχάρης και η Μαίρη Ψήλα, η Γενική Γραμματέας και εγώ προσωπικά, και όλοι ηγεσία του υπουργείου και όλη η Κυβέρνηση έχουμε ήσυχη τη συνείδησή μας, ότι προσπαθούμε να βάλουμε μια τάξη, να έχουμε ένα πιο δίκαιο φορολογικό σύστημα σε σχέση με το σημερινό, να οδηγήσουμε κάποιους, οι οποίοι σήμερα δεν πληρώνουν ή πληρώνουν λιγότερα από τους υπαλλήλους τους, να πληρώσουν έστω ένα μέρος από αυτό που τους αναλογεί. Γιατί σας είπα ότι στην Ευρωπαϊκή Ένωση και σας έδωσα τον αριθμό είναι 2,1% επί του ΑΕΠ εμείς είμαστε 0,8% και θα πάμε στο 1,1%, αυτό επιχειρούμε να κάνουμε.

Και, νομίζω, ότι όλοι έχουμε την υποχρέωση να τοποθετηθούμε όχι από μια μικροκομματική σκοπιά αλλά υπεύθυνα και σοβαρά. Εγώ πιστεύω ότι η μεγάλη πλειονότητα της κοινωνίας και πέρα από κόμματα αγκαλιάζει αυτή την προσπάθεια, διότι αισθάνεται η πλειονότητα ότι υπάρχουν αγαθές προθέσεις από την πλευρά της Κυβέρνησης αλλά και συγκεκριμένες μέθοδοι που εφαρμόζονται, σας είπα, και σε πιο προηγμένες χώρες από εμάς, προκειμένου, να αντιμετωπιστεί αυτό το πρόβλημα, το οποίο το συζητάμε επί δεκαετίες και το οποίο ερχόμαστε με θάρρος και με μια προσέγγιση κοινής λογικής να το αντιμετωπίσουμε.

Ο καθένας είναι φυσικά αντιμέτωπος με τη συνείδησή του, δεν μπορώ να ελέγξω εγώ πώς θα τοποθετηθείτε εσείς είναι δικό σας- όχι απλώς κομματικό- είναι δικό σας συνειδησιακό θέμα, καταγράφονται στα πρακτικά της Βουλής όλα όσα λέμε σήμερα όλοι μας και όλα όσα θα πούμε από δω και πέρα και θα μας κρίνει προφανώς και η συνείδησή μας αλλά θα μας κρίνουν κάποια στιγμή και οι Έλληνες πολίτες, και τα παιδιά μας, και ο ιστορικός του μέλλοντος, ο οποίος θα δει μια προσπάθεια της κυβέρνησης- της οποιασδήποτε κυβέρνησης- να αντιμετωπίσει ένα μεγάλο πρόβλημα δεκαετιών. Και μια τοποθέτηση από την πλευρά της αντιπολίτευσης, που ενώ λέει διάφορα πράγματα θεωρητικά στα μπαλκόνια από την άλλη πλευρά, λέει «δε βαριέσαι θα συνεχιστεί αυτό το πράγμα», ας χαϊδέψουμε μερικούς ψηφοφόρους και αυτοί μπορεί κάποια στιγμή να αποφασίσουν να μας ψηφίσουν.

Η πολιτική δεν είναι πρόσθεση είναι πολλαπλασιασμός. Και κομματικά να το δείτε, δικός σας λογαριασμός είναι, δεν πρόκειται να έχετε κάποια προοπτική απλά και μόνο «χαϊδεύοντας αυτιά» τη μία το εννοώ την άλλη του άλλου και να προσπαθείτε να τα τσουβαλιάσετε όλα.

Εμείς, θεωρώ ότι έχουμε μια κατεύθυνση ξεκάθαρη, το ξέρετε ότι είμαστε υπέρ της επιχειρηματικότητας της υγιούς όμως επιχειρηματικότητας δεν το κρύβουμε, το διακηρύσσουμε, το επαναλαμβάνουμε συνεχώς αλλά είναι άλλο πράγμα η επιχειρηματικότητα και άλλο πράγμα η παραβατικότητα στο βαθμό που υπάρχει και εξελίσσεται.

Επίσης, νομίζω ότι έχουμε μαζί μας και όλους εκείνους τους ελεύθερους επαγγελματίες οι οποίοι είτε αισθάνονται ότι πληρώνουν για άλλους συναδέλφους τους ένα δυσανάλογο βάρος είτε αντιλαμβάνονται ότι εν πάση περιπτώσει, κάποιες παθογένειες που υπάρχουν σε αυτόν εδώ τον τόπο επί δεκαετίες κάποια στιγμή πρέπει να αντιμετωπιστούν. Η φοροδιαφυγή είναι μια από αυτές τις παθογένειες και εμείς είμαστε αποφασισμένοι με δίκαιο τρόπο να την αντιμετωπίσουμε, γιατί θέλουμε να είμαστε εντάξει και απέναντι στη συνείδησή μας, ναι, αλλά και απέναντι στους Έλληνες πολίτες.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής**): Ευχαριστούμε τον Υπουργό Εθνικής Οικονομίας και Οικονομικών κ. Χατζηδάκη.

Κύριε Κουκουλόπουλε, έχετε το λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»**): Κύριε Πρόεδρε, για ένα λεπτό θα ήθελα το λόγο. Δεν αφορά αυτά που είπε ο κ. Υπουργός μην ανησυχείτε, είναι θέμα τάξης για τα πρακτικά.

Είπα κάτι εν τη ρύμη του λόγου μου, δεν θυμάμαι εάν προεδρεύτατε εσείς ή ο κ. Βεσυρόπουλος. Είδα εδώ διαδικτυακά κάτι για την ψήφο των αποδήμων και ό,τι είπα, ισχύει. Προφανώς το θεωρούμε θετικό βήμα, περιμένουμε όμως να δούμε όλο το Σώμα και κρατάμε επιφύλαξη, γιατί πριν λίγο διαπίστωσα διαβάζοντας ότι δεν αφορά στις εθνικές εκλογές παρά μόνο στις ευρωεκλογές. Ένα πρώτο ερωτηματικό είναι αυτό.

Ως βήμα, ό,τι είπα ισχύει και το λέω για τα πρακτικά. Αντιλαμβάνεστε γιατί ζήτησα το λόγο.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής**): Κύριε Κουκουλόπουλε, έχει καταγραφεί.

Κύριε Κατρίνη έχετε το λόγο.

**ΜΙΧΑΗΛ ΚΑΤΡΙΝΗΣ**: Ευχαριστώ πολύ, κύριε Πρόεδρε.

Είχα ετοιμάσει μία άλλη τοποθέτηση, αλλά με διέγειρε πολιτικά η τοποθέτηση του Υπουργού που μίλησε για μύθους και θα τοποθετηθώ και εγώ πάλι με 10 μύθους.

Πρώτος μύθος είναι ότι η Κυβέρνηση, όπως είπε ο Υπουργός, είναι αποφασισμένη να πατάξει τη φοροδιαφυγή και μάλιστα βάφτισε ως μεταρρύθμιση αυτή την πρωτοβουλία, στην πρώτη φάση, τουλάχιστον, και πριν τις αντιδράσεις, είναι η ίδια κυβέρνηση που ένα μήνα πριν στο προσχέδιο του Προϋπολογισμού, το οποίο έστειλε στην Ευρωπαϊκή Επιτροπή, στα έσοδα από τον στόχο καταπολέμησης της φοροδιαφυγής είχε ένα τεράστιο μηδενικό.

Το έλεγε, λοιπόν, ο Πρωθυπουργός προεκλογικά ότι θα πατάξει τη φοροδιαφυγή, στέλνει προσχέδιο και στο μεσοπρόθεσμο στην Ευρωπαϊκή Επιτροπή με ένα μηδενικό στα έσοδα από φοροδιαφυγή, προφανώς για άλλους λόγους φέρνει αυτό το νομοσχέδιο.

Δεύτερος μύθος είναι ότι θα συζητάμε όλα τα θέματα και δεν υπάρχει κρυφή ατζέντα. Αλήθεια, έχει δει κανένας τα άρθρα 32 και 33 σύμφωνα με τα οποία θα εφαρμοστεί ένα νέο σύστημα προσδιορισμού των αξιών της ακίνητης περιουσίας και φορολόγησης, ολοκληρωμένο γεωπληροφοριακό σύστημα μαζικής εκτίμησης της αξίας ακινήτων, καταργεί τις σημερινές αντικειμενικές αξίες με βάση τις οποίες καθορίζεται ο ΕΝΦΙΑ και πάνω από 20 περίπου φόρους στα ακίνητα. Αυτό είναι το νέο σύστημα που θα καθορίζει τις τιμές και εφόσον αυτή τη στιγμή καλπάζουν οι εμπορικές αξίες ακινήτων, όλοι καταλαβαίνουμε ότι οδηγούμαστε σε νέα αναπροσαρμογή που θα επιφέρει νέες φορολογικές επιβαρύνσεις.

Αναρωτήθηκε ο Υπουργός και είπε, γιατί δεν αντιδρά κανείς στις αντικειμενικές αξίες;

Αλήθεια ,κύριε Υπουργέ;

Δεν ξέρετε ότι έχετε συστήσει Επιτροπή που αυτή τη στιγμή εξετάζει τις ενστάσεις 145 Δήμων από όλη τη χώρα για το σύστημα αντικειμενικών αξιών και ζητούν διορθώσεις;

Προφανώς, δεν το κάνατε, γιατί ετοιμάζετε νέες αξίες, τις οποίες αλλάζετε και με επιβαρύνσεις σε πάνω από 20 φόρους στα ακίνητα.

Τρίτος μύθος, είπε ο Υπουργός ότι φορολογούν τους ηλεκτροπαραγωγούς και τα διυλιστήρια. Θυμίζω ότι η Κυβέρνηση Μητσοτάκη αποφάσισε να φορολογήσει με το χαμηλότερο συντελεστή 33% τα υπερκέρδη των διυλιστηρίων, ενώ ήταν σύσταση της Ευρωπαϊκής Επιτροπής.

Θυμίζω ότι η Κυβέρνηση επιλέγει να μην προχωρήσει σε φορολόγηση των υπερκερδών των τραπεζών οι οποίες έχουν έσοδα από τόκους με μειωμένη πιστωτική επέκταση μέχρι σήμερα 6 δις ευρώ, για να μην πω τώρα για τη φοροαποφυγή και για την αναβαλλόμενη φορολογική απαίτηση και ανοίξουμε άλλα θέματα.

Τέταρτος μύθος. Είπε ο Υπουργός ότι στηρίζει την επιχειρηματικότητα. Αλήθεια; Πόσες επιχειρήσεις έχουν πρόσβαση σήμερα στη ρευστότητα των τραπεζών, στο Ταμείο Ανάκαμψης; Πόσες επιχειρήσεις έχουν ρυθμίσει τα χρέη τους, για να μπορούν να έχουν πιστοληπτική ικανότητα; Για πείτε μας για τις άμεσες ξένες επενδύσεις;

Στοιχεία από την Τράπεζας της Ελλάδος, χθες. 40% λιγότερες σε σχέση με το 2022 και, μάλιστα, το 40% των άμεσων ξένων επενδύσεων που πανηγυρίζει η Κυβέρνηση, φανταστείτε τι είναι; Real Estate. Γιατί; Γιατί έχουμε Golden visa που καθιστά απρόσιτη την κατοικία για ένα μέσο ζευγάρι σήμερα στη χώρα.

Πέμπτος μύθος. Ισχυρή ανάπτυξη και οικονομία. Δεν το λέμε εμείς, χθες ο κεντρικός τραπεζίτης είπε ότι και σε σχέση με τη δική του πρόβλεψη, αλλά σε σχέση με την εκτίμηση της Κυβέρνησης, το 2023 και το 2024 οι ρυθμοί ανάπτυξης θα είναι χαμηλότεροι.

Έκτος μύθος. Θα φορολογήσουμε τους φοροφυγάδες επαγγελματίες, αυτοαπασχολούμενους και τα χρήματα αυτά θα πάνε στην υγεία και στην παιδεία. Αυτό ήταν το σύνθημα της κυβέρνησης στην προσπάθεια επίτευξης κοινωνικού αυτοματισμού. Για πείτε μας, όμως, στην υγεία τα 486 εκατομμύρια, ποιο τμήμα θα πάει στην αποπληρωμή ληξιπρόθεσμων οφειλών στα νοσοκομεία για τα οποία αυτή τη στιγμή η Ευρωπαϊκή Επιτροπή έχει στείλει τη χώρα στο δικαστήριο, γιατί έχει καθυστερήσει πάρα πολύ την αποπληρωμή ληξιπρόθεσμων χάρη στα οποία βγαίνουν τα πλεονάσματα και οι ωραίοι δημοσιονομικοί στόχοι; Πάνω από 1,6 δις για το 2023.

Έβδομος μύθος. Είπατε ότι δηλώνουν οι επαγγελματίες λιγότερο από τους μισθωτούς. Θυμίζω στους παριστάμενους Υπουργούς, ότι το πρώτο νομοθέτημα της Κυβέρνησης Μητσοτάκη, το 2019, ήταν η φορολόγηση 9% για εισοδήματα ως 10.000 ευρώ. Τους ίδιους, λοιπόν, που η Κυβέρνηση απάλλαξε φορολογικά το 2019, γιατί όντως είχαν υποστεί φορολογική αφαίμαξη από την προηγούμενη κυβέρνηση, σήμερα τους χαρακτηρίζει συλλήβδην φοροφυγάδες. Ποιο είναι το αποτέλεσμα; 100% επιβάρυνση για πάνω από 6 στους 10 αυτοαπασχολούμενους. Αυτό θα μείνει στο τέλος, παρά τις σημειακές βελτιώσεις, διορθώσεις ή επικοινωνιακή προσπάθεια, πάνω από 6 στους 10 θα πληρώσουν διπλάσιο φόρο και, βεβαίως, ακόμα μεγαλύτερη επιβάρυνση, γιατί δεν θα μπορέσουν πιθανότατα να συγκεντρώσουν το ποσοστό ηλεκτρονικών αποδείξεων.

Όγδοος μύθος, αφορά την καταπολέμηση της φοροδιαφυγής. Τέσσερα χρόνια Κυβέρνηση Νέας Δημοκρατίας, εφάρμοσαν ψηφιακά δεδομένα, εφάρμοσαν myDATA, μας έλεγαν συνέχεια θα συνδέσουν τα POS με τις ταμειακές μηχανές, ότι θα υπάρχει επέκταση των POS, ότι θα φορολογήσουμε όλη την αγορά, έτσι ώστε να υπάρχει αντικειμενική φορολόγηση και όχι κάποιοι να φοροδιαφεύγουν. Μετά από τέσσερα χρόνια και μισό διακυβέρνησης, ξαφνικά θυμήθηκε η Κυβέρνηση να καταπολεμήσει τη φοροδιαφυγή την οποία δεν έχει κάνει τίποτα και, βεβαίως, δεν έχει χρησιμοποιήσει και τα εργαλεία της νέας τεχνολογίας.

Ένατος μύθος είναι ότι η Κυβέρνηση δεν θέλει να κλείσει τις μικρές και ατομικές επιχειρήσεις. Είναι η ίδια κυβέρνηση, η οποία, θυμίζω είχε ασπαστεί την Έκθεση «Πισσαρίδη», που έλεγε ότι οι ατομικές επιχειρήσεις είναι ανταγωνιστικό μειονέκτημα της ελληνικής οικονομίας. Είναι η ίδια κυβέρνηση που έφερε νομοσχέδιο για συνέργειες αυτών των επιχειρήσεων, το οποίο απέτυχε. Είναι η ίδια η κυβέρνηση που ουσιαστικά οδηγεί ατομικές επιχειρήσεις να κλείσουν τα βιβλία, γιατί πολύ απλά δεν θα μπορούν να αντέξουν τη φορολογική επιβάρυνση. Προσέξτε! Είναι η ίδια Κυβέρνηση, η οποία και το έχω ζητήσει και το επαναφέρω τώρα που φεύγει ο Υπουργός, να μας δώσει στη δημοσιότητα τις ατομικές φορολογικές λύσεις, τις οποίες έχει καθιερώσει από το 2019 μέχρι σήμερα, αφήνοντας στο απυρόβλητο μεγάλους επιχειρηματικούς ομίλους που μέσω ενδοομιλικών συναλλαγών ανεβάζουν τιμές και εξαφανίζουν κέρδη για τους πολυεθνικούς συνεργάτες των εντόπιων αντιπροσώπων. Έχω ζητήσει να έρθουν στη δημοσιότητα οι ατομικές φορολογικές λύσεις, που η Κυβέρνηση της Νέας Δημοκρατίας έχει κάνει από το 2019 μέχρι σήμερα, «Φωνή βοώντος εν τη ερήμω».

Δέκατος μύθος, είναι, ότι αυτή η Κυβέρνηση, είναι αξιόπιστη.

Είναι μια Κυβέρνηση που έλεγε προεκλογικά ό,τι έχει μειώσει φόρους και είναι η Κυβέρνηση, που δεν θα επιβάλλει κανένα νέο φόρο. Είναι η παράταξη της Νέας Δημοκρατίας, αυτή, η οποία έλεγε και κατηγορούσε το ΠΑΣΟΚ, ότι θα φέρει «πογκρόμ φοροεπιδρομών», επειδή ζητάγαμε την φορολόγηση της μεγάλης ακίνητης περιουσίας στις μεταβιβάσεις και των μερισμάτων εκατομμυρίων ευρώ. Και μας έλεγε, ότι εμείς έχουμε πολιτικό σχέδιο φοροεπιδρομής και ότι η ίδια είναι η Κυβέρνηση και η παράταξη, που δεν θα φέρει κανένα νέο φόρο.

Άρα, δεν είναι μόνο τα μη αλκοολούχα ποτά, αλλά είναι το σύνολο επαγγελματιών αυτοαπασχολούμενων ατομικών επιχειρηματιών, ουσιαστικά η μεγάλη πλειοψηφία όλων όσοι ασκούν ελεύθερο επάγγελμα στη χώρα μας μαζί με τους επιστήμονες, οι οποίοι σήμερα διαπιστώνουν ότι όχι μόνο η Κυβέρνηση δεν είπε αυτά που υποσχέθηκε, αλλά τους εξαπάτησε κανονικά και πλέον και με το νόμο.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε πολύ, κύριε Κατρίνη.

Τον λόγο έχει η Πρόεδρος της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κυρία Κωνσταντοπούλου, για 15 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ πολύ, κύριε Πρόεδρε.

Κύριε Υπουργέ, δεν χρειάζεται να χειρονομείτε, δεν υπακούω σε παραγγέλματα, εδώ είμαστε Κοινοβούλιο.

Θα ήθελα να ξεκινήσω, καταρχάς, με την τοποθέτηση του κυρίου Χατζηδάκη που έφυγε «σαν τον κλέφτη». Γιατί, δεν μπορεί ένας Υπουργός να λέει αυτά τα πράγματα, έχοντας διατελέσει Υπουργός σε τόσες κυβερνήσεις και έχοντας συνευθύνη για τη σημερινή κατάσταση. Είναι πραγματικά πρόκληση προς την ελληνική κοινωνία, να έρχονται πολιτικά και κυβερνητικά πρόσωπα, όπως ο κ. Χατζηδάκης, ο οποίος είναι πρωτοκλασάτος Υπουργός από τη δεκαετία του 2000 και να λένε «α, έχουμε φοροδιαφυγή στη χώρα».

Σοβαρά; Και ποιος φταίει που έχουμε φοροδιαφυγή στη χώρα; Φταίει ο κακός καιρός ή το κακό μας ριζικό; Ποιες κυβερνήσεις είναι αυτές, οι οποίες δεν χάραξαν σωστή οικονομική πολιτική; Ποιοι Υπουργοί είναι εκείνοι, οι οποίοι, εδώ και δεκαετίες, τάζουν ότι θα πατάξουν τη φοροδιαφυγή, την ίδια ώρα που χαϊδεύουν και διαπλέκονται με τη διαφθορά, με τα συμφέροντα, αφήνουν στο απυρόβλητο εκείνους που θα έπρεπε να λογοδοτούν και, τελικώς, και οι ίδιοι, ενώ θα έπρεπε να λογοδοτούν, δεν λογοδοτούν.

Ο κ. Χατζηδάκης, επί κυβερνήσεως Καραμανλή, «ξεπούλησε» κατά κυριολεξία τον Ο.Τ.Ε. σε ιδιωτική εταιρεία, η οποία στη συνέχεια αγόρασε με το ισόποσο αντίτιμο την Ολυμπιακή.

Με το ισόποσο κέρδος που έβγαλε η εταιρεία αυτή πουλώντας τον Ο.Τ.Ε. που είχε αγοράσει από το ελληνικό δημόσιο, αγόρασε και την Ολυμπιακή.

Και το αποτέλεσμα ποιο είναι;

Ότι σήμερα η χώρα δεν έχει ούτε δημόσιες επικοινωνίες, ούτε δημόσιο αερομεταφορέα και, φυσικά, τα οικονομικά της χώρας, ουδόλως αναπτύχθηκαν.

Δεν είναι επειδή πέθανε ο Βγενόπουλος, που θα τα ξεχάσουμε όλα αυτά, ούτε επειδή έχουν περάσει 15 χρόνια και παραγράφονται, ενδεχομένως κάποια πράγματα ποινικά, ότι εξαλείφονται από τη μνήμη μας.

Κάποτε, δεν έλεγε ο Χατζιδάκης ότι αυτή είναι η συνταγή να ανατάξουμε την οικονομία;

Και μετά τι έγινε;

Μας βάλατε στα Μνημόνια, κ. Θεοχάρη, που ήσασταν το δεξί χέρι του κ. Παπακωνσταντίνου, ο οποίος τι αποκαλύφθηκε;

Ότι την ίδια ώρα που έλεγε ότι η οικονομία της χώρας είναι τιτανικός και βουλιάζει, κρατούσε στο συρτάρι του και στην τσέπη του τη λίστα «Λαγκάρντ», η οποία, στη συνέχεια, παραδόθηκε με επιλήψιμες διαδικασίες στο χέρι και στην τσέπη του κ. Βενιζέλου, που το απέκρυψε και αυτός, την ώρα που επέβαλε το πρώτο χαράτσι τον Σεπτέμβριο του 2011 στους Έλληνες πολίτες.

Έκτοτε, ξεπουλήσατε ολόκληρη τη χώρα, δημόσια αεροδρόμια, δημόσια λιμάνια, δημόσιες εταιρείες. Ξεπουλήσατε τα πάντα λέγοντας θα ανατάξετε την οικονομία. Την ίδια ώρα, μέτρα κατά της φοροδιαφυγής, της υποτιθέμενης. Εκτός από φοροδιαφυγή στη χώρα, υπάρχει διαφθορά; Γιατί εμείς λέμε ότι υπάρχει. Υπάρχει διαπλοκή; Γιατί εμείς λέμε ότι υπάρχει. Και τι κάνατε για αυτά; Αφήσατε να παραγραφούν υποθέσεις. Κρίμα που έφυγε ο κ. Χατζηδάκης, αλλά είμαι σίγουρη, κύριε Θεοχάρη, ότι καθώς παίζετε με το κινητό σας, θα του στείλετε και ένα μήνυμα να μου απαντήσει. Θα κάνετε αγωγές του ελληνικού δημοσίου κατά εκείνων των προσώπων και εταιρειών, που διώκονται για οικονομικά αδικήματα σε βάρος του ελληνικού δημοσίου; Ή θα συνεχιστεί αυτή η ντροπιαστική κατάσταση, το ελληνικό δημόσιο να κλείνει το μάτι στους κατηγορούμενους για διαφθορά, να αφήνει την υπόθεση Siemens στα όρια της παραγραφής και να οδηγούμαστε σε επιλήψιμες αποφάσεις αθώωσης. Όλοι αθώοι ήταν για τη Siemens. Όλοι αθώοι ήταν.

Τελικώς, λοιπόν, σας φταίει ο νέος δικηγόρος, ο οποίος κάνει αγώνα επιβίωσης, έχοντας μοχθήσει για να πάρει το πτυχίο του και την άδεια ασκήσεως επαγγέλματος; Αυτός σας φταίει; Να ξέρετε, επειδή έχω υπάρξει στη θέση αυτή και είναι πάρα πολλοί συνάδελφοί μας στη θέση αυτή, ναι, βεβαίως και μπορεί ο δικηγόρος, τελικώς, να ζημιώνεται στο τέλος του μήνα. Ιδίως με την πολιτική, την οποία έχετε ασκήσει, κύριε Θεοχάρη, όλα αυτά τα χρόνια, γιατί ήσασταν πάντα με την πλευρά της εξουσίας. Και ειδικά της εξουσίας, η οποία καταδυνάστευε τους πολίτες και της εξουσίας που κρατούσε στην τσέπη τη λίστα «Λαγκάρντ», η οποία περιείχε την ακτινογραφία της διαφθοράς και της διαπλοκής στη χώρα. Αμύθητες καταθέσεις, για τις οποίες δεν έγιναν ούτε οι φορολογικοί έλεγχοι ούτε εισπράξατε το παραμικρό.

Αρκετά, λοιπόν, έχετε κουνήσει το δάχτυλο σε ανθρώπους, οι οποίοι βγάζουν το ψωμί τους τίμια και υπερασπίζονται συνανθρώπους τους. Γιατί δεν είναι τυχαίο ότι από την κυβέρνηση την πρώτη μνημονιακή, της οποίας ήσασταν ισχυρότατο υποστύλωμα και εξαπτέρυγο, οι πρώτοι που στοχοποιήθηκαν φορολογικά ήταν οι δικηγόροι. Επειδή φοροδιαφεύγουν; Γι’ αυτό στοχοποιήθηκαν; Τότε αυτό λέγατε και τους επιβλήθηκε το πρώτο ΦΠΑ στις δικηγορικές υπηρεσίες. Δηλαδή, να θεωρείται είδος πολυτελείας η παροχή νομικών συμβουλών. Όχι επειδή φοροδιαφεύγουν, επειδή είναι πολύτιμοι συμπαραστάτες των αδυνάμων και επειδή οι δικηγόροι είναι εκείνοι, οι οποίοι μπορούν να απονομιμοποιούν όλα τα όργια που κάνετε όλα αυτά τα χρόνια. Γιατί εκτός από τις πολιτικές και τα κόμματα, υπάρχουν και τα πρόσωπα. Και να είστε σίγουροι ότι είμαστε σε αυτή τη χώρα κάποιοι, όχι λίγοι, αρκετοί, που ούτε έχουμε πάθει αμνησία ούτε είμαστε διατεθειμένοι να ακούμε ονειδισμούς, από εκείνους, οι οποίοι θα έπρεπε να λογοδοτούν, γιατί φέρουν ευθύνη ακέραιη για πολιτικές που ασκήθηκαν.

Ποιος είναι ο απολογισμός της Κυβέρνησης Μητσοτάκη επί 4,5 χρόνια; Να μας πει ότι ναι, υπάρχει φοροδιαφυγή; Πού είναι η ευθύνη της; Ποιος είναι ο απολογισμός του κ. Χατζηδάκη, που έχει υπάρξει Υπουργός Μεταφορών και Δικτύων, Υπουργός Ανάπτυξης, Υπουργός Εργασίας, Υπουργός Οικονομικών αυτή τη στιγμή. Πού είναι η ανάληψη ευθύνης και η λογοδοσία; Να μας μεταφέρει παραμορφωμένες τις ρήσεις του ποιητή; Δεν υπάρχει ρήση «είναι και αυτό μια άποψης». Δεν υπάρχει τέτοια ρήση κανενός ποιητή. Τα κόκαλα του Καβάφη θα τρίζουν αυτήν τη στιγμή. Ο καθένας δεν είναι ότι δηλώνει ούτε μπορεί να λέει ότι θέλει εδώ μέσα και μετά να φεύγει. Ο κύριος Χατζηδάκης ποια ευθύνη αναλαμβάνει, για το γεγονός ότι έχει υπάρξει Υπουργός Μεταφορών και Υποδομών; Και οι υποδομές και οι μεταφορές της χώρας είναι στο χείριστο χάλι, με τρανά παραδείγματα τα Τέμπη, τη μεγάλη καταστροφή στη Θεσσαλία, που ανέδειξε την ανυπαρξία υποδομών, τα στάδια τα οποία καταρρέουν. Πού είναι ευθύνη του κ. Χατζηδάκη; Να μην έρχεται στη συζήτηση για τις ευθύνες του ως πρώην Υπουργού Υποδομών και να μας στέλνει ένα υπόμνημα, ότι είναι σουρεαλισμός να του ζητάμε λογοδοσία; Να έρχεται εδώ και να λέει άρρητα ρήματα, δήθεν ρήσεις ποιητών και μύθους και αλήθειες;

Αυτή είναι η ευθύνη ενός Υπουργού Οικονομικών που έχει κυβερνήσει τόσα χρόνια; Κυβέρνηση Καραμανλή, Κυβέρνηση Σαμαρά, Κυβέρνηση Μητσοτάκη. Αυτή είναι η ευθύνη; Σοβαρά; Φταίνε τελικά, δηλαδή, οι περιπτεράδες; Φταίνε οι κουρείς; Φταίνε οι βιοτέχνες; Φταίνε οι έμποροι των λαϊκών αγορών, οι δικηγόροι, οι γιατροί, οι ελεύθεροι επαγγελματίες; Αυτοί φταίνε για όσα δεν έκανε ο κ. Μητσοτάκης, ο κ. Χατζηδάκης, όλες οι κυβερνήσεις σας, εσείς;

Είναι πάρα πολύ ξεκάθαρο, ότι εδώ και αρκετό καιρό, η Κυβέρνηση Μητσοτάκη, ουσιαστικά, μαθημένη από την περίοδο των μνημονίων, επιχειρεί την τακτική της αντιμετάθεσης των ευθυνών στους πολίτες, της ενοχοποίησης της κοινωνίας και της ενεργοποίησης των κοινωνικών αυτοματισμών.

Ακούσαμε τον κύριο Μητσοτάκη να έρχεται στη Βουλή, να λογοδοτήσει για την κατάσταση στη Δαδιά και στη Θεσσαλία και να τα ρίχνει στους αγρότες, οι οποίοι εισέπραξαν, λέει, μεγάλες αποζημιώσεις και στους Λαρισαίους, γιατί έχει, λέει, μπουζούκια η Λάρισα και γι’ αυτό πλημμύρισε. Τέτοια έλλειψη αυτοπεριορισμού και τέτοια έλλειψη ντροπής. Η ντροπή και η αισχύνη, καλό είναι να ενεργοποιούνται.

Ακούσαμε, ακόμη, τον κύριο Μητσοτάκη, να τα ρίχνει, όπως και εσείς, στους ελεύθερους επαγγελματίες. Αντιλαμβάνομαι, ότι είστε πολλοί από εσάς, που δεν έχετε βγάλει ποτέ το ψωμί σας. Μονίμως, είστε κρατικοδίαιτοι και κρατικοσυντήρητοι από υπουργικούς μισθούς και δημόσιους μισθούς και παριστάνετε τους υπερασπιστές της ελεύθερης αγοράς, αλλά υπάρχουν άνθρωποι, οι οποίοι βγάζουν το ψωμί τους τίμια και δυσκολεύονται πάρα πολύ.

Δεν σας επιτρέπω κύριε Θεοχάρη και στον κύριο Χατζηδάκη - που έχει απλήρωτες τις εισφορές του στο Δικηγορικό Σύλλογο και δηλώνει ανύπαρκτη έδρα, όπως κατήγγειλε ο Δικηγορικός Σύλλογος Αθηνών - να ονειδίζετε τους δικηγόρους. Αυτά κάνατε και το 2010 και παρασιωπάτε πώς οι δικηγόροι, αδυνατώντας να πληρώσουν τις δυσθεώρητες ασφαλιστικές εισφορές που επιβάλατε, έφυγαν από το επάγγελμα, κατέθεσαν τα χαρτιά τους, πόσοι αυτοκτόνησαν πηδώντας από ταράτσες και από γέφυρες. Δικηγόροι, ναι. Αυτοί, τους οποίους αμαυρώνετε και στιγματίζετε, σε τέτοια απελπισία τους οδηγήσατε.

Παρασιωπάτε, επίσης, ποια είναι η κατάσταση στη χώρα μας. Είναι δυνατόν να έρχεται ο κύριος Χατζηδάκης και να μας λέει «πέντε χρόνια δηλώνουν ζημίες»; Δεν είναι σ’ αυτά τα πέντε χρόνια το ’20, το ‘21 και το ‘22 τα χρόνια του κορονοϊού; Δηλαδή, έχουμε ξεχάσει σε αυτή τη χώρα, τι έχουμε αντιμετωπίσει; Έχετε ξεχάσει εσείς ποια μέτρα πήρατε για να αντιμετωπίσετε την κατάσταση, ποιους περιορισμούς είχατε επιβάλλει; Αν ήταν κλειστά ή δεν ήταν τα δικαστήρια, αν υπήρχαν περιορισμοί στη χώρα; Αυτά τα ξεχνάμε και έρχεται και λέει ο Χατζηδάκης «πέντε χρόνια δηλώνουν ζημίες»;

Από πότε έχετε να βιοποριστείτε; Από πότε έχετε να δουλέψετε; Τον κύριο Χατζηδάκη θέλω να ρωτήσω, αλλά έφυγε. Μπορείτε να μας απαντήσετε βέβαια και εσείς. Από πότε έχετε να βγάλετε το ψωμί σας δουλεύοντας, όχι εισπράττοντας αποζημιώσεις υπουργικές και βουλευτικές;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):**  Από πέρυσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»):** Από πέρυσι, κύριε Θεοχάρη. Συγχαρητήρια. Θα μας τα πείτε. Θα μας τα πείτε και θα χαρούμε να σας ακούσουμε. Και τον κύριο Χατζηδάκη, επίσης, θα χαρώ να τον ακούσω. Διότι, όταν υπάρχει στη χώρα το σύστημα της ΑΑΔΕ που επιβάλλει σε όλους ακριβείς δηλώσεις και ο Υπουργός Οικονομικών, που προΐσταται του συστήματος αυτού, δηλώνει ανύπαρκτη διεύθυνση, επαγγελματική, εργασιακή, στον Δικηγορικό Σύλλογο, καταλαβαίνουμε ότι κάτι άλλο φταίει και όχι, απλώς, η φοροδιαφυγή. Φταίει ένα ολόκληρο σύστημα διαπλοκής, που έχει στηριχθεί στις πολιτικές σας, έχει στηριχθεί στις εξυπηρετήσεις που εσείς κάνατε.

Τον Σταθμάρχη στα Τέμπη δεν τον διόρισε η φοροδιαφυγή και θα πρέπει, όταν απευθύνεστε στην ελληνική κοινωνία, σε αυτή τη συγκυρία και προσπαθείτε να φέρετε αυτό το νομοσχέδιο σε χρόνο, όχι συντετμημένο, εξανεμισμένο, θα πρέπει να έχετε την αυτοσυγκράτηση, γιατί η κοινωνία δεν ξεχνάει. Αυτή τη στιγμή επιτίθεστε σε κοινωνικές κατηγορίες, τις οποίες εξαπατήσατε στο παρελθόν. Υποτίθεται ότι υπερασπιζόσασταν τους ελεύθερους επαγγελματίες. Υποτίθεται ότι υπερασπιζόσασταν τους αυτοαπασχολούμενους, τώρα τους στοχοποιείτε. Το έκαναν κι άλλοι πριν από εσάς, βέβαια, αυτό. Το έκανε και ο ΣΥΡΙΖΑ, τα ίδια έκαναν και πριν από τον ΣΥΡΙΖΑ, η προηγούμενη δική σας κυβέρνηση και η συγκυβέρνηση, τα ίδια κάνατε και κάποτε ο κόσμος θα συνειδητοποιήσει πόσες φορές τον έχετε προδώσει και εξαπατήσει.

Σε σχέση τώρα με τις προτεινόμενες λύσεις, τις οποίες δίνετε για τη φοροδιαφυγή υποτίθεται, ξέρετε πάρα πολύ καλά ότι αυτές δεν είναι λύσεις, για τη φοροδιαφυγή. Ξέρετε ότι είναι απλώς μέτρα σοκ για την κοινωνία, την οποία θέλετε να έχετε σε διαρκή πειθαρχία, σε διαρκή αγωνία, σε διαρκές άγχος. Τώρα φέρνετε ένα φορολογικό νομοσχέδιο, Δεκέμβρη μήνα, το οποίο θα το εφαρμόσετε για τη φορολόγηση των αυτοαπασχολουμένων και τη χρονιά η οποία μόλις πέρασε και λυπάμαι πάρα πολύ, γιατί, ένας, δύο, πέντε βουλευτές είμαστε στην αίθουσα. Ακούμε πάρα πολλά λόγια, δήθεν Αντιπολίτευσης και ένας βουλευτής που φεύγει, μείναμε τέσσερις. Ακούμε πάρα πολλά λόγια «Θα παλέψουμε, θα σταματήσουμε, θα κάνουμε». Οι μάχες και η πάλη είναι σε κάθε πεδίο.

Θα ήθελα, λοιπόν, σε αυτή την εντελώς εισαγωγική τοποθέτηση να σας πω ότι, δεν είναι καθόλου τυχαίο, που αυτό το νομοσχέδιο βρίσκει «απέναντι» τόσες ενώσεις, τόσους συλλόγους, αλλά και που έχει συγκροτηθεί και Ειδική Συντονιστική Επιτροπή Ελεύθερων Επαγγελματιών-Επιστημόνων-Επαγγελματοβιοτεχνών-Εμπόρων.

Κύριε Πρόεδρε, στο ίδιο πνεύμα που ακολούθησε ο κύριος Βεσυρόπουλος, θα σας παρακαλέσω, αφού δεν προσκλήθηκαν κάποιοι φορείς, να προσκληθεί τουλάχιστον η Συντονιστική Επιτροπή, γιατί από αυτούς που εμείς προτείναμε, αν καλά κατάλαβα, δεν προσκλήθηκε η Γενική Συνομοσπονδία Επαγγελματιών Βιοτεχνών Εμπόρων Ελλάδος, δεν προσκλήθηκε η Ελληνική Οδοντιατρική Ομοσπονδία, δεν προσκλήθηκε η Ομοσπονδία Δικαστικών Επιμελητών Ελλάδος, ο Πανελλήνιος Σύλλογος Φυσικοθεραπευτών, η Ένωση Διαιτολόγων -Διατροφολόγων Ελλάδος. Ήταν σε προτάσεις που κάναμε και αν σωστά άκουσα την ανακοίνωση του τελικού καταλόγου, δεν προσκλήθηκαν. Θα παρακαλούσα, λοιπόν, να προσκληθεί η Συντονιστική Επιτροπή που μπορεί να υποδείξει εκπροσώπους, για αυτή τη διαδικασία. Όπως, επίσης, είχαμε προτείνει και το Εργατικό Κέντρο Πειραιά, γιατί η παρουσία του είναι σημαντική. Αποδεικνύει, ανταποδεικνύει, για την ακρίβεια, όσα ψευδώς ισχυρίστηκε ο κύριος Υπουργός. Ο κ. Υπουργός προσπαθεί, κατά την λογική και την τακτική των μνημονίων, να φέρει σε αντιπαράθεση τη μία κοινωνική κατηγορία, με την άλλη και λέει «Ή θα είσαι με τους ελεύθερους επαγγελματίες και τους αυτοαπασχολούμενους ή θα είσαι με τους μισθωτούς, τους εργάτες, τους υπαλλήλους». Καθόλου δεν είναι έτσι. Αυτά τα μανιχαϊστικά διλήμματα είναι για το δόγμα που εφαρμόζει η Κυβέρνηση αυτή. Εμείς είμαστε με όλους τους ανθρώπους του μόχθου, είτε είναι μισθωτοί, είτε είναι ελεύθεροι επαγγελματίες. Εσείς φέρνετε και ο κ. Υπουργός φέρνει υπολογισμό των εισοδημάτων των ελεύθερων επαγγελματιών, διαιρώντας το έτος σε δεκατέσσερις μήνες.

Με ποια λογική διαιρεί το έτος σε δεκατέσσερις μήνες για τον αυτοαπασχολούμενο, που δεν εισπράττει κανενός είδους μισθό, μόνο έξοδα πληρώνει και επαφίεται στο εάν θα έχει εισοδήματα από τη δουλειά του, κάτι που όσοι κάνουμε ελεύθερα επαγγέλματα ή λειτουργήματα γνωρίζουμε πολύ καλά ότι δεν είναι καθόλου εγγυημένο και βεβαίως μπορεί να φτάσει ένας δικηγόρος να μην έχει να πληρώσει και το ενοίκιο των γραφείων του.

Αυτά απορώ που έρχεται ένας Υπουργός Οικονομικών, που έχει διατελέσει και Υπουργός Εργασίας και Υπουργός Ανάπτυξης και Υπουργός Μεταφορών και Υποδομών και εμφανίζεται σαν να μην το γνωρίζει.

Επιτρέψτε μου, επίσης, να πω, επειδή έγινε μια αναφορά στις προηγμένες χώρες, είναι, λέει, πιο προηγμένες χώρες η Γαλλία και η Ιταλία και εφαρμόζουν αυτό και εκείνο. Εάν, λοιπόν, επηρεάζει τον κ. Υπουργό το ζήτημα των προηγμένων χωρών, θα πρέπει να αναζητήσει τα παραδείγματα για το τι γίνεται σε χώρες όπου υπάρχει ισχυρό κοινωνικό κράτος, γιατί αυτά είναι τα κριτήρια της προόδου, η ύπαρξη ισχυρού κοινωνικού κράτους, η έλλειψη ανεργίας, η απασχόληση και βέβαια, το επίπεδο της ευημερίας.

Σε αυτές τις χώρες, επιβάλλεται στους πολίτες φόρος πολυτελείας αν πάνε να ζητήσουν νομική συμβουλή;

Σας πληροφορώ πως όχι. Σε πολύ μεγάλο ποσοστό, δε, υπάρχει απαλλαγή από τον ΦΠΑ σε πολλές μεγάλες χώρες της Ευρωπαϊκής Ένωσης για εισοδήματα πολύ μεγαλύτερα και όχι για 10.000 ευρώ, όπως είναι στη χώρα μας, που ακολουθεί δυστυχώς πρακτικές μη προηγμένων χωρών, με ευθύνη και επιλογή των κυβερνήσεων και όχι των πολιτών.

Κλείνω, λέγοντας ότι είναι πραγματικά λυπηρό, την ώρα που η Κυβέρνηση ισχυρίζεται ότι έχει πετύχει τόσα πολλά και επικαλείται τις οικονομικές της επιτυχίες και την επενδυτική βαθμίδα και δεν ξέρω κι εγώ τι άλλο, να επιτίθεται κατ’ αυτό τον τρόπο σε εκείνους που αποτελούν τη ραχοκοκαλιά πραγματικά και την καρδιά και τον πυλώνα της κοινωνίας.

Βγαίνοντας προηγουμένως, κύριε Πρόεδρε, από την αίθουσα για να πάω στο γραφείο μου δίπλα ακριβώς από όπου παρακολούθησα και ένα μέρος της συνεδρίασης, βρήκα τους εκπροσώπους των περιπτέρων και οι άνθρωποι ήσαν σε πολύ μεγάλη αγωνία. Μου είπαν ότι «μας οδηγούν ούτως ή άλλως στην έξοδο, ας μην το κάνουν τόσο ανέντιμα. Ας μη μας φτάσουν στο αδιέξοδο με αυτόν τον τρόπο».

Οι άνθρωποι που μοχθούν δεν επιτρέπεται σε μια κοινωνική συνθήκη που η Κυβέρνηση τη διαφημίζει ως αναβαθμισμένη, δεν επιτρέπεται να διαμορφώνουν τέτοια σχέση με την καθημερινότητα και με τη ζωή τους, ότι κάποιοι τους οδηγούν, δηλαδή, στο χείλος του γκρεμού.

Θα μου επιτρέψετε να σας πω ότι η «Πλεύση Ελευθερίας», γι’ αυτό ακριβώς θα συνεχίσει να παρεμβαίνει τόσο δυναμικά σε όλα τα επίπεδα, όσο κι αν ενοχλεί. Όσο και αν ενοχλεί δε θα σταματήσουμε και βλέπω ότι ενοχλούνται πολλοί τελευταία. Ακόμα και από αυτούς που εμφανίζονται αντιπολιτευόμενοι ενοχλούνται, γιατί κάνουμε πολύ ισχυρή αντιπολίτευση και χαλάνε την πιάτσα φαίνεται.

Όσο, λοιπόν και αν χαλάμε την πιάτσα για όλους, εμείς θα συνεχίσουμε να λέμε ότι δεν γίνεται Επιτροπή με τέσσερα άτομα μέσα, ότι δε γίνεται κοινοβουλευτική λειτουργία χωρίς απαρτία, ότι δε γίνεται σύντμηση των κοινοβουλευτικών διαδικασιών, η οποία αποκλείει τον δημοκρατικό διάλογο και ότι βεβαίως οι πολίτες και αξιώνουν και δικαιούνται μια άλλη εντελώς μεταχείριση και μια άλλη αναγνώριση της αξίας τους.

Εμείς θα είμαστε εδώ και τη Δευτέρα, που ορίσατε, θα είμαστε εδώ και την Τρίτη και την Τετάρτη και την Πέμπτη, που θα είναι εδώ και όλοι οι ενδιαφερόμενοι και πληττόμενοι φορείς.

Θα ήθελα να ακούσω και τον κ. Χατζηδάκη, ελπίζω να είναι εδώ να ακούσει τους φορείς και ελπίζω να είναι εδώ και να πει τα ίδια που είπε και ο ίδιος και ο κ. Τσακλόγλου, ότι, δηλαδή, πρέπει οι νέοι επιστήμονες να πάνε να γίνουν ντελιβεράδες.

Με πάρα πολύ σεβασμό το λέω στους ντελιβεράδες, που είναι μια κοινωνική κατηγορία, επίσης πληττόμενη και μαχόμενη, αλλά το να επισείεις την ειρωνεία από υπουργική θέση, όντας και καθηγητής πανεπιστημίου και να λες «γιατί δεν πάει ο φίλος σας ο νέος δικηγόρος να γίνει ντελιβεράς», αποτελεί ακραία ύβρη, για την οποία περιμένω τη συγνώμη όχι του κ. Γεωργιάδη, περιμένω τη συγνώμη του κ. Μητσοτάκη. Γι’ αυτό και του έχω κάνει ερώτηση, γι’ αυτό το οποίο θα έπρεπε να έρθει να απαντήσει αύριο στη βουλή.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κυρία Πρόεδρε. Αναφερθήκατε στην αρχή ότι ο κύριος Χατζηδάκης «έφυγε σαν κλέφτης». Με είχε ενημερώσει ο κύριος Χατζηδάκης ότι θα κάνει την τοποθέτησή του και θα φύγει. Οπότε, υπήρχε μια ειλημμένη υποχρέωση και έπρεπε ο κ. Υπουργός να φύγει. Είναι εδώ ο κ. Θεοχάρης και η Γενική Γραμματέας. Ακούστηκαν όλα αυτά, τα οποία είπατε και στην Επιτροπή, αλλά και σε αυτούς που μας παρακολουθούν και πιστεύω θα δοθούν όλες οι απαντήσεις.

Όσον αφορά για τους βουλευτές, ότι είμαστε πέντε άτομα. Παρακολουθούν και μέσω webex αρκετοί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Τρεις.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Δεν είναι τρεις. Κοιτάξτε πόσοι είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Θέλετε να τους ρωτήσετε να παρέμβουν για να δούμε αν είναι όντως παρόντες; Γιατί εγώ βλέπω μαύρες οθόνες. Όποιος είναι όντως παρών, να ανοίξει την κάμερα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Κυρία Πρόεδρε, με σεβασμό, θα ρωτήσω εσάς. Η δική σας Ειδική Αγορήτρια πού είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»)**: Η δική μας Ειδική Αγορήτρια είναι η κυρία Έλενα Καραγεωργόπουλου. Ήταν εδώ μέχρι τις 17:30.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Έτσι ήταν και όλοι οι συνάδελφοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»)**: Όχι, δεν ήταν. Η κυρία Καραγεωργοπούλου ήταν εδώ μέχρι τις 17:30 και την αναπληρώνει ο κ. Καζαμίας που είναι παρών, δίπλα μου. Έχουμε συμμετοχή δύο βουλευτών στην Επιτροπή και ήμασταν τρεις προηγουμένως και τώρα δύο. Αντιθέτως, όλες αυτές οι μαύρες οθόνες ούτε αυτή την ώρα δεν ανοίγουν. Δηλαδή, κανείς από αυτούς που υποτίθεται ότι παρακολουθούν δεν ανοίγει τώρα να μας δείξει ότι παρακολουθεί, ακριβώς γιατί είναι από πίσω οι συνεργάτες και όχι οι βουλευτές.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Κυρία Πρόεδρε, δεν θα γίνω χωροφύλακας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»)**: Εσείς το θέσατε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Το έθεσα γιατί είπατε εσείς για τους βουλευτές.

Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ**: Ευχαριστώ πάρα πολύ κύριε Πρόεδρε. Κύριε Υφυπουργέ, κυρία Γραμματέα, ακούγοντας τον κύριο Υπουργό που παρουσιάζει ότι είναι τόσο πολύ καλό το νομοσχέδιο, μου κάνει μεγάλη εντύπωση για ποιο λόγο υπάρχουν τόσες αντιδράσεις από κοινωνικούς φορείς.

Για αρχή, να πούμε ότι συμφωνούμε όλοι ότι πρέπει να πατάξουμε τη φοροδιαφυγή. Δεν νοείται ένα μικρό μέρος της κοινωνίας να αναλαμβάνει τα βάρη που αντιστοιχούν σε κάποιους άλλους. Δεν θέλω να μπω στη διαδικασία της στείρας αντιπολίτευσης ότι είστε κακοί και ότι έχετε κακές προθέσεις. Θέλω να σας μεταφέρω για αυτή τη συνεδρίαση τον παλμό της κοινωνίας και φυσικά θέλω να προχωρήσω σε μία εποικοδομητική αντιπολίτευση. Νομίζω ότι ο ρόλος όλων μας εδώ πρέπει να είναι ακριβώς αυτός. Να κάνουμε μια εποικοδομητική αντιπολίτευση έχοντας στο μυαλό μας την κοινωνία και μόνο.

Μιλάμε για τα μεγάλα «ψάρια» που λέτε μέσα στο νομοσχέδιο ότι θα λάβετε μέτρα να πιάσετε τη φοροδιαφυγή στα καύσιμα κλπ. Δεν έχετε όμως επαρκή προσωπικό. Γιατί επικαλείστε ότι προβαίνετε σε ελέγχους στην αγορά για να πατάξετε τη φοροδιαφυγή.

Εγώ προσωπικά, αλλά και το κόμμα μου έχουμε πολλάκις στηλιτεύσει ότι δεν υπάρχει έλεγχος. Δεν υπάρχουν ελεγκτικοί μηχανισμοί. Να λοιπόν μία πρόταση από μένα για σας. Για τα μεγάλα «ψάρια». Δεν έχετε ελεγκτικούς μηχανισμούς, δεν έχετε το επαρκές προσωπικό; Ωραία. Γιατί δεν βάζετε άτομα, ορκωτούς λογιστές, σε συνεργασία και να πληρώνονται με ποσοστά και να κυνηγήσουν, να κάνουν ελέγχους. Να βγουν έξω στα μαγαζιά να πατάξουν τη φοροδιαφυγή, χωρίς να είναι υπάλληλοι του Υπουργείου Οικονομικών.

Αυτό δεν μπορεί να συμβεί; Να πληρώνονται με ποσοστά και να υπάρχει μόνο ένας υπάλληλος του Υπουργείου Οικονομικών μαζί τους ή δύο, αναλόγως με το κλιμάκιο που θα βγαίνει, που θα ελέγχει αν κάνουν σωστά τη δουλειά τους. Να βγουν να ελέγξουν. Δεν μπορώ να δεχτώ σαν άνθρωπος, αλλά και σαν βουλευτής, ότι όλοι είναι φοροφυγάδες, ότι όλοι κλέβουν.

Ακούμε από την Κυβέρνηση, ότι πως είναι δυνατόν ο ελεύθερος επαγγελματίας να βγάζει λιγότερα χρήματα από τον υπάλληλό του. Έτσι όπως το θέτετε έχει λογική. Για πάμε λοιπόν, να το δούμε αυτό το ερώτημα διαφορετικά. Στις δηλώσεις των ελεύθερων επαγγελματιών, που σας δήλωσαν ότι βγάζουν λιγότερα από τους υπαλλήλους τους, αυτοί που δήλωσαν λιγότερα έχουν υπαλλήλους; Υπάρχει κάποιος πίνακας που να υπάρχουν αυτά τα στοιχεία, ότι έχουμε 5.000 παραδείγματος χάρη ελεύθερους επαγγελματίες που μας δηλώνουν λιγότερα από τον βασικό ή τον κατώτατο μισθό; Έχουν υπαλλήλους;

Ένας άλλος τρόπος που μπορείτε να αντλήσετε κεφάλαια, εάν θέλετε να ενισχύσετε χωρίς να δημιουργούμε αυτή την έκρυθμη κατάσταση στην κοινωνία, υπάρχουν διάφορες εταιρείες, νομίζω εδρεύουν 4-5 στη χώρα μας, που φεύγουν ποσά που στέλνονται και κατά κύριο λόγο είναι μικροποσά, αλλά μέσα στο χρόνο είναι ένα σεβαστό ποσό, που μεταφέρουν ποσά στο εξωτερικό. Αυτά ελέγχονται, αυτά τα ποσά η ΑΑΔΕ τα ελέγχει; Ελέγχει αυτόν που έχει δηλώσει ένα ΑΦΜ και πάει εκεί πέρα και στέλνει αυτό το μήνα 500 ευρώ, τον άλλο μήνα 300 ευρώ, που το χρόνο το κάθε άτομο μπορεί να είναι 6 ή 10.000 ευρώ; Έχει νομίζω όριο μέχρι περίπου στις 10.000 ευρώ να στείλει. Ελέγχεται; Αυτά είναι φορολογημένα χρήματα ή όχι; Μιλάμε για πολλά δισεκατομμύρια κάθε χρόνο.

Ένα ακόμα σημείο που θέλω να σταθώ, που λέμε για τους ελεύθερους επαγγελματίες, έχει ληφθεί υπόψιν, ότι αυτοί οι άνθρωποι μπορούν να αρρωστήσουν, να μην μπορούν να εργαστούν για κάποιο διάστημα; Τι γίνεται με αυτούς; Πώς μπορούμε να λέμε ότι φοροδιαφεύγουν; Ακούστηκε και από άλλους συνομιλητές, αυτό που μας μετέφερε σήμερα η Ένωση με τους περιπτερούχους. Είναι αδιανόητο, έχουν ένα μέσο όρο 3% κέρδους και τους ζητάτε με αυτό το παρόν νομοσχέδιο να τους φορολογήσετε με 5%. Είναι απίστευτα αυτά που γίνονται. Θέλω, λοιπόν, να σας μεταφέρω, όσον αφορά στην επαρχία, είναι διαφορετικό ένας ελεύθερος επαγγελματίας ή κάποιος που έχει ένα κατάστημα σε κάποιο μεγάλο αστικό κέντρο, με κάποιες περιοχές στην επαρχία που έχει πολύ λιγότερο πληθυσμό.

Θέλω να μιλήσω για τους ασφαλιστές. Ο ασφαλιστής είναι ελεύθερος επαγγελματίας. Με το καινούργιο νομοσχέδιο, είναι φοροφυγάς; Όλα τα συμβόλαια που κάνει, είτε είναι συμβόλαιο ζωής είτε πυρός, είτε σπιτιού, είτε υγείας κ.τ.λ., δεν φαίνονται όλα αυτά τα συμβόλαια, δεν αναρτώνται, δεν έχουν κοπεί οι απαραίτητες αποδείξεις από τις ασφαλιστικές εταιρείες; Αυτός ο άνθρωπος μπορεί να αποκρύψει εισοδήματα; Άρα, δεν είναι όλοι το ίδιο. Και σε κάποια συγκεκριμένα επαγγέλματα, που θεωρούμε ότι μπορεί να υπάρχει φοροδιαφυγή κτλ., τι κάνατε από ελέγχους;

Μας μιλάτε για την ψηφιακή εποχή, ότι η χώρα πέρασε στη τέταρτη βιομηχανική επανάσταση, Ελλάδα 2.0, γίνονται όλα ψηφιακά, έχουμε συνδεσμολογίες ψηφιακές και ψηφιακά και ψηφιακά. Δεν μπορείτε με ένα κλικ, εφόσον τα έχετε κάνει τόσο καλά και ψηφιακά, να ελέγχεται ο άλλος τι καταθέσεις έχει; Αν παίρνει κάποια μαύρα χρήματα, πως τα βγάζει στο εξωτερικό, για να τα στείλει στα νησιά Κέιμαν, σε offshore εταιρείες; Τα στέλνει με το λίαρ τζετ του; Που προφανώς πηγαίνει σε κάποιες εταιρείες που τα μεταφέρουν αυτά τα ποσά. Αυτά δεν μπορούν να ελεγχθούν ηλεκτρονικά, με την ψηφιακή εποχή;

Τέλος πάντων, επειδή είμαστε από τις 10 η ώρα το πρωί με τις συνεδριάσεις, δεν θα κουράσω, γιατί όλοι έχουμε κουραστεί, όσοι τουλάχιστον συμμετέχουμε και προσπαθούμε να κάνουμε το καλύτερο δυνατό έχοντας σαν γνώμονα το λαό και μόνο.

Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε. Κυρίες και κύριοι, είναι δεδομένο ότι μιλάμε για ένα νομοσχέδιο, το οποίο διαπραγματεύεται ένα πολύ σημαντικό ζήτημα. Ένα ζήτημα δεκαετιών για τη χώρα μας και ένα ζήτημα, το οποίο είναι στην καρδιά αν θέλετε και της πολιτικής φιλοσοφίας και των κομμάτων. Συνεπώς, πάντοτε και ανεξαρτήτως της επιμονής του ζητήματος, άρα και της δυσκολίας των επιλογών που έχει κάποιος για να το αντιμετωπίσει, είναι ένα ζήτημα, το οποίο εξάπτει και αφορά και όλους τους Έλληνες πολίτες. Γι’ αυτό, λοιπόν, είναι ένα ζήτημα που για μας είναι στην καρδιά, αυτό ισχύει και για τον πρωθυπουργό τον Κυριάκο Μητσοτάκη, αλλά συνολικά για την Κυβέρνηση, για εμένα τον ίδιο, ότι τα θέματα φορολογίας είναι στην καρδιά της απονομής και της εμπέδωσης του αισθήματος της κοινωνικής δικαιοσύνης στη χώρα μας.

Αυτό το νομοσχέδιο, παρόλο που μονοπωλεί το ενδιαφέρον το ζήτημα των ελεύθερων επαγγελματιών και της φορολόγησης τους, δεν είναι ένα νομοσχέδιο, το οποίο νομοθετεί μόνο τα ζητήματα των ελεύθερων επαγγελματιών. Θα έλεγα δεν είναι ένα νομοσχέδιο που νομοθετεί κύρια ή χαρακτηρίζεται από τη νομοθέτηση του συστήματος φορολόγησης των ελευθέρων επαγγελματιών. Αν κάποιος πρέπει να το χαρακτηρίσει είναι ότι είναι ένα νομοσχέδιο πλαίσιο, το οποίο ενεργοποιεί ένα συνολικό στρατηγικό πλάνο για την αντιμετώπιση της φοροδιαφυγής. Ένα πλάνο που αποτελείται από πολλαπλές δράσεις, πολλαπλά προγράμματα, τα οποία ενώνονται συνεκτικά σε ένα νοητό τρίγωνο της αντιμετώπισης του ζητήματος της φοροδιαφυγής. Και αυτό το τρίγωνο αποτελείται από δράσεις, οι οποίες σχετίζονται με το ίδιο το φορολογικό σύστημα και ένα φορολογικό σύστημα μπορεί να βοηθάει ή να μην βοηθάει τη φοροδιαφυγή. Εδώ βλέπουμε δράσεις οι οποίες πραγματικά φέρνουν το φορολογικό σύστημα ως σύμμαχο στην καταπολέμηση της, γιατί απελευθερώνουν την ΑΑΔΕ και της επιτρέπουν να ασχοληθεί με αυτή τη φοροδιαφυγή που μας πληγώνει όλους, τη μεγάλη φοροδιαφυγή, και όχι τη φοροδιαφυγή της καθημερινότητας.

Δεύτερη κορυφή αυτού του τριγώνου είναι η δημιουργία δεδομένων και το άνοιγμα του προβολέα στην οικονομική λειτουργία της χώρας και με αυτόν τον τρόπο να μην αφήνουμε οικονομικές πράξεις να βρίσκονται στο σκοτάδι και στην γκρίζα περιοχή, αλλά να δημιουργούν αυτές οι πράξεις δεδομένα. Δεδομένα, που μπορούν να αξιοποιηθούν, να διασταυρωθούν και να μας φανούν χρήσιμα.

Τρίτη κορυφή αυτού του τριγώνου είναι η ίδια η αξιοποίηση αυτών των δεδομένων. Οι μηχανισμοί, ο ελεγκτικός μηχανισμός, οι τρόποι με τους οποίους γίνονται οι έλεγχοι και πώς αυτοί και οι διασταυρώσεις μπορούν να είναι πιο αποδοτικές και πιο ουσιαστικές. Αυτό είναι αν θέλετε στην καρδιά της φιλοσοφίας αυτού του νομοσχεδίου.

Γι’ αυτό θα δείτε μέσα διατάξεις που αντιμετωπίζουν τα ζητήματα της λαθρεμπορίας, στο βαθμό που εκσυγχρονίζουν το πλαίσιο, που εκσυγχρονίζουν και καθιστούν πιο διαφανείς τους ελέγχους.

Διατάξεις που έχουνε σχέση με την αποθάρρυνση της χρήσης των μετρητών. Με διατάξεις που έχουν σχέση με την ενεργοποίηση είτε κινήτρων είτε υποχρεώσεων είτε αντικινήτρων στη μη χρήση συστημάτων, όπως η ηλεκτρονική τιμολόγηση, όπως το myDATA, όπως τα POS, το IRIS και η διασύνδεση των ταμειακών και του POS. Όλα αυτά είναι διατάξεις, οι οποίες παράγουν περισσότερα δεδομένα από τα προηγούμενα που σας είπα. Είναι διατάξεις, οι οποίες κάνουν πιο αυστηρό το πλαίσιο των ελέγχων και πιο αποτελεσματικό και φυσικά έχουμε και διατάξεις, όπως την βραχυχρόνια μίσθωση και όπως στους ελεύθερους επαγγελματίες, που ασχολούνται με τα ζητήματα της φοροδιαφυγής.

Το είπε και ο Υπουργός εγώ απλώς θα καταθέσω και τα γραφήματα, ώστε να υπάρχουν για τα πρακτικά. Έχουμε μπροστά μας στο ζήτημα των ελεύθερων επαγγελματιών ένα πρόβλημα, το οποίο είναι πρώτον, γενικό το έχουν όλες οι χώρες. πολλές Όλες οι χώρες, όλα τα φορολογικά συστήματα, όλη η οικονομική θεωρία περί αντιμετώπισης της φοροδιαφυγής, λέει ότι στους ελεύθερους επαγγελματίες είναι το πιο δύσκολο κομμάτι για να το αντιμετωπίσεις. Αυτό είναι δεδομένο.

Και φυσικά όμως υπάρχει ένα ειδικότερο ελληνικό πρόβλημα σε αυτόν τον τομέα. Εδώ, έχω τους φόρους που πληρώνουν οι ελεύθεροι επαγγελματίες το 2021, ως ποσοστό του ΑΕΠ. Τα νούμερα τα έχουμε ξαναπεί, αλλά θα τα πω για να καταθέσω και το γράφημα. Εδώ με το κόκκινο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Είναι χρονιά κορονοϊού το 2021, κύριε Θεοχάρη, ξεχνάτε;

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής ):** Μην μιλάτε, κυρία Πρόεδρε. Δεν σας διέκοψε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν υπάρχει λόγος για διακοπές. Πιστεύω ότι θα συμφωνήσετε μαζί μου ότι η σύγκριση μεταξύ των χωρών είναι σύγκριση στην οποία ο κορωνοιός, ήταν σε όλες τις χώρες. Δεν είχαμε μόνο εμείς κοροναϊό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ») :** Όχι με ίδια μέτρα σε όλες τις χώρες;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν ήταν ο κορωνοιός με διαφορετική ένταση στις χώρες της Ευρώπης. Εδώ, λοιπόν έχουμε στο 2,1 με το κόκκινο την Ευρωπαϊκή Ένωση, λίγο παραπάνω την Ευρωπαϊκή Ένωση των 27 την ευρωζώνη εκεί περίπου και την Ελλάδα στο 0,8 με το κίτρινο. Το βλέπετε πόσο δεν έχουμε καμία σχέση με το μέσο όρο της Ευρώπης.

Έχουμε το ίδιο ως ποσοστό των συνολικών φορολογικών εσόδων. Πράσινο και κόκκινο η Ευρώπη των 29 και η ευρωζώνη των 19 και κίτρινο η χώρα μας, 5,2 στην Ευρώπη των 27, και 2,2 η Ελλάδα και συγχρόνως όλα αυτά, ενώ η Ελλάδα έχει από τα μεγαλύτερα ποσοστά. Τρίτη σε αυτές τις χώρες που είναι αρκετές περισσότερες από την Ευρωπαϊκή Ένωση γιατί μας περνάει μόνο το Μεξικό και η Κολομβία σε σχέση με τον αριθμό των ελεύθερων επαγγελματιών.

Άρα, έχουμε ένα πρόβλημα σημαντικό. Συνολικά τα έσοδα είναι πολύ λιγότερα από ότι άλλες αντίστοιχες χώρες και πρέπει κάτι να κάνουμε. Αυτοί λοιπόν, οι οποίοι υποστηρίζουν ότι η ακινησία είναι λύση, δεν βλέπουν καν το πρόβλημα. Και το ενδιαφέρον είναι ότι πέρα από το σύστημα των ελεύθερων επαγγελματιών γιατί γίνεται μια κριτική η οποία λέει «μα καλά αφού τα έχετε όλα γιατί δεν πατάτε τα κουμπιά για να τα βρείτε». Αυτό βέβαια υποτιμά τις επιχειρησιακές δυσκολίες και υποτιμά και το γεγονός, ότι δεν τα έχουμε όλα αλλά με αυτό το νομοσχέδιο επιχειρούμε να βάλουμε τα πρόστιμα να επιταχύνουμε τις διαδικασίες, ώστε κάποια στιγμή να τα έχουμε όλα όσο μπορεί να το πει κανείς αυτό. Δεν μπορεί να μιλήσει κανένας ότι είναι πάνω από όλα και ξέρει τα πάντα.

Αλλά σε κάθε περίπτωση, βλέπουμε και άκουσα σήμερα όλη μέρα κριτική και στην ενίσχυση των μεθόδων των υπολοίπων της ΑΑΔΕ, την ίδια στιγμή που μας λέτε αφού, τα έχετε όλα τα άλλα στα οποία εσείς αντιτίθεστε, θα έπρεπε να μην χρειάζεται η φορολόγηση των ελεύθερων επαγγελματιών με αυτό το σύστημα.

Αυτό, δηλαδή, είναι αυτό το οποίο βλέπουμε αυτή τη στιγμή και σε κάποιο βαθμό δυστυχώς, λίγο χειρότερα από ότι στη διαβούλευση, το είδαμε και στη διαβούλευση. Είδαμε δηλαδή, πολλά σχόλια για τα πρόσωπα του my DATA.

Άρα, κόσμος να αντιτίθεται στην αυστηροποίηση της μη χρήσης του my DATA άρα, στην ενεργοποίηση του και κόσμος βέβαια, να λέει αφού, το έχετε το my DATA και αφού, έχετε την ηλεκτρονική τιμολόγηση τι το θέλετε; Αυτό, είναι αντιφάσεις οι οποίες δεν μπορούμε να τις ξεπεράσουμε.

Μία άλλη κριτική για το τι κάνουμε σε σχέση με τους ελεύθερους επαγγελματίες, δεν θα σταθώ σε αυτά που είπε ο Υπουργός, που μίλησε, για το σύστημα του τεκμαρτού προσδιορισμό υπάρχει και σε άλλες προηγμένες χώρες και συνεπώς, δεν αντιγράφουμε. Μάλλον, δεν είναι καινοφανές, όπως έχουμε κατηγορηθεί.

Είναι, γεγονός ότι τα έσοδα- έξοδα θα έπρεπε, να είναι το σύστημα αυτό, το οποίο θα έπρεπε να ακολουθήσουμε και αυτό θα ήταν αρκετό.

Εδώ, έχω ένα γράφημα που είναι, ο τζίρος και τα έξοδα που δηλώνουν οι ελεύθεροι επαγγελματίες, όλα αυτά τα χρόνια. Χρόνια, τα οποία χαρακτηρίζονται από κρίσεις, από κύκλους, από προβλήματα στα δεδομένα, που ξεκινά από το 2011 και συνεπώς, από την καρδιά της κρίσης μέχρι το 2022. Μια δεκαετία μετά, που δεν μπορεί κάποιος να συγκρίνει. Είναι αυτό εδώ το γράφημα. Αυτό εδώ.

Αυτό, που θα παρατηρήσει κανείς είναι το εξής.

**ΖΩΗ ΚΩΝΣΤΑΝΤΟΠΟΥΛΟΥ, Ειδική Αγορήτρια της «ΠΛΕΥΣΗ ΕΛΕΥΘΕΡΙΑΣ-ΖΩΗ** **ΚΩΝΣΤΑΝΤΟΠΟΥΛΟΥ»:** Αυτά τα γραφήματα θα τα καταθέσετε και στα πρακτικά,. κ. Θεοχάρη, για να τα πάρουμε; Ωραία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ, Υφυπουργός Εθνικής Οικονομίας και Οικονομικών:** Είναι γραφήματα τα οποία δείχνουν ότι στο τέλος, αν θέλετε στην κρίση μέχρι το 2013 περίπου βλέπουμε μια πτώση τζίρου και εξόδων και έχουμε μια σχετικά σταθερή εξέλιξη των δύο αυτών μεγεθών. Ως, αποτέλεσμα αν θέλετε μιας στασιμότητας από το 2014 μέχρι και το 2019. Το 2020 έχουμε, μια μεγάλη πτώση γιατί ακριβώς είχαμε την αρχή του κορονοϊού και τα πολύ σκληρά μέτρα. Από το 2020 και μετά και λόγω των ηλεκτρονικών πληρωμών βλέπουμε το τζίρο να ανεβαίνει. Αρχίζει ο τζίρος να μην είναι τόσο εύκολο να κρυφτεί γιατί όλοι μας χρησιμοποιούμε τις κάρτες περισσότερο και βλέπουμε αυτό το φαινόμενο της αντιμετώπιση της φοροδιαφυγής.

Τι βλέπουμε, όμως, να συμβαίνει;

Ανεβαίνουν, ισόποσα και τα έξοδα.

Οι ελεύθεροι επαγγελματίες λοιπόν, αυξάνουν τα έξοδά τους όσο χρειάζεται ώστε, να μένουν τα κέρδη τους σταθερά και να μην πληρωθεί παρά ο ίδιος φόρος.

Βλέπουμε λοιπόν, ότι υπάρχει εδώ, προφανώς μία ευέλικτη διαχείριση στο τι είναι έσοδο την έξοδο και όταν δεν μπορώ να το κρύψω το έσοδο που είναι, ένα σύνηθες φαινόμενο να μην κοπεί απόδειξη, κοιτάζω να φουσκώσουν τα έξοδα ώστε, να διαχειριστώ το ύψος του φόρου που μου αναλογεί.

Τώρα, το έχω ξαναπεί, θα το ξαναπώ και τώρα. Εάν, θες να τα αντιμετωπίσεις αυτά, αν θες κλείνεις τα μάτια σου, το είπε και ο Υπουργός. Άμα, θέλουμε παιδιά εγώ, θα ήμουν ευτυχέστερος θα είχα, ένα χαρτοφυλάκιο αντιμετώπιση της φοροδιαφυγής που δεν θα χρειαζόταν να λογοδοτήσουν και να κάνω και τίποτα. Διότι, όλοι μας είχαμε αποφασίσει ότι η φοροδιαφυγή δεν χρειαζόταν να αντιμετωπιστεί. Αυτό θα ήταν το πιο το πιο καλό.

Αν όμως, επιμένουμε και συνεχίζουμε να θέλουμε να αντιμετωπίσουμε τη φοροδιαφυγή πρέπει κάτι να κάνουμε για αυτά. Δεν μπορούμε να το αγνοήσουμε. όσοι λοιπόν έχουμε συνείδηση συναίσθηση ότι στην πολιτική είμαστε εδώ, για να φέρουμε κάποιο αποτέλεσμα. Αυτό το αποτέλεσμα δεν μπορεί να συνεχιστεί στο διηνεκές.

Άρα, αυτό λοιπόν που κάνουμε είναι, να φέρουμε ένα σύστημα, το οποίο θα το συζητήσουμε και πιο ενδελεχώς, αλλά είναι ένα σύστημα το οποίο αντιμετωπίζει σε μεγάλο βαθμό τα ζητήματα της φοροδιαφυγής στους ελεύθερους επαγγελματίες.

Όμως, δεν μπορεί να απαντήσει μόνο του στο μεγάλο αυτό πρόβλημα. Πρέπει να ενεργοποιηθούνε και όλα τα υπόλοιπα, τα οποία νομοθετούμε τώρα ή έχουμε νομοθετήσει στο παρελθόν και πρέπει και ΑΑΔΕ να επιταχύνει τις ενέργειές της σύμφωνα με τα χρονοδιαγράμματα, τα οποία συμφωνούμε και μαζί της, ώστε να μπορέσουμε να φέρουμε ένα συνολικό αποτέλεσμα. Άρα, μπορούμε να κρίνουμε αν θέλετε όπως θέλετε, να κρίνουμε τα αποτελέσματα της νομοθέτησης αυτής, αλλά πάντως πρέπει να συμφωνήσουμε τουλάχιστον στο ότι είναι μια προσπάθεια, για να αντιμετωπιστούν αυτά τα μεγάλα προβλήματα.

Σε αυτό το νομοσχέδιο και θα πω δυο λόγια και γι’ αυτό και θα συνοψίσω μετά και πιο αναλυτικά, το τι κάνουμε στο νομοσχέδιο. Σε αυτό το νομοσχέδιο επίσης, ερχόμαστε να διαχειριστούμε και να βάλουμε μια φορολογική τάξη και στα ζητήματα της βραχυχρόνιας μίσθωσης. Καταλαβαίνω ότι οι αλλαγές που κάναμε για τη βραχυχρόνια μίσθωση ενώ παλιότερα ήτανε ένα ζήτημα, το οποίο ήταν πάρα πολύ δύσκολο να ανοίξει κανείς, ακόμα και στο Δημόσιο διάλογο και υπήρχαν εκατέρωθεν πολύ ισχυρές απόψεις, μοιάζουν οι αντιδράσεις να είναι πάρα πολύ μικρές σε σχέση με το τι θα περίμενε κανείς στο παρελθόν.

Στη βραχυχρόνια μίσθωση, ερχόμαστε να δώσουμε επιτέλους μια ώθηση προς τον επαγγελματισμό. Γι’ αυτό ζητάμε από τους ιδιοκτήτες των ακινήτων, όταν έχουνε πάνω από δύο ακίνητα, τρία και πάνω, να ανοίξουν βιβλία, να το δούμε πιο επαγγελματικά, να μπορέσουν να φορολογηθούνε καλύτερα. Διότι μπορούν να περάσουν τα έξοδά τους και να φορολογούνται με 22% οριζόντια και έτσι δεν φτάνουνε σε φορολόγηση του 45% που είναι η φορολόγηση των μισθωμάτων. Αλλά γενικότερα, να μπορέσουμε να οργανωθούμε καλύτερα, διότι η βραχυχρόνια μίσθωση αποτελεί μέρος του τουριστικού προϊόντος της χώρας μας και ως τέτοιο πρέπει να διακρίνεται, από ένα επαγγελματισμό και μια αντιμετώπιση και των πελατών και συνολικότερα και της περιοχής με ορθό τρόπο.

Συγχρόνως, βάζουμε τάξη και στον ανταγωνισμό, γιατί πράγματι υπήρχε ένα πολύ σημαντικό παράπονο από την τουριστική βιομηχανία, η οποία έλεγε ότι εμείς είμαστε επιχειρήσεις, έχουμε υπαλλήλους πολλούς, που πληρώνουμε νόμιμοι κτλ και έρχεται κάποιος με ένα Airbnb, με περιστασιακή απασχόληση ίσως μια καθαρίστρια μία φορά τη βδομάδα οπότε αλλάζει ο τουρίστας, ο οποίος έρχεται στο κατάλυμα, να μας ανταγωνίζεται χωρίς να πληρώνει ΦΠΑ, χωρίς να πληρώνει τέλος επιτηδεύματος, χωρίς να έχει το λεγόμενο τότε τέλος διαμονής και τώρα πια τέλος ανθεκτικότητας στην κλιματική κρίση.

Αυτό, λοιπόν, πια σταματάει και τα τρία αυτά ζητήματα διευθετούνται, αλλά συγχρόνως όπως είπα, νομίζω ότι και φορολογικά συμφέρει έναν πολίτη να ανοίξει βιβλία και να ενεργοποιήσει τις διαδικασίες αυτές. Οι στόχοι μας εδώ και οι βασικές μας επιδιώξεις είναι και βραχυπρόθεσμα να υπάρχει διαφάνεια, στη δράση και η προστασία φυσικά των δικαιωμάτων η ασφάλεια στις συναλλαγές, αλλά και σε κάποιο βαθμό αυτό θα οδηγήσει και στην αναμόρφωση της αγοράς ακινήτων, γιατί ενδεχομένως κάποιοι, οι οποίοι δεν θέλουν να μπουν σε αυτόν τον κόπο των βιβλίων, θα προτιμούσαν να αποσύρουν τα ακίνητά τους από τη βραχυχρόνια μίσθωση και να τα δώσουν για μακροχρόνια μίσθωση.

Θα έρθω πιο αναλυτικά λίγο στα ζητήματα που αυτό το νομοσχέδιο ρυθμίζει και θα κλείσω και με το παράδοξο, γιατί αν σας άκουγε κανείς όλες αυτές τις ώρες θα νόμιζε ότι ερχόμαστε να σφάξουμε κόσμο, να καταστρέψουμε επαγγελματίες, αναξιοπαθούντες και το παράδοξο είναι, πως είναι δυνατόν οι δημοσκοπήσεις να μας λένε ότι η πλειοψηφία της κοινωνίας είναι υπέρ αυτής της μεταρρύθμισης. Το νομοσχέδιο που κατατέθηκε στη Βουλή και το συζητάμε σήμερα, θα περιορίσει τη φοροδιαφυγή με μέτρα που είναι πολυεπίπεδα, μελετημένα και αποφασιστικά. Πρώτα από όλα, την ολοκλήρωση της διασύνδεσης των POS με τις ταμειακές μηχανές, με διορία ολοκλήρωσης της διαδικασίας μέσα στους πρώτους μήνες του 2024. Θέλουμε να πετύχουμε τη δυνατότητα των πληρωμών που γίνονται όλο και περισσότερο με ηλεκτρονικά μέσα, να αντικρίζονται με αποδείξεις, οι οποίες είναι διασυνδεδεμένες με την ΑΑΔΕ. Άρα, έχουμε τη διασύνδεση των ταμειακών με την ΑΑΔΕ, αυτή είναι υπαρκτή και υπάρχουν και πρόστιμα και κλεισίματα, όταν δεν συμβαίνει και τώρα πια με τη διασύνδεση των POS, χωρίς να ντρέπεσαι να ζητήσεις απόδειξη, ξέρεις ότι αν πληρώσεις με κάρτα, αυτόματα είτε την πάρεις είτε όχι στα χέρια σου, οδηγεί σε μια απόδειξη.

Έχουμε επίσης τα ηλεκτρονικά τιμολόγια, που επεκτείνουμε τα κίνητρα ώστε κάποιος να τα επιλέξει, γιατί υπάρχουν αλλά είναι κατ’ επιλογήν και έχουμε ξεκινήσει τη διαδικασία για να πάρουμε την ειδική άδεια από την Κομισιόν, ώστε να γίνουν υποχρεωτικά. Έχουμε το κλείδωμα του mydata, γιατί εδώ παρόλο που θεσμοθετούνται τα πρόστιμα και αυτά υπάρχουν στη φαρέτρα μας, το mydata ξεκινάμε με έναν ήπιο τρόπο να ενταχθεί χωρίς πρόστιμα με το κλείδωμα των δηλώσεων του ΦΠΑ, ώστε έσοδα και έξοδα να συντονίζονται, να συνάδουν με το τι βλέπουμε στο mydata.

Έχουμε φυσικά τη ρύθμιση των βραχυχρόνιων μισθώσεων, με πιο συγκεκριμένο σφιχτό ορισμό του τι είναι μία βραχυχρόνια μίσθωση, τα τέλη στα οποία αναφέρθηκα ήδη και το γεγονός, ότι δεν μπορείς να έχεις πάνω από δύο ακίνητα ως φυσικό πρόσωπο χωρίς βιβλία. Έχουμε τις διατάξεις για το λαθρεμπόριο καυσίμων πάρα πολύ σημαντικές. Για πρώτη φορά μια κυβέρνηση τολμά να απαγορεύσει στις εταιρείες εμπορίας καυσίμων να συνεργάζονται είτε με πρατήριο, στο οποίο έχει γίνει λαθρεμπορία νοθεία ή και ελλειμματική παράδοση, δηλαδή κλοπή πάνω στην αντλία, είτε με τα φυσικά πρόσωπα, οι οποίοι είναι ιδιοκτήτες αυτών των πρατηρίων καυσίμων.

Επιβάλουμε περιορισμό της χρήσης των μετρητών στις συναλλαγές, ώστε να μην χρησιμοποιούνται για τη μεταβίβαση των ακινήτων. Θέλουμε να μην είναι εύκολο να ξοδέψει κάποιος τα μετρητά, να μην είναι εύκολο να τα ασπρίσει στην πραγματικότητα και με αυτόν τον τρόπο να τον κάνουμε να σκεφτεί ξανά και ξανά, αν θα ζητήσει την πληρωμή του σε μετρητά. Επίσης, αυξάνουμε τα πρόστιμα για τις συναλλαγές πάνω από 500 ευρώ. Θυμίζω, ότι οι συναλλαγές με μετρητά το 2022 από τις 338.511 μεταβιβάσεις οι 42.613, πάνω από το 10% εξοφλήθηκαν αποκλειστικά με μετρητά και οι 41.741 εξοφλήθηκαν εν μέρει με τα μετρητά. Για τους ελεύθερους επαγγελματίες, είπαμε δυο λόγια. Επίσης, το τέλος επιτηδεύματος, το οποίο μειώνεται στο 50% για όλους ανεξαιρέτως, είναι δείγμα ότι μέρος των εσόδων, τα οποία περιμένουμε από την μεταρρύθμιση της φορολόγησης των ελευθέρων επαγγελματιών, γυρίζουν άμεσα με τη μείωση των φορολογικών συντελεστών. Περίπου 550 εκατομμύρια περιμένουμε από αυτή τη μεταρρύθμιση. Αυτό μεταφράζεται σε 700 εκατομμύρια μείον τα 150 από το τέλος επιτηδεύματος, που γυρίζουν κατευθείαν στους ελεύθερους επαγγελματίες και φυσικά στόχος μας είναι η πλήρης κατάργηση σε ορίζοντα διετίας, ένα χρόνο νωρίτερα, το ξεκινάμε και ένα χρόνο νωρίτερα, το τελειώνουμε και ένα χρόνο νωρίτερα. Δηλαδή ο σκοπός ήταν να ξεκινήσει του χρόνου, σε τρία χρόνια από του χρόνου η ολοκλήρωσή του, τώρα ξεκινάει και ένα χρόνο νωρίτερα και ολοκληρώνεται η κατάργηση του κατευθείαν σε δύο χρόνια, αν όλα φυσικά πάνε καλά σε σχέση με την αντιμετώπιση της φοροδιαφυγής.

Ας μην υποτιμούμε και το γεγονός, ότι πολλοί από τους ελεύθερους επαγγελματίες έπαιρναν επιδόματα που δεν τα δικαιούνταν, γιατί ακριβώς υποδήλωναν τα εισοδήματά τους. Αυτό θα θεραπευτεί με αυτές τις διατάξεις και αυτό θα επιτρέψει αυτά τα ίδια χρήματα να δοθούν πίσω στην ίδια την κοινωνική πολιτική σ’ αυτά τα επιδόματα ή σε κάποια άλλα που ενδεχομένως το Υπουργείο Κοινωνικής Συνοχής και Οικογένειας δημιουργήσει, ώστε στοχευμένα να μειώσουν ακόμα περισσότερο τη φτώχεια, την παιδική φτώχεια, την ανέχεια, τους κοινωνικούς δείκτες ανισότητας.

Το νέο μας σύστημα έχει αναφορά τον κατώτατο μισθό, αλλά έχει περισσότερα κριτήρια ακριβώς για να μην είναι οριζόντιο όπως κακώς κατηγορούμαστε.

Τώρα, υπάρχει μια κριτική και νομίζω, ότι πρέπει να την απαντήσουμε και αυτή και αυτή την κριτική, η οποία είναι ότι με αυτό το νομοσχέδιο αποδεικνύεται, ότι οι ελεγκτικοί μηχανισμοί δεν λειτουργούν και είναι ζήτημα ελεγκτικό. Το έχω ξαναπεί στο δημόσιο διάλογο και αυτή είναι η πραγματικότητα. Τέτοιου είδους μέτρα, όπως τα τεκμήρια που θεσπίζουμε τώρα και που έχουν θεσπίσει και άλλες χώρες, υπάρχουν σε χώρες, στις οποίες δεν υπάρχει η φορολογική συνείδηση η οποία να οδηγεί σε απόλυτη απαξία το γεγονός ότι κάνεις μία πράξη, παρέχεις τις υπηρεσίες σου ή τα προϊόντα σου και δεν κόβεις απόδειξη. Αυτό είναι η εναλλακτική. Η εναλλακτική μας είναι η φορολογική συνείδηση και όχι οι περισσότεροι έλεγχοι. Αυτή τη στιγμή η ΑΑΔΕ είναι υποχρεωμένη να διασταυρώσει 3 - 4 εκατομμύρια δηλώσεις μία προς μία για να καταφέρει να βρει διαφορές που υπάρχουν ενδεχομένως σε 700 - 800 χιλιάδες από αυτά τα 3 εκατομμύρια, για να μπορέσει να ελέγξει τους 2.000 – 3.000 – 5.000 - 10.000. Δηλαδή, μια σταγόνα στον ωκεανό. Πολλές από αυτές τις περιπτώσεις οι διαφορές είναι σχετικά μικρές, αλλά υπαρκτές. Μπορεί να είναι τα διπλάσια. Να δηλώνεις 5 και να έπρεπε να δηλώσεις 10 ή 15, αλλά δεν είναι τέτοιες που να είναι απαραίτητο από πλευράς διαχείρισης κόστους οφέλους να υλοποιήσεις αυτούς τους ελέγχους. Όμως συμποσούνται σε ένα μεγάλο πρόβλημα και είναι ένα πρόβλημα επίσης διάβρωσης γιατί είναι καθημερινή φοροδιαφυγή που διαβρώνει τη φορολογική συνείδηση των πολιτών.

Συνεπώς, πρέπει να πετύχουμε μέσω αυτού του συστήματος την απελευθέρωση της ΑΑΔΕ, ώστε να μπορέσει πραγματικά να πιάσει αυτού του είδους τη φοροδιαφυγή την οποία αξίζει τον κόπο να κυνηγήσει. Αυτόν ο όποιος πληρώνει 20.000 και θα έπρεπε να πληρώνει 80.000.

Έχουμε κάνει πολλές αλλαγές σε αυτό το σχέδιο νόμου. Απόδειξη πως πράγματι η κυβέρνηση ακούει. Διόρθωσε το νομοσχέδιο. Δεν θα έπρεπε και δεν έχουν κανένα λόγο οι δικηγορικοί σύλλογοι γιατί το ένα και κύριο ουσιαστικό ζήτημα, το οποίο έθεταν στις συζητήσεις, - εγώ βρέθηκα και σε τηλεοπτικό κανάλι με τον κ. Βερβεσό - ήταν να αλλάξει το σύστημα υπολογισμού με τους ΚΑΔ. Διότι, παράδειγμα κάποιος δικηγόρος με 12 χρόνια, δηλαδή, στις 14.1696 και με τζίρο 24.000 λίγο πάνω από το 100% του μέσου τζίρου, πήγαινε κατευθείαν στις 19.000 ως τεκμαιρόμενο εισόδημα. Τώρα πια αυτό έχει αλλάξει, έχει ομαλοποιηθεί. Αυτό το 5% είναι ομαλό. Επειδή αναφέρθηκε και το ζήτημα των περιπτέρων, θα δούμε τέτοιες περιπτώσεις. Είναι περιπτώσεις που χρήζουν ενδεχομένως αντιμετώπισης και έχουμε το χρόνο και στη διαδικασία αυτή. Για μας, είναι μια διαδικασία, η οποία είναι ουσιαστική και ακούγοντας τους φορείς, αλλά και στις επόμενες επιτροπές, να κάνουμε τις κατάλληλες διορθώσεις, ώστε να μην αδικήσουμε. Διότι, ο σκοπός της Κυβέρνησης είναι να μην αδικήσει κανέναν, αλλά και να μην ανεχθεί και την παραβατικότητα από κανέναν.

Συνεπώς, αυτή είναι η πιο βασική αλλαγή.

Και η δεύτερη ουσιαστική αλλαγή, η οποία -αν θέλετε- δεν είναι αλλαγή, γιατί είναι αποσαφήνιση από τη μια μεριά. Όμως, από την άλλη, ισχυροποιεί το γεγονός ότι αυτό το τεκμαρτό εισόδημα είναι ένα εισόδημα, το οποίο πραγματικά είναι μαχητό. Διότι κανένας νόμος δεν μπορεί να υλοποιήσει και να σκεφτεί ο νομοθέτης κάθε δεδομένο και κάθε ενδεχόμενο. Ερχόμαστε με τη μαχητότητα του τεκμηρίου, την οποία την ισχυροποιούμε και με τους 9 τρόπους και με το «ιδίως» και με το «ανωτέρα βία» - που κι αυτή χωράει πολλαπλές συνθήκες για να ενεργοποιηθεί- αλλά, φυσικά, και με τη δυνατότητα του πολίτη να επιλέξει να ελεγχθεί. Και από το αποτέλεσμα του ελέγχου, να φορολογηθεί, όπως ακριβώς λένε τα έσοδά του και τα έξοδά του.

Χαρακτηρίζουν αυτό τον τρόπο φορολογίας, όχι ένα χαράτσι, όχι μια οριζόντια φορολόγηση, αλλά μια εναλλακτική φορολόγηση, η οποία υπόκεινται πάντοτε στον ελεγκτικό προσδιορισμό, ο οποίος τελικά μπορεί να επιβάλλει και το οριστικό αποτέλεσμα της φορολόγησης.

Κλείνω, λοιπόν, με δυο λόγια γιατί αυτό το νομοσχέδιο είναι δίκαιο. Διότι είναι ένα νομοσχέδιο που αντιμετωπίζει ένα πρόβλημα και δεν κλείνει τα μάτια. Διότι είναι ένα νομοσχέδιο που το κάνει με έναν τρόπο που εμπεδώνει αίσθημα δικαιοσύνης στον κόσμο. Και αυτό το βλέπουμε στις δημοσκοπήσεις, οι οποίες λένε ότι οι πολίτες, συνολικά, σε αναλογία 2 προς 1, επικροτούν την κατεύθυνση του νομοσχεδίου - συνολικά πολύ περισσότερο, αλλά ειδικά 2 προς 1 στα ζητήματα των ελεύθερων επαγγελματιών.

Και, φυσικά, το πολύ ελπιδοφόρο είναι ότι οι ίδιοι οι ελεύθεροι επαγγελματίες είναι απολύτως μοιρασμένοι 46%- 47%. Συνεπώς, αναγνωρίζουν και οι ίδιοι την αναγκαιότητα και τη σωστή κατεύθυνση του νομοσχεδίου, κάτι που σημαίνει ένα πράγμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** *(Ομιλεί εκτός Μικροφώνου)* Ποιες; Οι δημοσκοπήσεις που κάνατε εσείς;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Οι εταιρείες δημοσκοπήσεων. Αυτά που δεν αναγνωρίζετε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Οι οποίες τούς έδειξαν το νομοσχέδιό σας ή αυτά που λέτε για το νομοσχέδιο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Οι οποίες έδειξαν το νομοσχέδιο μας, πριν βελτιωθεί. Και το νομοσχέδιο αυτό είναι πολύ πιο βελτιωμένο, χωρίς να αλλάξει ο πυρήνας του.

Και αυτό σημαίνει -και αυτό είναι αυτό που τελικά μάς έδειξαν και οι τελευταίες εκλογές- ότι η κοινωνία είναι πολύ πιο μπροστά από το πολιτικό σύστημα. Η κοινωνία ζητάει μεταρρυθμίσεις.

Και εσείς, οι οποίοι είστε μόνιμα στο «αντί», μόνιμα στο «όχι», μόνιμα στο να μη γίνει τίποτα, κρίνεστε και εσείς, όπως κρινόμαστε και εμείς, οι οποίοι είμαστε εδώ μπροστά στο να αλλάξουμε τα πράγματα βήμα- βήμα, κομμάτι-κομμάτι. Εδώ, με το φορολογικό. Πιο πριν, με τις επιλογές των διοικήσεων με προσόντα και χωρίς άλλα κριτήρια. Σήμερα, με την επιστολική ψήφο. Λίγο πιο πριν, με την άρση των εμποδίων, ώστε ο ελληνισμός να ψηφίζει όπου και να βρίσκεται. Και, γενικώς, με μια συνεχή και μόνιμη ματιά προς το μέλλον, βήματα γοργά προς το μέλλον και όχι ένα μόνιμο μίζερο «όχι σε όλα» και μια μόνιμη νοσταλγία προς ένα παρελθόν που δεν υπήρξε ποτέ ρόδινο, αλλά ένα παρελθόν που είχε πάντοτε τα προβλήματά του.

Προβλήματα που η χώρα αφήνει πίσω και όλο και περισσότερο αναγνωρίζεται από όλους διεθνώς. Φαίνεται στο κλίμα, με το οποίο αντιμετωπίζουν τη χώρα μας από τη μια μεριά και είμαι σίγουρος πως σε λίγες μέρες από τώρα θα αναγνωριστεί και από άλλον έναν οικονομικό οίκο, τη Fitch, ο οποίος, αν όλα πάνε καλά θα μας δώσει την επενδυτική βαθμίδα και αυτός, όπως και άλλοι πριν από αυτόν.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Υφυπουργό.

**ΖΩΗ ΚΩΝΣΤΑΝΤΟΠΟΥΛΟΥ:** Κύριε Πρόεδρε, επιτρέψτε μου για μισό λεπτό μόνο. Επειδή έκανε μια απεύθυνση «εσείς, εσείς» ο κύριος Θεοχάρης «που είστε μόνιμα στο όχι» και ούτω καθεξής, απλώς του υπενθυμίζω ότι η «Πλεύση Ελευθερίας» είναι εκείνη η δύναμη που εξώθησε την κυβέρνηση στην κατάθεση του νομοσχεδίου για την ψήφο των αποδήμων. Οπότε, καλό είναι όταν απευθύνεται σε μια άδεια αίθουσα με δύο βουλευτές της «Πλεύσης Ελευθερίας» να μη λέει «εσείς, εσείς και εμείς» στα θέματα που εμείς είμαστε πρωτοπόροι και μακάρι να σας τραβήξουμε και σε άλλες θετικές κατευθύνσεις, γιατί προς το παρόν εσείς πισωγυρίζετε προς τον πολύ κακό σας εαυτό όλης της μνημονιακής περιόδου.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σε αυτό το σημείο και μετά από πέντε ώρες, κυρίες και κύριοι συνάδελφοι, φτάσαμε στο τέλος της σημερινής συνεδρίασης.

Η επόμενη συνεδρίαση θα πραγματοποιηθεί τη Δευτέρα 4/12 του 2023 και ώρα 13:00 με την ακρόαση των εξωκοινοβουλευτικών προσώπων στην αίθουσα της Γερουσίας. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Κωνσταντοπούλου Ζωή, Καραγεωργοπούλου Ελένη, Τσακαλώτος Ευκλείδης και Χουρδάκης Μιχαήλ.

Τέλος και περί ώρα 18.40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**